ישיבת מליאה, כנסת 14, פרוטוקול מספר 2, 1996-06-18 00:00

רחבעם זאבי: הריני מתכבד לפתוח את ישיבת הכנסת.

ש' יעקבסון: כבוד הנשיא! (חברי הכנסת מכבדים בקימה את פני נשיא המדינה.

ש' יעקבסון: )

רחבעם זאבי: נא לשבת.

רחבעם זאבי: הודעה למזכיר הכנסת.

ש' יעקבסון: ברשות היושב-ראש, הנני מתכבד להודיע, כי הונחו היום על שולחן הכנסת החלטות ועדת הכנסת של הכנסת השלוש-עשרה בעניין: שכר חברי הכנסת (קשר עם הציבור) (תיקון), התשנ"ו–1996; גמלאות לנושאי משרה ברשויות השלטון (חברי הכנסת ושאיריהם) (תיקון), התשנ"ו–1996; והעסקת עוזרים פרלמנטריים.

ש' יעקבסון: וכן מונחת בזה החלטת ועדת הכספים, המאשרת הוראות בצו תעריף המכס והפטורים ומס קנייה על טובין (תיקון מס' 20), התשנ"ו–1996.

ש' יעקבסון: תודה רבה.

רחבעם זאבי: אישי הנשיא, רבותי חברי הכנסת, הכנסת הארבע-עשרה יוצאת לדרך במועד מוקדם מהמתוכנן בשל שרשרת אירועים שתחילתם במוצאי שבת קודש, י"א במרחשוון התשנ"ו, 4 בנובמבר 1995, כאשר נרצח ראש הממשלה יצחק רבין, זכרו לברכה.

רחבעם זאבי: יצחק רבין, איש הפלמ"ח, חייל ומדינאי, שטביעות האצבעות שלו נשארו ויישארו על פני כל הארץ, היה סגנו של יגאל אלון במבצעי השחרור הגדולים בתש"ח, שותף ראשי לבניינו ולארגונו של צה"ל; הוא נטל חלק רב בגיבוש תורת הביטחון והקמת מערכת ההדרכה הצבאית כראש אגף ההדרכה, פיקד במערכה על המים בצפון כאלוף הפיקוד וכרמטכ"ל, פעל רבות בהכשרת הכוח הלוחם הבין-חילי והבין-זרועי כסגן רמטכ"ל וכרמטכ"ל, קבע את דפוסי עבודת המטה, עמד בראש צה"ל במלחמת ששת הימים, ייצג את ישראל בארצות-הברית כשגריר, סלל דרכים ובנה בתים כשר העבודה, הנהיג את המדינה כראש הממשלה, הנהיג את מערכת הביטחון כשר ביטחון, ושוב כשר ביטחון וכראש ממשלה.

רחבעם זאבי: יצחק רבין היה רוב חייו חייל, וכאזרח הוא נפל על משמרתו בקרב שהוא הנהיג.

רחבעם זאבי: אף שחלקתי על דרכו המדינית בשנים האחרונות, הריני רואה בו את מורי ומפקדי, אשר לו אני חב הרבה ממה שאני יודע, ודומני שאני ממשיך בדרך ובתורה שלמדתי ממנו.

רחבעם זאבי: הכנסת הארבע-עשרה היא הכנסת הראשונה לשיטת הבחירה הישירה של ראש הממשלה, ועדיין יש נעלמים רבים בשיטה הזאת ביחסים שבין הכנסת לממשלה.

רחבעם זאבי: דומני שאני משמש פה לכולכם בהביעי תקווה, כי מעמדה של הכנסת יישמר ולא ייחלש, אף שנידרש לדפוסי עבודה חדשים.

רחבעם זאבי: הכנסת הארבע-עשרה מתאפיינת בשינוי נוסף, והוא חילופי שלטון בין שתי המפלגות הגדולות.

רחבעם זאבי: יש האומרים כי חילופי שלטון כשלעצמם רצויים ובריאים בדמוקרטיה.

רחבעם זאבי: קל לי להגיד זאת, אבל אני יודע שחברים רבים בבית הזה דברים אלה הם כמדקרות חרב בעבורם ותוגה ממלאת את לבם.

רחבעם זאבי: גם כאן אומר, שאולי אני משמש פה לבית כולו או רובו, אם אומר שחרף חילופי השלטון אנחנו שואפים ליחסים הוגנים ולכבוד הדדי בין כל חלקי הבית.

רחבעם זאבי: הכנסת הארבע-עשרה מתחילה את דרכה כאשר מדינת ישראל נמצאת כבר בעיצומו של תהליך המוערך על-ידי מחנה אחד כתהליך מבורך לשלום בעוד המחנה השני רואה בו סכנות קיומיות.

רחבעם זאבי: אין ספק ששני המחנות רוצים להגיע לאותה מטרה נכספת של הגשמת שיבת-ציון ולמדינה יהודית ריבונית וחזקה בארץ אבותינו.

רחבעם זאבי: רוצים בכך אלה גם אלה, והמחלוקת היא על דרכי ההגשמה.

רחבעם זאבי: אם נזכור עובדה זאת, יהיה לנו יותר קל להתווכח ולהקשיב איש לדברי זולתו.

רחבעם זאבי: השאיפה לשלום בין ישראל לשכנותיה ובין יהודים לערבים היא שאיפה המשותפת לכל המפלגות המיוצגות בכנסת.

רחבעם זאבי: יש רק חילוקי דעות ביניהן על הדרך לשלום, שכבר הושמעו באולם הזה ועוד יושמעו בכנסת הארבע-עשרה.

רחבעם זאבי: הבה נשמע זה את זה, גם אם לא נסכים.

רחבעם זאבי: וגם הדברים הבאים, אולי אף הם בשמכם, נשלח מכאן בפתיחת הכנסת הארבע-עשרה: איחולי החלמה לכל פצועי צה"ל ותנחומים למשפחת השכול.

רחבעם זאבי: יישר כוח לצבא-הגנה לישראל, למשטרת ישראל ולמשמר הגבול, לשירות הביטחון הכללי, למוסד לתפקידים מיוחדים ולמודיעין, לצבא דרום-לבנון; תפילה ותקווה שהשבויים, הנעדרים והאסיר ישובו במהרה למולדתם – רחמים אלשיך, רון ארד, זכריה באומל, יהודה כץ, יוסף פינק, צבי פלדמן ויונתן פולארד; ברכת אחים נאמנה לתושבי הצפון למודי הסבל ולילדי המקלטים; ברכות ואיחולים לפרנסה ולביטחון לכל תושבי ישראל – היהודים, המוסלמים, הדרוזים, הנוצרים והצ'רקסים בגולן, בגליל, בעמקים, בשומרון, בשרון, בשפלה, ביהודה, בנגב ובחבל-עזה; ברכת ותיקין לחדשים – לחברי הכנסת החדשים, שבמהרה ימצאו דרכם בנבכי הבית הזה ויחזקו אותו ברעיונות חדשים ובמשנה מרץ; ברכה לכל עובדי הכנסת – המזכיר ועוזריו, היועצים המשפטיים וסגל הוועדות, קצין הכנסת ומשמר הכנסת, הסדרנים, עובדי הדפוס, עובדי המזנונים והניקיון, ואחרונות חביבות – הקצרניות, לכל אלה שעושים את עבודתנו כאן נעימה ויעילה.

רחבעם זאבי: כבן ירושלים זה דורות רבים, סבו של סבי טמון בעפרו של הר-הזיתים, הריני מודה לבורא עולם על שזיכני לשעה קלה בכבוד הגדול לשבת בכיסא הרם והנישא הזה, כאן בירושלים, בירת הנצח של ישראל.

רחבעם זאבי: ברשותכם, אקרא משירו של יהודה הלוי, המשורר היהודי הגדול מגלות ספרד: "יפה נוף, משוש תבל, קריה למלך רב, לך נכספה נפשי מפאתי מערב".

רחבעם זאבי: נקווה שהכנסת הארבע-עשרה תהיה ראויה לירושלים: יפה נוף, משוש תבל, קריה למלך רב.

רחבעם זאבי: הכנסת הארבע-עשרה יוצאת לדרך, ונאחל לה ולעם בישראל, שהיא תהיה כנסת טובה, הראויה לישראל ולאזרחיה, כנסת של דיונים פורים וחקיקה טובה, בשליחותם של בוחרינו, למענם ולמען העם היהודי שעתיד להתקבץ בארץ המובטחת ולהגשים את שיבת ציון ברוח הנביאים ותורתנו הקדושה.

רחבעם זאבי: אני מתכבד להזמין את חבר הכנסת הפרופסור שבח וייס לומר דברי פרידה מהכנסת היוצאת.

שבח וייס: אדוני היושב-ראש, אני מודה לך על שהענקת לי את הזכות לומר כאן דברים בקיצור נמרץ, בעצם סוג של דברי פרידה מהכנסת הקודמת, בתום מילוי תפקידי.

שבח וייס: זה המשך של מסורת שפתחנו בה ב-1992, כאשר ידידי וחברי הטוב, יושב-ראש הכנסת השתים-עשרה, הוזמן לכאן, אחרי שאני נבחרתי, ואמר אף הוא דברים אחדים בסיכום הכנסת הקודמת.

שבח וייס: לפני כארבע שנים ישב כאן, במקום הזה, כזקן חברי הכנסת, יצחק רבין, זיכרונו לברכה, גם אז כמו היום, במעמד נשיא המדינה הקודם – ואנחנו עושים את זה היום במעמד הנשיא שלנו, הנשיא עזר ויצמן, והגברת ויצמן, במעמד מכובדי הציבור וחברי הכנסת הנבחרים – והיה זה הוא שהציע אותי לתפקיד יושב-ראש הכנסת.

שבח וייס: אני עדיין זוכר את המאורע הזה כאחד המאורעות המרגשים והמרטיטים ביותר בחיי, ועדיין מהדהד באוזני קולו המיוחד, הבוטח, הקול ה"רביני" הטיפוסי, אחד הקולות המובהקים של ארץ-ישראל העובדת, הלוחמת והעושה את דרכה לשלום.

שבח וייס: ויצחק רבין איננו, והארץ מוכתמת בדמו, ואנחנו נצטרך כולנו לעשות מאמץ שיטתי, מעמיק ורציני להגלדת הפצע הנורא שנפצעה הדמוקרטיה הישראלית עם הירצחו של ראש הממשלה.

שבח וייס: הכנסת השלוש-עשרה אופיינה באירועים היסטוריים: עשינו שלום עם ירדן, בהסכמה רחבה ביותר; נעשו צעדים חשובים מאוד לקראת שלום עם הפלשתינים, באווירה של אי-הסכמה; בחרנו נשיא; חוקקנו חוקים חשובים ביותר.

שבח וייס: חברי הכנסת, בתוך הכהונה הסוערת והרועמת של הכנסת הקודמת נשמעו בשער בת רבים אמירות אשר הטילו צל כבד על שיטתנו הדמוקרטית המוצקה, המקובלת, והאחת והיחידה שיכולה להוות חישוק מאחד כולל של כל אזרחי ישראל.

שבח וייס: הושמעו אמירות בנוסח: לכנסת אין מנדט.

שבח וייס: אני בטוח שאנחנו מבינים היום היטב, כולנו מבינים שרק לכנסת הנבחרת הזאת יש מנדט.

שבח וייס: הושמעו אמירות בנוסח: רק העם יחליט.

שבח וייס: זה נכון: רק העם יחליט, באמצעות הכנסת.

שבח וייס: וגם כשרוצים שהעם יחליט במנגנון של משאל-עם, הוא יחליט באמצעות הכנסת לערוך משאל-עם.

שבח וייס: נדמה לי שהדברים היום, אחרי ההתנסות הקשה שעברנו בשנים האחרונות, כל כך ברורים, שיש לחזק אותם ביתר שאת.

שבח וייס: קיימת נטייה, גם בקרב חלק מחברי הכנסת, להכפשה עצמית.

שבח וייס: אני יודע, מתוך אהבה לבית הזה, מתוך 15 שנות שירות בבית הזה, מתוך עיסוק בחקר הפרלמנטריזם בעולם ובארץ, שזהו אחד הפרלמנטים הפורים והחשובים ביותר בעולם.

שבח וייס: זהו פרלמנט שמחוקק חוקים חשובים; זהו פרלמנט שהוא עדיין אספה מכוננת; זהו פרלמנט שערוצי הביקורת שלו על מעשי הזרוע המבצעת הלכו והשתפרו; זהו פרלמנט לייצוג השלטון ולגיבוש אלטרנטיבות; זהו פרלמנט שמרכז בתוכו את כל העוצמה הפוליטית ומפעיל אותה במנגנונים מסודרים וחוקיים; זהו פרלמנט שיש לו דרך-ארץ כלפי הזרוע השופטת, וזה חשוב; זהו פרלמנט שמייצג בצורה יוצאת מן הכלל, לאורך כל תולדות הארץ הזאת, את כל קבוצותיה, עדותיה, את כל בני הדתות, את היהודים והערבים הנוצרים, וכמובן הערבים המוסלמים, שהם הקבוצה הגדולה ביותר, ואת הדרוזים, את כולם: את הוותיקים ואת העולים החדשים, את הדתיים ואת החילונים.

שבח וייס: מול השיטה החדשה אנחנו נבחן היטב את מערכת היחסים בין הזרוע המבצעת, המחוזקת, לבין הפרלמנט, שחייב להיות חזק ולשמור על כללי המשחק של מעצורים ואיזונים, מול הזרועות האחרות.

שבח וייס: אני בטוח שנצליח לעשות את זה.

שבח וייס: אני רוצה לאחל לחברי בכנסת המשך טיפוח המסורת הדמוקרטית שלנו, שטופחה לפני הקמת המדינה, בזמן הקמתה, במשך כל השנים שעברו עד כה.

שבח וייס: תרשו לי לומר מלה אישית, חברית מאוד, לראש תנועתי, ראש הממשלה שמעון פרס.

שבח וייס: אני יודע שהיו בחירות.

שבח וייס: לבחירות יש תוצאות פוליטיות, על כל המשמעות של הדבר.

שבח וייס: איש לא מערער על כך, שכללי המשחק האלה מכובדים עד תום ויהיה לנו בעוד זמן קצר ראש ממשלה חדש, שהוא בעצם כבר ראש הממשלה הנבחר.

שבח וייס: אני מאחל לו הצלחה, ואני משוכנע שהוא יקבל כאן כל גיבוי אם ימשיך בדרך שאנחנו חשבנו שהיא הדרך הראשית לעשיית שלום.

שבח וייס: בסיום דברי אני רוצה לבטא רגש של אהדה, של כבוד גדול, של הערכה, לשמעון פרס, האיש והמדינאי.

שבח וייס: אין ספק, ששמעון פרס, ללא קשר לתוצאות הבחירות האחרונות, הוא היום אחד היהודים ואחד המדינאים הבולטים ביותר בעולם כולו.

שבח וייס: אני רוצה לקוות, שאתה תישאר בתוך העשייה המדינית, לשיטתך, וכשרונך הרב, חזונך ועיקשותך ישרתו את הציבור הזה, את תנועתי ואת הציבור כולו עוד שנים הרבה.

שבח וייס: תודה לכם על שיתוף הפעולה בכנסת הקודמת.

שבח וייס: עשיתי ככל יכולתי כדי לשמור על התקנון.

שבח וייס: אני מאחל בכל לבי למי שיבוא במקומי, ולמי שיבוא במקומי גם בשעה זו ובשעות הקרובות, הצלחה במילוי תפקידם.

רחבעם זאבי: תודה לחבר הכנסת הפרופסור שבח וייס.

רחבעם זאבי: הצעה לסדר, חבר הכנסת רענן כהן.

רענן כהן: כבוד הנשיא, אדוני היושב-ראש, כנסת נכבדה, כאמור בסעיף 13ב(ג) לחוק-יסוד: הממשלה, "מזכיר הכנסת יביא לידיעת חברי הכנסת כל הסכם שנמסר לו לפי סעיף זה סמוך למסירתו ולפני התייצבות הממשלה בפני הכנסת או הצבעת האי-אמון".

רענן כהן: אני מודיע, שעד לרגע זה לא הונחו על שולחן הכנסת כל המסמכים האמורים לקראת הצבעת האמון בממשלה.

רענן כהן: לכן צריך לבדוק את חוקיות הישיבה הזאת ואם אנחנו יכולים לקיים אותה.

רחבעם זאבי: חבר הכנסת רענן כהן, לפי מיטב הייעוץ שקיבלתי, כתוב בחוק: "יביא לידיעת חברי הכנסת".

רחבעם זאבי: לא כתוב שהוא יביא את ההסכמים עצמם.

רענן כהן: "לידיעת חברי הכנסת", לכל חבר כנסת יש כתובת – – –

רחבעם זאבי: כן, אבל לא יניח אותם.

רענן כהן: יניח אותם, מכיוון שלכל חבר כנסת יש כתובת, וכל המסמכים היו צריכים להיות מונחים לפני כל חבר כנסת.

רענן כהן: זה הפירוש של "לידיעת חברי הכנסת".

רחבעם זאבי: חבר הכנסת כהן, לא כתוב "יניח אותם".

רחבעם זאבי: זוהי תוספת שלך.

רחבעם זאבי: תיזום אותה בתיקון התקנון או החוק בכנסת הבאה, וכך ננהג.

רענן כהן: אני מודיע, שסיעת העבודה, הקואליציה, נהגה כך לגבי כל הסכם שהיא עשתה עם כל סיעה.

רענן כהן: תמיד הניחה על שולחן הכנסת – – –

רחבעם זאבי: אני מציע שנפסיק להתווכח ונמשיך בדיון, ונברר את זה בינינו בלשכה.

רענן כהן: אדוני היושב-ראש, אתה מנסה להתחמק מהנושא.

רענן כהן: אני מדבר על דבר ברור.

רחבעם זאבי: אני לא מתחמק, אני לא איש של התחמקות.

רחבעם זאבי: אני לא רוצה לבזבז את המעמד החגיגי של הצגת ממשלה חדשה בישראל בכך שנפתח בדיון אם כן או לא היה צריך להניח את ההסכמים.

רחבעם זאבי: אם יתברר שאני טעיתי – נתקן; אם יתברר שאתה טעית, לא אבקש ממך התנצלות.

רחבעם זאבי: אני מתכבד להזמין את ראש הממשלה הנבחר, חבר הכנסת בנימין נתניהו, להציג בפני הכנסת את שרי הממשלה ואת הקווים המדיניים או את קווי היסוד של הממשלה החדשה.

משה קצב: אדוני היושב-ראש, אני מבקש לאפשר לנציג סיעת הליכוד להשיב לחבר הכנסת רענן כהן.

רחבעם זאבי: הרי אם ישיב חבר הכנסת קצב, יבקש חבר הכנסת רענן כהן את רשות הדיבור עוד הפעם.

רחבעם זאבי: ראש הממשלה הנבחר כבר עלה לדוכן.

רחבעם זאבי: בואו נכבד את המעמד ואת ראש הממשלה הנבחר, וזה מעניינך שלך לא פחות מאשר שלי כיושב-ראש, ונמשיך בדיון.

רחבעם זאבי: אדוני ראש הממשלה, בבקשה.

בנימין נתניהו: תודה לך, אדוני היושב-ראש.

בנימין נתניהו: כבוד נשיא המדינה, שמכבד אותנו בנוכחותו ושפועל רבות לאחדותו של העם ולכבודה של מדינת ישראל, רעיית הנשיא המכובדת, כבוד הרבנים הראשיים, חברי הכנסת, אורחים נכבדים, אני מתכבד היום להציג את הממשלה החדשה בפני הכנסת ובפני אזרחי ישראל, ממשלה שתוביל את מדינת ישראל לדרך חדשה.

בנימין נתניהו: זכיתי, אדוני היושב-ראש, להיות הראשון מבין ראשי ממשלות ישראל שנולד לאחר הקמת המדינה.

בנימין נתניהו: דור המייסדים נאבק על הקמת מדינת ישראל ועל בניין יסודותיה; הדור שלנו ניצב בפני אתגרים שונים.

בנימין נתניהו: זוהי נקודת מפנה חשובה בתולדותינו.

בנימין נתניהו: במשך אלפיים שנות גלות נאבקו, לחמו וחלמו דורות של יהודים כדי להשיב לעמנו את מה שאבד לו, ואילו לאחר הקמת המדינה משימתנו העיקרית היא להבטיח, לבסס ולפתח את מה שהושב.

בנימין נתניהו: הלפיד הועבר אלינו, הדור שנולד עם המדינה, ילידי תש"ח ושנות ה-50, הדור שפרץ את המצור במלחמת ששת הימים והדף את ההתקפה המשולבת במלחמת יום הכיפורים.

בנימין נתניהו: ועתה מוטלת עלינו האחריות להוביל את תקוות הדורות אל שנות האלפיים.

בנימין נתניהו: ניתנה לנו הזכות להפוך את החלום למציאות.

בנימין נתניהו: הבטחנו, אדוני היושב-ראש, שזאת תהיה ממשלה של התחדשות, של דרך חדשה; ואני לא מדבר כאן על שינוי קוסמטי – לא אותה גברת בשינוי אדרת, אלא שינוי יסודי, עמוק ומהותי, שיצעיד את מדינת ישראל קדימה אל הגשמת יעדיה במאה ה-21.

בנימין נתניהו: ואכן, חברי הכנסת, הממשלה החדשה תהיה ממשלה של דרך חדשה.

בנימין נתניהו: ראשית כול, דרך חדשה בגישתה אל הביטחון ואל הדרך לשלום.

בנימין נתניהו: אפשר להגיע לשלום אמת עם שכנינו.

בנימין נתניהו: זו איננה משימה פשוטה, אבל אני מאמין שהיא בהישג יד, ונדרשים אורך רוח, נחישות, התמדה וסבלנות כדי שנגיע אל היעד.

בנימין נתניהו: אני רוצה להבהיר, שאנחנו רוצים שלום יציב ובר-קיימא, ולא הסכם חולף וזמני.

בנימין נתניהו: אנחנו רוצים שלום שיחזיק מעמד לבנינו ולנכדינו, ולא רק עד לעיתון של מחר.

בנימין נתניהו: אבל שלום כזה מושתת, קודם כול, על שמירת הביטחון; קודם כול על שמירת הביטחון של מדינת ישראל וכל אזרחיה.

בנימין נתניהו: על כן, מבחנם של הסכמי השלום הוא קודם כול הביטחון.

בנימין נתניהו: ועל כך לא נתפשר.

בנימין נתניהו: לא נתפשר על ביטחונם של אזרחי ישראל.

בנימין נתניהו: לא נשלים עם פגיעה בשלומם של ילדינו – בין בירושלים בין בחברון, בין בתל-אביב בין באריאל, בין בקריית-שמונה בין בכפר-דרום.

בנימין נתניהו: אדוני היושב-ראש, המציאות הביטחונית שאנו מקבלים לידינו איננה פשוטה.

בנימין נתניהו: בשנים האחרונות חלה הידרדרות במצב הביטחון ברחבי הארץ ובגבולותיה, וכדי לעצור את ההידרדרות יהיה עלינו לנהל מערכת מתמדת נגד הטרור.

בנימין נתניהו: על כל מי שעוסק בטרור לדעת כי הוא ייתקל בתגובה קשה.

בנימין נתניהו: וכוונתי כאן לא רק למחבלים עצמם, אלא גם לפטרוניהם, לשולחיהם, למפעיליהם ולמסייעים להם.

בנימין נתניהו: הביטחון הוא הגורם שהשגתו הכרחית כדי שנוכל להתקדם להסדרי שלום אמת עם שכנינו.

בנימין נתניהו: על בני שיחנו לדעת, כי אם רצונם להתקדם ליעד זה, עליהם לקיים בקפדנות את כל התחייבויותיהם.

בנימין נתניהו: על בני שיחנו גם לדעת, כי אם הדבר יידרש, צה"ל וכוחות הביטחון יקבלו, לפי הצורך, חופש פעולה מלא לפעול נגד הטרור.

בנימין נתניהו: אני רוצה לפנות כאן היום לשכנינו ברשות הפלשתינית ולומר להם: על בסיס זה של שמירת הביטחון אנו מוכנים לפתח עמכם שותפות אמיתית של שלום, שכנות טובה ושיתוף פעולה.

בנימין נתניהו: ממשלת ישראל תישא ותיתן עם הרשות הפלשתינית, בתנאי שזו תקיים את כל התחייבויותיה.

בנימין נתניהו: המשא-ומתן יעסוק הן בשאלות הכרוכות ביישום הסכמי הביניים והן בסוגיות הסדר הקבע, שיאפשר לשני הצדדים לחיות בשלום עם ביטחון.

עבד-אלוהב דראושה: – – –

רחבעם זאבי: חבר הכנסת דראושה, לא מקובל שבנאום של ראש ממשלה יש קריאות ביניים.

עבד-אלוהב דראושה: ראש הממשלה התחייב שימלא את ההתחייבויות של הממשלה הקודמת.

רחבעם זאבי: חבר הכנסת דראושה, אני קורא אותך לסדר פעם ראשונה.

בנימין נתניהו: אני מבין שזו גם כן התפתחות היסטורית.

בנימין נתניהו: אדוני היושב-ראש, רבותי חברי הכנסת, אני מאמין שהסדר הקבע יהיה בר-קיימא אם ייווצר איזון בין שני צרכים בסיסיים: מעורבות מינימלית של ישראל בחייהם של הפלשתינים וביטחון מרבי לישראל נגד הטרור ואיומי המלחמה.

בנימין נתניהו: עלינו לבנות מציאות חדשה שתצמח מתוך החיים המשותפים של ישראל והפלשתינים.

בנימין נתניהו: העדר הביטחון הוא שגורם לסגר, לשיתוק ולמחנק הכלכלי בצד האחר.

בנימין נתניהו: עם ביטחון נוכל ליצור תנועה חופשית, כלכלה פתוחה ורווחה לכול.

בנימין נתניהו: מובן שיש לנו, קודם כול, עניין לבסס את מעגל השלום הראשוני, ועל כן תפעל הממשלה בראשותנו להעמקת יחסי השלום בין ישראל למצרים ובין ישראל לירדן.

בנימין נתניהו: בשיחותי עם נשיא מצרים מובארק ועם חוסיין מלך ירדן בא לידי ביטוי רצון משותף לפעול להעמקה, לחיזוק ולהרחבה של שיתוף הפעולה וקשרי הגומלין בין מדינותינו.

בנימין נתניהו: אנחנו נפעל גם להעלאת דרג היחסים עם המדינות הערביות הנוספות שלהן קשרים עם ישראל: קטאר, עומאן, מרוקו, תוניס ומאוריטניה.

בנימין נתניהו: אבל אנחנו מעוניינים לא רק לקיים ולהעמיק את מעגל השלום הנוכחי; אנחנו גם רוצים להרחיב את מעגל השלום עם כל שכנינו, תוך שמירה על האינטרסים החיוניים של המדינה, וזה יהיה יעד ראשון במעלה של הממשלה החדשה.

בנימין נתניהו: אני פונה מעל במה זו בקריאה לשלום לכל מנהיגי מדינות ערב.

בנימין נתניהו: אני פונה במיוחד לשכנינו הקרובים – לנשיא סוריה חאפז אל-אסד, לנשיא לבנון אליאס הראווי, לפאהד מלך סעודיה, וכמו כן לשאר מנהיגי מדינות ערב: בואו ננהל משא-ומתן ישיר לשלום, משא-ומתן שיצעיד את המזרח התיכון לעידן של יציבות ושגשוג; משא-ומתן, רבותי, ללא תנאים מוקדמים.

בנימין נתניהו: וזהו המפתח: אין תנאים מוקדמים.

בנימין נתניהו: כל צד יוכל להציג את תפיסותיו ועמדותיו בלי לחייב את הצד השני להסכים עם עמדות אלו מראש.

בנימין נתניהו: אנו לא נכתיב לכם את תפיסותינו, ואתם לא תכתיבו לנו את תפיסותיכם.

בנימין נתניהו: אנחנו נשב ונדון בכובד ראש, בזהירות ובאחריות, במטרה להגיע להסכמה.

בנימין נתניהו: אני מצהיר כאן, שאנחנו מתנגדים להגדרת האסלאם כאויב החדש של ישראל והמערב אחרי התמוטטות ברית-המועצות.

בנימין נתניהו: להידברות הפוליטית בין ישראל למדינות האזור אנחנו חייבים להוסיף הידברות בין היהדות לאסלאם.

בנימין נתניהו: אנחנו מושיטים יד של שלום לא רק למדינות ערב השכנות אלא גם למדינות אסלאמיות ולעמים אסלאמיים.

בנימין נתניהו: אין לנו סכסוך עם האסלאם.

בנימין נתניהו: יש לנו מאבק עם כוחות מיליטנטיים, המנצלים את הפרשנות המעוותת שלהם לאסלאם כמכשיר של אלימות, שטנה ושפיכות דמים.

בנימין נתניהו: הממשלה החדשה תפעל לחיזוק קשרינו הבין-לאומיים.

בנימין נתניהו: יחסינו עם ארצות-הברית יוסיפו להוות את אבן הפינה של מדיניות החוץ שלנו.

בנימין נתניהו: אנחנו גם רואים בחיוב את תרומתה של אירופה לתהליך המדיני ומצפים להמשך שיתוף הפעולה הנרחב בין אירופה לישראל בתחום המדיני, הכלכלי והחברתי, ובמקביל נעמיק את קשרינו עם הפדרציה הרוסית ושאר חבר המדינות, וכן עם ארצות המזרח הרחוק ואמריקה הלטינית.

בנימין נתניהו: ישראל רואה בחיוב את תרומתן של מדינות רבות לתהליך המדיני בין ישראל לשכנותיה, אולם רק הצדדים למשא-ומתן יכולים להכריע על מהותו, כי הם אלה שיהיו חייבים לחיות עם תוצאותיו.

בנימין נתניהו: אדוני היושב-ראש, הממשלה שאני מביא היום לכנסת תהיה ממשלה של דרך חדשה גם בתחום החברתי והכלכלי.

בנימין נתניהו: אני יודע ששמענו כאן הרבה דיבורים במהלך השנים על הפרטה ועל ליברליזציה.

בנימין נתניהו: ובכן, אנחנו לא מתכוונים שיהיו עוד דיבורים על הפרטה, עוד דיבורים על משק חופשי, עוד דיבורים על תחרות הוגנת.

בנימין נתניהו: אנחנו לא מדברים על דיבורים, אנחנו לא מדברים על פראזות; אנחנו מדברים על צעדים מעשיים ומשמעותיים שננקוט בכיוון הזה.

בנימין נתניהו: אני מאמין, שבלי כלכלה חופשית לא נוכל לנצל את הפוטנציאל האנושי העצום שעומד לרשותנו ושקיבל תוספת רבת ערך, הן בכמות והן באיכות, עם העלייה הגדולה בשנים האחרונות מחבר המדינות וממדינות אחרות, כמו אתיופיה.

בנימין נתניהו: רק עידוד היוזמה הפרטית יאפשר לנו להמשיך בקליטה אמיתית של העולים ובמימוש יכולתו המלאה של כל אזרח ואזרח במדינת ישראל.

בנימין נתניהו: רק באמצעות משק חופשי נוכל לפתור את הבעיות החברתיות של מדינת ישראל.

בנימין נתניהו: אי-אפשר לפתור אותן עם כלכלה רופסת ומצטמקת ובלתי יציבה; רק כלכלה חופשית, בריאה ותוססת תעניק לנו את המשאבים לפתור אותן בעיות חברתיות קשות, שהעמיקו והחריפו בשנים האחרונות.

בנימין נתניהו: ורבותי חברי הכנסת, הבעיות אכן קשות: יש עיירות פיתוח שהצליחו בצורה נפלאה לנסוק כלפי מעלה, אבל יש גם עיירות פיתוח אחרות – והייתי בהן – שמוצאים בהן בעיות קשות של עוני ואבטלה, ובכמה מהן – בעיות קשות של סמים.

בנימין נתניהו: הייתי בכפרים ערביים בגליל, וראיתי בהם ביוב זורם ברחובות, רחובות בלי מדרכות, בלי תאורה.

בנימין נתניהו: ואל תחשבו שהבעיות הללו קיימות רק בפריפריה.

בנימין נתניהו: הייתי לאחרונה בעיר מבוססת במרכז הארץ.

בנימין נתניהו: פגשתי שם אשה קשישה מעולי ברית-המועצות לשעבר שפשוט התייפחה ואמרה, שידה אינה משגת לקנות אוכל בסיסי, להעלות לחם על שולחנה.

בנימין נתניהו: הייתי במקום המרוחק חמש דקות ממרכז תל-אביב, וראיתי שם משפחה שבה האב והאם מתגוררים בחדר אחד, ובחדר השני – עשרה ילדים, האחד-עשר בדרך.

בנימין נתניהו: אי-אפשר להשלים עם המצב הזה.

בנימין נתניהו: אי-אפשר לעבור לסדר היום על התופעות הללו, ואני מאמין, חברי הבית, שהדברים הללו ניתנים לפתרון.

בנימין נתניהו: אפשר לצמצם את המצוקה, אפשר לתת עתיד של ממש לאנשים רבים שחיים היום במדינת ישראל בחוסר תקווה.

בנימין נתניהו: אבל, קודם כול, יש תנאי יסודי.

בנימין נתניהו: קודם כול עלינו לפתור את בעיות היסוד של המשק הישראלי: הוצאות בלתי מרוסנות, חוב לאומי שהגיע לממדי שיא, אינפלציה שמרימה ראש ומאיימת לשוב ולהשתולל.

בנימין נתניהו: לפעמים אני מנסה להסביר, למי שלא מתעניין כל כך בנושאים הכלכליים, מה המשמעות של הבעיות הללו, והאנלוגיה היחידה שאני יכול לתת היא זו: כשם שמשפחה איננה יכולה לחיות עם גירעון שהולך ותופח מעבר לאמצעים שיש בידיה, כך מדינה איננה יכולה לחיות עם חוב לאומי שהולך וגדל.

בנימין נתניהו: על כן חובתנו להתמודד עם הבעיות הללו, וכראש ממשלה אני רואה את הטיפול בבעיות הכלכליות כמשימה מרכזית.

בנימין נתניהו: אנחנו נדאג למדיניות של יציבות במשק, ונדאג למדיניות של צמיחה אמיתית.

בנימין נתניהו: מדיניות כזו מחייבת הפרטה מקפת של החברות הממשלתיות, פירוק מונופולים, עידוד יוזמה, יצירת אקלים תחרותי.

בנימין נתניהו: רבותי חברי הכנסת, הבעיה איננה רק איך מחלקים את עוגת המשאבים הלאומית.

בנימין נתניהו: האתגר האמיתי הוא להגביל את העוגה.

בנימין נתניהו: ואני מבקש את שיתוף הפעולה של כל אחד ואחד מכם.

בנימין נתניהו: אני פונה דווקא לספסלי האופוזיציה.

בנימין נתניהו: אנחנו מדברים כאן על יעד לאומי משותף שלנו: להביא למדיניות אחרת.

בנימין נתניהו: המדיניות שלנו תהיה, קודם כול, לעצור את ההידרדרות ואת גידול החוב הלאומי ולהעלות את המשק על מסלול חדש של פריצה קדימה.

בנימין נתניהו: אנחנו יכולים להפוך את כלכלת ישראל לאחת הכלכלות המובילות בעולם.

בנימין נתניהו: רבותי חברי הכנסת, זו תהיה ממשלה חדשה גם בתחום החינוכי והתרבותי.

בנימין נתניהו: בשנים האחרונות דובר הרבה על דמוקרטיה, ובצדק.

בנימין נתניהו: חובתנו לטפח ערכים של סובלנות, של כבוד בין אדם לאדם; חובתנו לטפח תרבות של קבלת הכרעות הרוב בד בבד עם כיבוד זכויות המיעוט.

בנימין נתניהו: תורת ישראל הנחילה לעולם את העיקרון הגדול של כבוד האדם: "כי בצלם אלוהים ברא את האדם".

בנימין נתניהו: אצל יחידים מסוימים שכשלו הוביל היעדרם של ערכים אלה לקיצוניות, לאלימות, ובסופו של דבר – לפשע הנורא והמתועב של רצח ראש הממשלה יצחק רבין, זכרו לברכה.

בנימין נתניהו: אנחנו נעמיק את ההידברות בין כל חלקי העם; נכיר זה את זה ונלמד להבין ולכבד איש את רעהו.

בנימין נתניהו: אני חושב שבתולדות עמנו היו ההבנה הזאת והשותפות הזאת חיוניות להקמתה של מדינת ישראל.

בנימין נתניהו: אינני מאמין שבלי הבנה מדינית יסודית משותפת היינו מצליחים להגיע ליום העצמאות הראשון.

בנימין נתניהו: אני חושב שהשילוב בין הגאוניות הדיפלומטית של חיים וייצמן, הנשיא הראשון, והברק האידיאולוגי של ברל כצנלסון וזאב ז'בוטינסקי וכושר ההחלטה והמעשה של דוד בן-גוריון – אני חושב שהשילוב הזה הביא, ברגע המכריע, בעשור המכריע, להקמתה של מדינת ישראל.

בנימין נתניהו: זו, במידה רבה, האחדות שנדרשת מאתנו.

בנימין נתניהו: מעל לכול נזכור, שאומה מתאחדת ומתלכדת מסביב לתרבותה, למורשתה, לערכיה הלאומיים.

בנימין נתניהו: הממשלה החדשה תטפח את ערכי מורשת ישראל בכל מערכות החינוך, בכל מערכות התרבות והתקשורת.

בנימין נתניהו: ערכי מורשת ישראל צריכים לשמש לנו מקור השראה רב-עוצמה בכל מערכות חיינו.

בנימין נתניהו: חיזוק זיקתנו אל ערכי הנצח של עם ישראל, תוך הדגשת ערכי הדמוקרטיה, החירות וכבוד האדם – אלה יאפשרו לנו יצירת חברה בריאה, חברה שמסוגלת להתמודד עם האתגרים הגדולים העומדים בפנינו ולהתקדם לקראת הגשמת יעדי הציונות.

בנימין נתניהו: אדוני היושב-ראש, הציונות לא מתה, אף שבחוגים מסוימים הכניסו אותה למרכאות.

בנימין נתניהו: יש לנו נוער נפלא, שמוכן להתגייס למשימות לאומיות.

בנימין נתניהו: אנחנו נעודד את הרוח הזאת.

בנימין נתניהו: נעודד את ההתיישבות החלוצית בארץ-ישראל: בנגב ובגליל, ביש"ע ובגולן.

בנימין נתניהו: המתיישבים הם החלוצים האמיתיים של ימינו, ועל כך הם ראויים לכל התמיכה וההערכה.

בנימין נתניהו: אבל, מעל לכול נשמור ונחזק את ירושלים, בירת הנצח של עם ישראל, כעיר מאוחדת ושלמה בריבונות מדינת ישראל.

בנימין נתניהו: חברי הכנסת, במהלך כהונתה של כנסת זו נציין את שנת היובל של מדינת ישראל ואת תחילתה של המאה ה-21.

בנימין נתניהו: השגת היעדים הלאומיים שעם ישראל הציב לעצמו בדורות האחרונים: קיבוץ גלויות וקליטתן במולדת, יישוב הארץ ובניינה, ביסוס כלכלה עצמאית וחברה בריאה, השגת שלום עם ביטחון – השגת היעדים האלה תלויה באמונתנו, ברצוננו, בנחישותנו.

בנימין נתניהו: אנחנו, הדור שנולד לאחר הקמת המדינה, נושאים כאן באחריות גדולה: להמשיך את המפעל הציוני ולהביא להשלמתו.

בנימין נתניהו: הבה נתפלל שנהיה ראויים לאחריות הגדולה המוטלת עלינו.

בנימין נתניהו: הגענו לימים שלהם ייחלו והתפללו דורות רבים של יהודים.

בנימין נתניהו: החלום היהודי התממש.

בנימין נתניהו: העם היהודי חידש את קוממיותו בארצו, ארץ-ישראל, והתקיימו בנו דברי הנביא עמוס: "אקים את סוכת דוד הנופלת", והיא, בעזרת השם, תעמוד לעולמי עד.

בנימין נתניהו: אדוני היושב-ראש, אני מתכבד בזאת להציג בפני חברי הבית את הרכב הממשלה החדשה: בנימין נתניהו – ראש הממשלה, שר הבינוי והשיכון, השר לענייני דתות ושר החוץ; רפאל איתן – סגן ראש הממשלה בתואר, שר החקלאות והשר לאיכות הסביבה; זבולון המר – סגן ראש הממשלה בתואר ושר החינוך והתרבות; משה קצב – סגן ראש הממשלה בתואר ושר התיירות; יצחק מרדכי – שר הביטחון; דן מרידור – שר האוצר; יעקב נאמן – שר המשפטים; אליהו סויסה – שר הפנים; נתן שרנסקי – שר התעשייה והמסחר; אביגדור קהלני – שר לביטחון פנים; זאב בנימין בגין – שר המדע; יצחק לוי – שר התחבורה והאנרגיה; צחי הנגבי – שר הבריאות; לימור לבנת – שרת התקשורת; אליהו ישי – שר העבודה והרווחה; יולי אדלשטיין – שר לקליטת עלייה.

רחבעם זאבי: תודה לראש הממשלה בנימין נתניהו.

רחבעם זאבי: הריני מתכבד להזמין את ראש הממשלה היוצא, חבר הכנסת שמעון פרס, לשאת את דברו.

רחבעם זאבי: אני מבקש מחברי הבית להיות שקטים, כדי שנוכל להאזין לדבריו של ראש הממשלה היוצא.

שמעון פרס: כבוד הנשיא, הגברת ויצמן, אדוני היושב-ראש, חברי הכנסת, העם אמר את דברו בבחירות דמוקרטיות וכולנו מחויבים לכבד את הכרעתו, גם אם זו התקבלה ברוב דקיק מאוד.

שמעון פרס: כי בדמוקרטיה כל רוב, גם של קול אחד, הוא רוב חוקי.

שמעון פרס: מדינת ישראל כבר למודת חילופי שלטון, והעברת השלטון היתה ותהיה מסודרת ומלאה – – –

רחבעם זאבי: אדוני מר פרס, ראוי ראש הממשלה היוצא שנאזין לו כפי שהאזנו לראש הממשלה הנכנס.

רחבעם זאבי: אני מבקש שקט.

חיים אורון: ההדר גלה מהעולם.

שמעון פרס: העברת השלטון היתה ותהיה מסודרת ומלאה, ללא עיכובים וללא קשיים.

שמעון פרס: אני מבקש, בשם האופוזיציה, לברך את ראש הממשלה החדש ואת הממשלה החדשה ולאחל להם הצלחה.

שמעון פרס: אם הממשלה החדשה תשכיל ללכת בדרך הנכונה – נתמוך בה.

שמעון פרס: אם לאו – נבקר אותה.

שמעון פרס: זה טיבה של דמוקרטיה וזו שליחותנו על-פי צו הבוחר.

שמעון פרס: אישי ראש הממשלה, בנימין נתניהו, דיברת יפה על הצורך בפיוס לאומי ועל רצונך להיות ראש הממשלה של העם כולו, יהודים כערבים.

שמעון פרס: אולם אתה יודע כמוני – העם חצוי בדעותיו.

שמעון פרס: 1,471,566 אזרחיות ואזרחים, כמחצית הבוחרים, רצו הכרעה אחרת.

שמעון פרס: אין טעם להסתיר זאת.

שמעון פרס: בשמם אני מקווה כי ממשלתך תנהל מדיניות שקולה ואחראית ותעדיף שלום מלא על פני מדיניות של "אף שעל".

שמעון פרס: אגב, אין שום ויכוח על כך שלא צריך לעשות פשרה בענייני ביטחון, כמו שזו היתה עלילת-שווא להגיד שרוצים לחלק את ירושלים.

שמעון פרס: אני תקווה, שהממשלה תתמיד להימנע מהתנחלות רבתי, המוליכה למדינה דו-לאומית, ושהיא תימנע משליטה כפויה על עם אחר ותהיה נאמנה לצופן של המוסר היהודי.

שמעון פרס: אני תקווה, שתוסיף ללכת בדרך הגדולה שהוכשרה בארבע השנים האחרונות, כדי לקדם את מדינת ישראל לביטחון ולשלום.

שמעון פרס: אני משוכנע כי רובו המכריע של העם תומך בתהליך השלום שהתחלנו בו ורוצה להמשיך בו.

שמעון פרס: הממשלה תיבחן בעיני העם ובעיני העולם ביכולתה לקיים את רצון רוב העם ולמלא את התחייבויותיה הבין-לאומיות של ישראל, להוסיף ולצעוד קדימה בדרך השלום ולא להסיג, חלילה, את התהליך לאחור.

שמעון פרס: כדי להצליח, הממשלה איננה צריכה להמציא שום דבר חדש.

שמעון פרס: עליה להוסיף ולהתמודד עם הקשיים הרבים הזרועים בדרך השלום, בלי לסטות מן היעד המרכזי.

שמעון פרס: חוששני, ידידי ראש הממשלה, כי תגלה עד מהרה, שהמצע שבשמו נבחרת אינו יכול לשמש מתכון להצלחה ולהתקדמות בתהליך השלום.

שמעון פרס: יהיה עליך לאכזב רבים מבוחריך ומשותפיך אם אכן רצונך להגיע לתוצאות כלשהן.

שמעון פרס: ססמאות יפות לא יכולות להיות תחליף למדיניות, ונוסחאות קואליציוניות לא ימנעו את הצורך בהחלטות אמיצות ובהכרעות קשות.

שמעון פרס: גם קווי היסוד שהצגתם ולא הנחתם על שולחן הכנסת מלאים בסתירות.

שמעון פרס: אדוני ראש הממשלה, לפלשתינים כבר ניתן שלטון עצמי.

שמעון פרס: מה אתה מבטיח להם?

שמעון פרס: אין טעם להציע להם את זה מחדש.

שמעון פרס: לעומת זאת, עלי להגיד, הסכמים בין-לאומיים שנחתמו על-ידי ממשלה אחת מחייבים את הממשלות שבאות אחריה.

שמעון פרס: כך נהגו כל ראשי הממשלות ללא הבדל מפלגות.

שמעון פרס: הממשלה החדשה מקבלת לידיה ירושה גדולה, שכמותה לא קיבלה לפניה שום ממשלה בישראל.

שמעון פרס: אני לא רוצה לבוא חשבון עם הליכוד.

שמעון פרס: הם היו 15 שנה בשלטון.

שמעון פרס: אתם גמרתם עם העוני?

אברהם הירשזון: מה אתה עושה עכשיו?

שמעון פרס: מעולם לא היה מצבה של ישראל כה איתן כפי שהוא כיום.

שמעון פרס: בארבע השנים האחרונות חוללה הממשלה הזו בראשותו של יצחק רבין, זיכרונו לברכה, שהעם לא ישכח אותו לעולם, ושהיתה לי הזכות להיות שותפו וממשיכו, את המהפכה הדרמטית ביותר בתולדות המדינה.

שמעון פרס: היא שינתה את מעמדה של ישראל ואת אופקיה.

שמעון פרס: היא גרמה לפריצת דרך באוסלו, היא יצרה את המנגנון להסדר ביניים ולהסדר קבע עם שכנינו הפלשתינים.

שמעון פרס: היא סללה את הדרך לשלום עם ירדן, היא יצרה יחסים עם אותן מדינות שהזכרת, היא יצרה הזדמנות לסיים את הסכסוך במזרח התיכון באמצעות משא-ומתן עם סוריה ולבנון, ואין טעם להכחיש את זה.

שמעון פרס: החרם הערבי קרס, וקשריה של ישראל מסתעפים כיום מן המגרב ועד המפרץ.

שמעון פרס: מדינת ישראל נחלצה מבידודה הכרוני, והיום היא תופסת מקום של כבוד בקהילייה הבין-לאומית.

שמעון פרס: ישראל היא היום אחת הארצות הנערצות ביותר בעולם כולו.

שמעון פרס: יחסי ישראל עם ארצות-הברית יצאו מן השפל אל שיא של ידידות והבנה מדינית וביטחונית ללא תקדים.

שמעון פרס: הנשיא קלינטון תרם תרומה מכרעת לדרגה זו של ידידות חדשה.

שמעון פרס: עולם ומלואו נפתח בפני אזרחי ישראל, והכלכלה הישראלית נסקה אל גבהים חדשים.

שמעון פרס: הצמיחה העפילה, התוצר הלאומי גאה, האבטלה צנחה, רמת החיים זינקה, העלייה נקלטה כראוי, ולרוב העולים יש דירות ותעסוקה; קראתי בעיתון לאחר הבחירות, ש-61% מהעולים סבורים שנקלטו יפה מאוד.

שמעון פרס: ערביי ישראל החלו לטעום טעם שוויון הלכה למעשה.

שמעון פרס: תשתית הכבישים והצמתים שופרה לבלי הכר, וחשוב מכול – ההשקעות בחינוך ובמדע הוכפלו, מערכת החינוך בישראל היא אחת מהמובילות בעולם.

שמעון פרס: ההישגים הגדולים הללו אינם מובנים מאליהם.

שמעון פרס: הם פרי של מדיניות טובה, אבל, אני חייב להגיד לחברי הכנסת, שהם עלולים להיות קורבן של מדיניות רעה.

שמעון פרס: הם תולדה של סדרי עדיפויות שהתאפשרו כתוצאה מאסטרטגיה של שלום שהנחתה את הממשלה היוצאת.

שמעון פרס: כדי לשמור על ההישגים וכדי לקדמם, מן ההכרח להמשיך בתנופת השלום הן עם הפלשתינים – ואני לא מתבייש שהלכתי עם ערפאת, וגם אתה תלך עם ערפאת, אם תלך לשלום; גם אתה תחזיק בידו, אם אתה רציני בדבריך – הן עם הסורים והלבנונים, והן עם שאר מדינות ערב.

שמעון פרס: מן ההכרח להתקדם לשלום בחזית רחבה.

שמעון פרס: אי-אפשר להתקיים בגזרה צרה, בלי ללוות זאת במאמץ מקביל בגזרות אחרות, כי יש תלות הדדית בין מרכיבי השלום.

שמעון פרס: אי-אפשר "להקפיא" מדיניות של שלום על קרח, שכן הפסקת תהליך אחד תעורר תהליכים אחרים והפוכים.

שמעון פרס: ארצות-הברית עזרה, והיא תוסיף לעזור.

שמעון פרס: ארצות-הברית לא לחצה, ומן הסתם גם לא תלחץ בעתיד.

שמעון פרס: ברירת השלום היא שלנו, לא של אמריקה, והיא איננה תכתיב משום ארץ אחרת.

שמעון פרס: חברי הכנסת, בימים האחרונים היינו עדים להיערכות חדשה בעולם הערבי.

שמעון פרס: אני סבור שהעולם הערבי הגיב תגובה נמהרת; מן הראוי היה שיאפשר קודם לכן לממשלה לארגן את מדיניותה ולפעול על-פיה.

שמעון פרס: אולם אין להתעלם מכך שלא כל המזרח התיכון השלים עם תהליך השלום ועם ניצני השלום.

שמעון פרס: יש אף הזוממים לרוצחו.

שמעון פרס: יש גם כאלה שהשתתפו בתהליך הבחירות בישראל.

שמעון פרס: גם שוק ההון בישראל וגורמים במשק מגלים סימני דאגה, ומשקיעי חוץ עוקבים בדריכות אחרי הנעשה.

שמעון פרס: ארצות-הברית והאיחוד האירופי ושווקים במזרח ובמערב ממתינים לראות אם יימשך תהליך השלום, לא בדרך של מלים ורטוריקה, אלא הלכה למעשה.

שמעון פרס: כי עלינו לדעת שהכלכלה והשלום כרוכים זה בזה.

שמעון פרס: הבעיה איננה יוזמה פרטית – לא על זה הוויכוח; הבעיה היא יוזמת שלום אמיצה ונכונה הלכה למעשה.

שמעון פרס: מבחנה הקרוב של הממשלה יהיה בהתחייבותה להיערכות מחדש של צבא-הגנה לישראל בחברון, לפי הסכם אוסלו ב'.

שמעון פרס: זו התחייבות מפורשת, אדוני ראש הממשלה, ועל הממשלה לעמוד בה.

שמעון פרס: בניגוד לכל הטענות, אין בהיערכות זו פגיעה במקומות הקדושים או בביטחונם של תושבי חברון היהודים.

שמעון פרס: אין בה שום שינוי בסדרי התפילה במערת-המכפלה.

שמעון פרס: מה שיש בה הוא העברת רובה המכריע של חברון הערבית לאחריותה של הרשות הפלשתינית.

שמעון פרס: הממשלה חייבת להמשיך בדיוניה על הסדר הקבע.

שמעון פרס: עלי לומר, שבסיכומו של דבר, הרשות הפלשתינית עמדה ברוב התחייבויותיה, לרבות בתחום הביטחון.

שמעון פרס: חברון היא רק סעיף אחד.

שמעון פרס: יש שאלה עמוקה ורחבה יותר: לאן פניה של מדינת ישראל על סף המאה ה-21?

שמעון פרס: זו לא שאלה מתי ואיפה נולדתי, זו שאלה לאן אנחנו הולכים.

שמעון פרס: אפשר לחשוב במונחים סטטיים: כי מה שהיה הוא שיהיה, והמזרח התיכון יישאר תמיד כפי שכמה מומחים אומרים, אזור מסוכסך, השקוע באיבה חסרת פשרות ובהתפרצויות של טרור ומלחמות דמים – מעין שמורת טבע רעה בעולם שמשתנה בקצב עז.

שמעון פרס: לעומת זאת, אפשר לחשוב במונחים דינמיים: על מזרח תיכון שאינו חסין בפני זרמי ההיסטוריה, שאינו חסין בפני קדמה טכנולוגית או שפע תקשורתי, שאינו חסין בפני אינטרסים כלכליים – מזרח תיכון שאינו זר לציפיותיו של האדם בן דורנו.

שמעון פרס: אמרו לי שאני יכול להמשיך ולדבר כפי שאני צריך.

רחבעם זאבי: דבר כמה שאתה רוצה.

שמעון פרס: תודה.

שמעון פרס: יושב-ראש הישיבה מציע שאלגום מים.

שמעון פרס: זו עצה שאני מקבל, על אף חילוקי הדעות הפוליטיים.

שמעון פרס: האמת היא, שהמזרח התיכון שרוי כעת בתקופת מעבר, בתקופת מעבר שפועלים בה בעוצמה רבה כוחות שמרניים וכוחות חדשניים, פונדמנטליזם אלים בצד כוחות של דמוקרטיזציה וכלכלת שוק.

שמעון פרס: במציאות דינמית כזו, ישראל איננה, ואסור שתהיה, גורם פסיבי.

שמעון פרס: היא חייבת לעודד הקמת קואליציה של כוחות שלום וקדמה, ואף ליצור כוחות כאלה.

שמעון פרס: ישראל לא תוכל למלא תפקיד כזה, אלא אם תנקוט מדיניות פעילה של שלום, שמשמעותה היא פיוס היסטורי ופשרה טריטוריאלית.

שמעון פרס: ואני אומר דברים ברורים.

שמעון פרס: תודה לאל ששוב איננו שולטים בכפייה על עם אחר, ועלינו להשלים את התהליך הזה.

שמעון פרס: עלינו לגלות שותפים נוספים, כאשר אנו יודעים שהחומר הגולמי של שותפים לעתיד הוא האויבים מאתמול.

שמעון פרס: האזור ממתין לראות כיצד תפעל הממשלה החדשה.

שמעון פרס: אין ספק כי אגף השלום בעולם הערבי, הגלוי והחבוי, שעמו ניהלנו דיאלוג מדיני, מקווה שהממשלה תמשיך בדרכה של הממשלה היוצאת.

שמעון פרס: ובאותה מידה אויבי השלום, טהרן ושלוחותיה ב"חמאס", ב"ג'יהאד האסלאמי" וב"חיזבאללה", מייחלים שהממשלה החדשה תאמץ את ההצהרות הקיצוניות שנשמעו במחנה הימין, דבר שישים קץ לתהליך השלום, שנוא נפשם.

שמעון פרס: האסטרטגיה החדשה של שלום דרושה לישראל ולמדינות האזור, מפני שמושגי המלחמה חדשים אף הם – הטילים והנשק הלא-קונבנציונלי, תחכומם, טווחי הירי שלהם, גידול כוח ההרס – הופכים התנגשות צבאית פוטנציאלית להרת-אסון.

שמעון פרס: זו עלולה להיות מלחמה שיהיו בה קורבנות, אבל לא יהיו בה ניצחונות.

שמעון פרס: קואליציית האיבה במזרח התיכון חותרת להגיע לאופציה גרעינית, ועד אז להיעזר בטרור, לרבות טרור של מתאבדים הגובל בשיגעון.

שמעון פרס: אדוני היושב-ראש, הזמן אינו שווה-נפש, הוא קריטי.

שמעון פרס: באזור יש מירוץ של הרבה סוסי מלחמה, ואי-אפשר להגיד לעמנו: בואו ננהל מדיניות של צב ההולך באטיות וסומך על השריון שעל גבו.

שמעון פרס: גם לא די להסכים בינינו ובתוכנו.

שמעון פרס: למדיניות שלום צריכים שני צדדים.

שמעון פרס: הממשלה יכולה להגיע לנוסחאות שלום עם שותפיה מן הימין בנוסח: שלום תמורת שלום וללא תנאים מוקדמים, אך היא תגלה במהרה שהעולם אינו נענה לפקודה "לימין שור".

שמעון פרס: במקרה כזה היא תישאר ללא שלום וללא מרחב שיש בו שלום וביטחון.

שמעון פרס: נכון, ישראל זקוקה גם לשלום בביתה, אבל רק שלום אמת יסלק את גורמי המחלוקת באומה.

שמעון פרס: רק שלום אמת ישחרר את האנרגיות הרוחניות האדירות של עם ישראל וייצור עידן חדש של פריחה תרבותית ורוחנית.

שמעון פרס: אדוני היושב-ראש, חברי הכנסת, העם, כאמור, הכריע, ואין לי אלא לכבד את הכרעתו.

שמעון פרס: זכיתי לאמונם של 49.51% של המצביעים.

שמעון פרס: ההבדל הוא של פחות מחצי אחוז.

שמעון פרס: בזה לא היה די כדי לנצח, אבל זה הרבה מאוד כדי לא לשכוח את הציפיות שליוו את פתקי ההצבעה הללו: ליצור ישראל חדשה, ליצור מזרח תיכון חדש, להביא שלום לישראל ובישראל.

שמעון פרס: עם היוודע תוצאות הבחירות קיבלתי, ואני מוסיף לקבל מדי יום, אלפי מכתבי עידוד נרגשים מאזרחים יקרים בבית ומידידים רבים בחוץ-לארץ.

שמעון פרס: בין הכותבים ילדים ובני נוער, מבוגרים וקשישים, יהודים ושאינם יהודים.

שמעון פרס: אני חש התרגשות ותודה עמוקה בשל עוצמת האהדה העולה מן הפתקים בקלפיות, אני מודה לכל המצביעים, ועל המכתבים בתיבה, ואני מודה לכל הכותבים.

שמעון פרס: אני תפילה כי החרדות שהובעו בהם יתבדו.

שמעון פרס: אני תפילה כי התקוות שנשמעו בהם יתגשמו.

שמעון פרס: בין המכתבים האלה היה גם מכתב של גיל גרינברג, הנמצא אתנו כאן בכנסת, נער מחונן בן 17, נכה ורתוק לכיסא גלגלים.

שמעון פרס: בין היתר, הוא כותב: "למרות ההפסד הפוליטי, יש לי התחושה שהשלום שבנית אתה יחד עם ראש הממשלה יצחק רבין, עליו השלום, אין אדם אשר יכול לערערו.

שמעון פרס: השלום שלנו הוא עובדה חתומה בדפי ההיסטוריה, ועובדות אי-אפשר למחוק.

שמעון פרס: השינויים שנקבעו עכשיו בשלטון מחייבים להמשיך בדרך במלוא המרץ ובנחישות.

שמעון פרס: אני מבטיח להמשיך, אני מבטיח לעשות הכול כדי שהשלום ינצח.

שמעון פרס: אני מאמין בו בכל לבי, והפעם אני חש שהשליחות גדולה יותר.

שמעון פרס: לא די יהיה להמשיך בתהליך המדיני, כפי שמתכננת ממשלת נתניהו, אם בכלל.

שמעון פרס: חייבים להחדיר לכל שכבות האוכלוסייה בישראל את ההכרח להשיג שלום עם שכנינו, לגרום לו להבין שרק שלום יכול להביא ביטחון אמת לעם ישראל ולא להיפך.

שמעון פרס: אתה, אני ומחצית העם הזה יודעים זאת היטב".

שמעון פרס: אחר כך גיל עושה אנלוגיה בין נכותו הפיסית לבין החרדות הנפוצות בציבור.

שמעון פרס: הוא מספר כי נערה אחת, עיוורת מלידה, סיפרה לו פעם על חששותיה לפקוח את העיניים: "אני פוחדת", היא אומרת, "ממה שאראה.

שמעון פרס: אני חוששת מהאור החזק, אולי הוא יסנוור את עיני".

שמעון פרס: וגיל מוסיף: "כך, כנראה, נולדנו גם אנחנו, בני האדם, עם מנגנון מלחמה שנפשותינו המתקשחות סיגלו לעצמן בכדי להישרד.

שמעון פרס: וקשה, כל כך קשה לנו להיפטר ממנו, אפילו בעבור מה שאנו מאמינים ורוצים בו כל כך – האושר העילאי הטמון ביסודותיו של השלום".

שמעון פרס: ברצוני להבטיח לך, גיל היקר, שהשלום ינצח.

שמעון פרס: נביאי ישראל הם שהנחילו לעולם את חזון השלום וקץ המלחמות.

שמעון פרס: עמנו ידע שואה ומלחמות, טרור ושכול, אך אמונת השלום מעולם לא גוועה בו.

שמעון פרס: בכוחה פילסנו דרך, בכוחה נוסיף להיאבק, גם באופוזיציה, כדי לקרב את היום שבו תתקיים התפילה והברכה: "ואמרתם כה לחי ואתה שלום וביתך שלום וכל אשר לך שלום".

שמעון פרס: ידידי ראש הממשלה הנכנס, האופוזיציה מעניקה היום לך ולממשלתך החדשה את ברכת הדרך ואת האשראי ללכת בדרך השלום.

שמעון פרס: זו עצתנו, זו תקוותנו, זה יהיה מאבקנו, זו שליחותה של כל ממשלה בישראל ובה תיבחן.

שמעון פרס: האופוזיציה, מכל מקום, תעמוד על המשמר.

שמעון פרס: היא תעשה ככל יכולתה כדי שהממשלה לא תסטה מדרך זו.

שמעון פרס: אדוני היושב-ראש, לפני שבעה חודשים נרצח ראש ממשלה בישראל.

שמעון פרס: אני רוצה להאמין שלא עברנו לסדר-היום על הפשע הנורא ההוא, כי כדורי האקדח של המרצח הנתעב כוונו ללבה של הדמוקרטיה הישראלית.

שמעון פרס: מעבר לכל חילוקי הדעות, עם אחד אנחנו.

שמעון פרס: יש לנו ממשלה אחת, יש לנו כנסת אחת.

שמעון פרס: יש לנו נשיא – עזר ויצמן – המסמל ומייצג ברוחו הסוערת ובאישיותו המרתקת את אחדות האומה.

שמעון פרס: גם בלהט הוויכוח הנוקב ביותר, בל נשכח את יצחק רבין, זיכרונו לברכה, בל נשכח את הרצח, בל נשכח את הלקח.

שמעון פרס: אמת, אי-אפשר לרצוח שליחות ואי-אפשר להרוג דרך.

שמעון פרס: אנחנו נדון ונתווכח במלוא הרצינות, אך נכבד איש את רעהו ואת זכותו של הזולת לדעה שונה.

שמעון פרס: אולי תחרוג הכנסת הזאת מקודמותיה ותציג לפני הציבור כולו מופת לתרבות ויכוח חדשה, גם בשעת פולמוס קשה.

שמעון פרס: יהיה זה לכבודו של הבית ולכבודם של חברי הכנסת כולם.

שמעון פרס: ממשלה חדשה וכנסת חדשה יוצאות לדרך.

שמעון פרס: מי ייתן שתהא זו דרך טובה לעם כולו.

רחבעם זאבי: תודה לראש הממשלה היוצא שמעון פרס.

רחבעם זאבי: הצעה לסדר לשר שחל.

משה שחל: אדוני היושב-ראש, בהודעת ראש הממשלה הנבחר שמעתי שהוא ממנה שלושה או ארבעה – אני לא זוכר בדיוק – סגנים לראש הממשלה, והוא אמר: סגנים בתואר.

משה שחל: בכל הכבוד, ההודעה לוקה באי-חוקיות.

משה שחל: חוק-יסוד: הממשלה החדש, שעל-פיו נבחרה הממשלה הזאת או נבחר ראש הממשלה הנבחר, יש בו הסדר שלילי.

משה שחל: אנו לומדים על כך בהשוואת נוסח החוק הזה לחוק-יסוד: הממשלה הקודם, שבו נקבע בצורה מפורשת, בסעיף 5, כי אפשר למנות שני סגנים לראש הממשלה.

משה שחל: בהעדר קביעה בחוק החדש המשמעות היא, על-פי כל כלל פרשנות, שזה הסדר שלילי, שאין מושג כזה לא בתואר ולא בפועל, כי סגן, אדוני ראש הממשלה הנבחר, הוא תואר בלבד.

משה שחל: אם לא ידוע לך, היו סגנים לראש הממשלה, ומלבד התואר לא היה בזה שום תוכן אחר.

משה שחל: כדי להימנע ממצב שבו יהיה צורך לפנות לערכאות ולהודיע שהקביעה הזאת היא בלתי חוקית, אני מציע לראש הממשלה הנבחר שיקום ויודיע שההודעה שלו לגבי מינוי סגנים בטעות יסודה.

משה שחל: אם הוא ירצה, הוא יתקן את החוק.

משה שחל: אבל לפי הנוסח הקיים בחוק, ההודעה הזאת לוקה באי-חוקיות.

ש' יעקבסון: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

ש' יעקבסון: )

רחבעם זאבי: נא לשבת.

רחבעם זאבי: האם יש חברים בבית שרוצים להגיב על ההצעה לסדר של השר שחל?

רחבעם זאבי: בבקשה, חבר הכנסת מיכאל איתן.

מיכאל איתן: אדוני היושב-ראש, שמעתי את דבריו של חבר הכנסת שחל.

מיכאל איתן: אני מציע לו – – –

רחבעם זאבי: הוא עדיין שר.

מיכאל איתן: השר שחל, בינתיים, בהחלט, עם הכבוד הראוי לו.

מיכאל איתן: אני מציע לו להסתגל למציאות הפוליטית החדשה, לקבל אותה ולא לאיים כל הזמן בפנייה לערכאות.

מיכאל איתן: אני שומע את האיום הזה כאן היום לא בפעם הראשונה.

דליה איציק: וגם לא בפעם האחרונה.

מיכאל איתן: אני מצפה שגם הוא ייתן קרדיט לראש הממשלה הנבחר, שעבד בהרכבת הממשלה הזאת וקיבל ייעוץ משפטי מהיועץ המשפטי לממשלה, שאכן כך הם פני הדברים, והדברים נעשו על-פי חוק.

מיכאל איתן: עם זאת, מאחר שאנחנו כנסת, אני מציע שאם יש השגה – יש לנו ייעוץ משפטי של הכנסת.

מיכאל איתן: עם כל הכבוד להתמצאות של השר שחל, או כל אחד אחר, יש יועץ משפטי לכנסת.

מיכאל איתן: אני מציע שהדבר הזה יועבר לבירור ועד אז נמשיך כהלכה, לפי סדר הדברים.

רחבעם זאבי: תודה.

רחבעם זאבי: השר דוד ליבאי, בבקשה.

דוד ליבאי: נכבדי היושב-ראש, חברי הכנסת, הגם שאני אישית מסכים עם הערתו וביקורתו של השר משה שחל, גם כמי שטרח בניסוח חוק-יסוד: הממשלה החדש, החוק לבחירה ישירה, וגם לפי מיטב הבנתי המשפטית, אין על-פי החוק החדש מעמד, תפקיד ותואר של סגן ראש ממשלה.

דוד ליבאי: ביקשתי רשות דיבור כדי להשיב.

דוד ליבאי: עד רגע זה אני שר המשפטים.

דוד ליבאי: אכן, ראש הממשלה הנבחר, בנימין נתניהו, קיבל חוות דעת מהיועץ המשפטי לממשלה המשתרעת על שלושה עמודים.

דוד ליבאי: די אם אקרא את הפסקה האחרונה שבה, פסקה 7: לסיכום – כותב היועץ המשפטי לממשלה מיכאל בן-יאיר – נראה לי כי אין מניעה משפטית למינוי סגן ראש ממשלה, כל עוד ברור כי אין בכך כדי להוסיף לסמכויותיו של השר בו מדובר, וכל עוד אין השר משתמש בתואר זה כאשר הוא חותם על מסמכים משפטיים, כגון: חוקים ותקנות.

דוד ליבאי: עם זאת, ראוי ליזום בהקדם תיקון לחוק-יסוד: הממשלה החדש, אשר יסדיר את דרך מינוים של סגנים לראש הממשלה ויקבע, כמו בחוק-היסוד הקודם, את המספר המרבי של נושאי משרה זו.

דוד ליבאי: כל עוד לא פסק בית-משפט מוסמך אחרת, חוות הדעת של היועץ המשפטי לממשלה, כך מקובל עלינו, מחייבת את הממשלה, גם את ראש הממשלה הנבחר.

דוד ליבאי: תודה רבה.

רחבעם זאבי: האם יש עוד חברי כנסת שרוצים להגיב?

רחבעם זאבי: אם אין, אני קובע שאם לא אקבל ייעוץ משפטי שונה, אנחנו נאשר היום את השרים.

רחבעם זאבי: איננו מאשרים היום סגני שרים.

רחבעם זאבי: יהיה לנו מספיק זמן לעסוק בסוגיה הזאת.

שמעון פרס: סגני ראש הממשלה.

רחבעם זאבי: סליחה, סגני ראש ממשלה.

רחבעם זאבי: אני מקבל את התיקון.

רחבעם זאבי: תודה.

רחבעם זאבי: אנחנו נאשר היום את השרים שהוצעו על-ידי ראש הממשלה הנבחר.

רחבעם זאבי: לא נאשר היום סגני ראש ממשלה, אלא אם אקבל ייעוץ משפטי אחר עד השלב של ההצבעות.

רחבעם זאבי: אנחנו ניגשים כעת לדיון.

רחבעם זאבי: לפני שנתחיל, אני מבקש מראשי הסיעות ישראל בעלייה והליכוד להעביר למזכיר הכנסת את שמות הדוברים.

רחבעם זאבי: אם הם לא יעשו כך – נהוג בבית הזה שמדלגים על הזכות שלהם לדבר.

רחבעם זאבי: ראשון הדוברים – השר עוזי ברעם.

רחבעם זאבי: שבע דקות לרשותך, אדוני.

עוזי ברעם: כבוד היושב-ראש – – –

רחבעם זאבי: אדוני השר ברעם, המתן דקה כדי שהרוצים לצאת יצאו ולא יפריעו לך.

רחבעם זאבי: כך נוכל לשמוע את דבריך.

רחבעם זאבי: אני מבקש מהיוצאים להזדרז כדי לאפשר את המשך הדיון.

רחבעם זאבי: אלה שרוצים לצאת – אנא צאו כדי שנוכל להמשיך בדיון.

רחבעם זאבי: כבוד השר ברעם, בבקשה.

עוזי ברעם: כבוד היושב-ראש, רבותי חברי הכנסת, אני מקווה שהממשלה החדשה, שתאושר היום בכנסת, תהיה ממשלה טובה לישראל.

עוזי ברעם: שמעתי את נאומי ראש הממשלה הנבחר וראש הממשלה היוצא, וניסיתי לרגע לשוות לעצמי טון של אדם שקובע דברים רק לגופם של עניינים.

עוזי ברעם: נהניתי מהטון, מהעומק, מהכוח, מהחזון שלך, שמעון פרס.

רחבעם זאבי: כבוד השר ברעם – בכל אופן, זה בלתי נסבל.

רחבעם זאבי: דווקא חברים מסיעתך מפריעים.

רחבעם זאבי: באמת, תכבדו את השר.

עוזי ברעם: תמיד זה מסיעתי.

עוזי ברעם: אתה לא יודע?

רחבעם זאבי: לא, אני מבקש שייתנו לשמוע אותך ברור וצלול.

עוזי ברעם: הייתי גאה היום לשמוע אותך, שמעון פרס, כאן.

עוזי ברעם: אתה תסלח לי אם עכשיו אעשה פרפראזה, שיש לה פנים לכאן ולכאן.

עוזי ברעם: הייתי אורח בוועידת המפלגה הדמוקרטית ב-1980, כאשר נבחר קרטר להיות נשיא.

עוזי ברעם: קרטר נאם את נאום הקבלה של הנשיא, הצירים מחאו כפיים באופן מנומס, ואז הגיע, כמו מזנק, קנדי, שנוצח בבחירות.

עוזי ברעם: וקנדי נתן את נאום חייו וכל הצירים היו מהופנטים.

עוזי ברעם: ניגשתי אז למישהו מהצירים של מונטנה ושאלתי אותו: מה פשר מחיאות הכפיים?

עוזי ברעם: הוא אמר:

עוזי ברעם: אם קנדי היה נואם נאום כזה לפני הבחירות, הוא היה נבחר.

עוזי ברעם: חשבתי כמה זה היה נאום גדול, כמה זו היתה הופעה מכובדת, וכמה ראינו את מה שיש לשמעון פרס לומר לפני העם והעולם.

עוזי ברעם: שמעתי את בנימין נתניהו, שמדבר היום על כך שהוא הולך לחולל שינוי מהותי.

עוזי ברעם: האוזן המוסיקלית שלי חיפשה את פשרו של השינוי המהותי, ולא היה דבר.

עוזי ברעם: זוהי שטחיות לדבר על הפרטה כאשר מתנערים מכל הבעיות החברתיות שיכולות לבוא בעטיה.

עוזי ברעם: זו שגיאה גדולה לחשוב שאפשר להשתית מדיניות רק על ליברליזם, כשאין שום תשובה חברתית.

עוזי ברעם: ההפרטה, אדוני ראש הממשלה המיועד, לא תביא מזור לילדה הרעבה או לזקן שמתחנן על נפשו.

עוזי ברעם: זו היתה בעצם כסות פנים, הופעה שיש בה הרבה הכרזות אבל אין בה תוכן של ממש.

עוזי ברעם: אנחנו רוצים לדעת דברים ברורים.

עוזי ברעם: אנחנו רוצים לדעת אם אומנם פניך ללכת עם הרשות הפלשתינית.

עוזי ברעם: האם תלך עכשיו להיערכות מחדש בחברון?

עוזי ברעם: האם תלך עכשיו להסדר קבע, כאשר בעצם תוכנו כמעט מוכתב מראש?

עוזי ברעם: האם תלך ללא תנאים מוקדמים לשיחות עם הסורים?

עוזי ברעם: האם, כאשר פתאום הכנסת פן חדש ואתה פונה גם למדינות האסלאמיות ומושיט להן יד, אתה מבין שכל המדינות האסלאמיות הפכו להיות המטרייה העליונה של הטרור נגדנו?

עוזי ברעם: אני מסתכל ומקווה ממך לרבות.

עוזי ברעם: אדוני ראש הממשלה, ראיתי את המשא-ומתן שניהלת.

עוזי ברעם: מעטים האנשים שאוהבים משא-ומתן כזה, אבל אליך, אדוני ראש הממשלה, נכנסו אנשים ויצאו צללים, ולמחרת אותם צללים נכנסו כצללים, חלקם חזרו כצללים ובחלקם הקטן נותרו אנשים.

עוזי ברעם: אם אנחנו מדברים על דמוקרטיה, בדמוקרטיה, אדוני ראש הממשלה, יש גם כבוד האדם, כבוד האדם הנבחר, כבוד האדם העומד לפניך, כבוד האדם שנתן לך תמיכה.

עוזי ברעם: גם כאשר אתה ראש הממשלה הראשון שנבחר בבחירה ישירה, אל תרגיש לא גבהות לב ולא התנשאות, אתה משרת העם.

עוזי ברעם: ראיתי את פניהם הנפולות של חבריך, ראינו איך היית צריך ליטול היום על עצמך ארבעה תיקים, כי איש לא יודע מה היה אתמול, מה יהיה עכשיו ומה יהיה בעוד שעה.

עוזי ברעם: אם אתה הולך להיות ראש הממשלה של כולנו וגם שלי, אני מאוד מקווה שתעמוד לך חוכמתו של מי שדיבר לפניך, ראש הממשלה שמעון פרס, שהיום היה לו אחד הנאומים הטובים ששמעתי במליאה.

מיכאל איתן: אדוני היושב-ראש.

רחבעם זאבי: הצעה לסדר לחבר הכנסת מיכאל איתן.

מיכאל איתן: אכן פעלתי על-פי דבריך וביקשתי את חוות דעתו של היועץ המשפטי לוועדת החוקה, שממלא כרגע את מקומו של היועץ המשפטי של הכנסת.

מיכאל איתן: על-פי חוות דעתו, כל זמן שלא שונתה חוות הדעת של היועץ המשפטי לממשלה, ההודעה של המועמד להרכיב את הממשלה, ראש הממשלה הנבחר, בדבר מינוי שרים וסגני שרים, היא חוקית ותקפה.

מיכאל איתן: אני מבקש לקבל את אישורך לכך, כדי שנוכל להמשיך בהתאם.

רחבעם זאבי: חבר הכנסת מיכאל איתן, אני מקבל את דבריך, אבל אני מבקש לקבל אותם בכתב לא מידך, אני מתכוון לחוות הדעת של היועץ המשפטי לממשלה, בכתב, יש לנו זמן.

מיכאל איתן: ברשותך, אתן לך את חוות הדעת של היועץ המשפטי של הכנסת.

רחבעם זאבי: זה גם כן מספק אותי.

רחבעם זאבי: לא הספקתי להגיד תודה לשר היוצא עוזי ברעם.

רחבעם זאבי: הדובר הבא – חבר הכנסת אליעזר זנדברג.

רחבעם זאבי: שמונה דקות.

אליעזר זנדברג: אדוני היושב-ראש, רבותי חברי הכנסת, אתחיל בברכה משולשת ליושב-ראש המכהן כאן כזקן חברי הבית, להולדת הנכדה – – –

רחבעם זאבי: נכד ממין זכר.

אליעזר זנדברג: להולדת הנכד ולניהול הישיבה הזאת; אבל הברכה האמיתית מגיעה לעם ישראל.

אליעזר זנדברג: מן הראוי לברך ברכת "שהחיינו וקיימנו והגיענו לזמן הזה", שבו כל אותם מצבים מסוכנים, הידרדרות וסיכון שנוצרו על-ידי הממשלה הקודמת יגיעו לסיום, לזמן שבו ממשלה חדשה תנהל מדיניות שתדאג לשלום, אבל תבסס את עצמה על האמירה: לחיות בשלום, כאשר לחיות – החיים והביטחון שלנו חשובים לא פחות מן השלום, זה יהיה השינוי המהותי.

אליעזר זנדברג: שמעתי כאן את דבריו של ראש הממשלה היוצא מר שמעון פרס ואת חוות דעתו של השר היוצא עוזי ברעם על מצוינות הנאום, אבל חיכיתי לשמוע בנאום הזה תיאור של המציאות, של העובדות, של מה שקרה וקורה במדינת ישראל מבחינת הפרה של ההסכמים על-ידי אלה שאנחנו חתומים אתם עליהם, קרי הפלשתינים, הפרה שהביאה לטרור, לרצח, לפגיעות, לגנבות ולחבלות כלכליות, הפרה של ההבנות עם הסורים בלבנון.

אליעזר זנדברג: איפה כל זה ואותו חזון של חלום?

אליעזר זנדברג: כמלים הן יפות, אפשר לתאר ולצייר ציורים יפים וצבעוניים של חיים שלווים ומופלאים, אבל אנו חיים במציאות, ובמציאות חשוב להקפיד שלצד הכמיהה לשלום נדע לעמוד על זכותנו לביטחון, כי בלי אותו ביטחון לא יהיה שלום.

אליעזר זנדברג: אם אפשר להצביע על דרך אחת שונה ומרכזית של הממשלה החדשה שתקום כאן היום, זו תהיה הדרך: של חיים בשלום, דאגה לחיים ולביטחון לצד הדאגה לשלום.

אליעזר זנדברג: אני יודע שאפשר להפחיד.

אליעזר זנדברג: הלוא גם הממשלה היוצאת, חבריה בסיעת העבודה, דאגו במשך ארבע שנים להפחיד ולטעון שאנו עוסקים בהפחדות, אבל אנו לא נירתע.

אליעזר זנדברג: אני יודע, שאם אנחנו עוסקים בנושא המשא-ומתן עם הסורים, צריך קודם לתהות על נכונות וכנות כוונתם, למשל על-ידי בדיקה של המתרחש בלבנון לפני שאנחנו מצהירים – כמו שהצהירה הממשלה הקודמת – שהגולן הוא אדמה סורית.

אליעזר זנדברג: אדוני היושב-ראש, לכן אני סבור שצפויות לנו שנים טובות של ממשלה אשר תדאג לאזרח הישראלי ברמת הביטחון, שלא תלך ותאיץ את הדרך לחתימה על מסמכים והסכמים רק על מנת להגיע להישג של חתימה על הסכם של חוזה שלום או הבנות אחרות; ממשלה שתדאג בראש ובראשונה לברר, האם הסיכון שאנחנו לוקחים איננו כזה שלעומתו הסיכוי איננו משתלם.

אליעזר זנדברג: אני חושב שהממשלה החדשה העומדת לקום מקבלת לידיה משק במצב קשה.

אליעזר זנדברג: אני זוכר את התיאורים הצבעוניים היפים כאן על מצבו הטוב של המשק.

אליעזר זנדברג: היום גם אנשי מפלגת העבודה מודים שיש בעיות, ובעיות קשות, והממשלה תצטרך לעמוד מול האתגרים האלה ולהתמודד אתם.

אליעזר זנדברג: אני משוכנע שהיא תדע לעמוד בכך, כשם שהיא תדע לעמוד באתגר המדיני-הביטחוני הניצב בפניה.

אליעזר זנדברג: אני רוצה גם לקוות, בזה אסיים, שהממשלה תגיע להבאתם ארצה של השבויים והנעדרים.

אליעזר זנדברג: לא שהממשלה הקודמת לא עשתה מספיק בעניין, אבל אני מקווה שבימי כהונתה של ממשלה זו, ומוקדם ככל האפשר, העניין הזה אכן יוסדר בדרך הטובה ביותר וכולם יבואו וישובו ארצה.

אליעזר זנדברג: אני רוצה לאחל הצלחה לראש הממשלה הנבחר, לשרי ממשלתו שעתידים לקבל כאן בקרוב את אישורה של הכנסת, ולאחל הצלחה לכולנו בכנסת בארבע שנים פוריות, פעלתניות וטובות לעם ישראל.

אליעזר זנדברג: תודה.

רחבעם זאבי: תודה לחבר הכנסת אליעזר זנדברג.

רחבעם זאבי: חבר הכנסת רפאל פנחסי, בבקשה.

יוסי שריד: מי אחריו?

רחבעם זאבי: אחריו – חבר הכנסת זבולון המר.

רפאל פנחסי: אדוני היושב-ראש, רבותי השרים, חברי חברי הכנסת, ראשית רצוני לברך אותך, אדוני, בנימין נתניהו, ראש הממשלה הבא של ישראל, אף שאינך כאן – אולי אתה שומע את דברי בחדרך, או תקרא אותם.

רפאל פנחסי: החל מהיום מופקדות בידיך מערכות החיים בארצנו, בידיך מופקדים חייה המדיניים, הכלכליים, הביטחוניים והדתיים של המדינה.

רפאל פנחסי: אני מבקש לברך אותך, שתשכיל לנווט את הספינה הזאת לארץ מבטחים, והקדוש-ברוך-הוא ינחה אותך בשכל ישר, בתבונה ובאמונה.

רפאל פנחסי: לחברי השרים, חלק מכם חוזרים אל ספסל הממשלה, חלקכם חדשים, תפילתי היא שתזכו לראות ברכה.

רפאל פנחסי: אחרונים חביבים ידידי, שר הפנים לעתיד הרב אליהו סויסה, ושר העבודה והרווחה הרב אליהו ישי, שני אנשים מוכשרים, בעלי זכויות וניסיון, שיהיו נציגים נאמנים, שניהם זכו לאמון מנהיג ש"ס, וזה אומר הכול.

רפאל פנחסי: אני בטוח שאני משמש כאן פה למאות ולאלפים מאזרחי ישראל בשאתי תפילה מלב חרד: אנו בטוחים, בעזרת השם, כי תשכילו ותצליחו ותרבו בקידוש שם שמים.

רפאל פנחסי: רבבות האזרחים ששלחו אותנו הנה מביטים בנו מדי יום וזה מחייב, ככלות הכול אנו שליחי הציבור, ולש"ס שליחות ייחודית ומהותית.

רפאל פנחסי: אנשים מעולם התורה והישיבות, מעולם החסד, מביטים בנו בדריכות לראות כיצד יוקל עליהם העול, כיצד יוכלו להרים את קרנה של תורה לאחר שנים קשות שבהן נאבקנו למענם, לא אחת מול עוינות.

רפאל פנחסי: העבודה לעולם לא מסתיימת, אלפי משימות ומטלות יועמסו עליכם ועלינו, גדולות וקטנות כאחת.

רפאל פנחסי: מדינת ישראל צועדת לקראת שנת ה-2000.

רפאל פנחסי: ממשלה צעירה זו תצטרך לבצע את שהתחייבה לו, ונכונו לנו ימים קשים.

רפאל פנחסי: יש לפתור את בעיית הטרור, כשהציווי האלוקי שלנו בראש ובראשונה הוא "ובחרת בחיים".

רפאל פנחסי: יש לתת לצה"ל לפעול מתוך ראות ביטחונית אמיתית, יש לעמוד על מילוי ההסכמים שנחתמו על-ידי הפלשתינים, כדי שיבצעו את ההסגרות של הרוצחים וימנעו רציחות ופיגועים.

רפאל פנחסי: יש להגיע לפתרון בנושא עליית מחירי הדיור, בעיקר בקרב חיילים משוחררים ובני תורה.

רפאל פנחסי: מערכת הבריאות חולה.

רפאל פנחסי: גם כאן נכונו קשיים.

רפאל פנחסי: התעשיות הביטחוניות.

רפאל פנחסי: האבטלה.

רפאל פנחסי: קופות הפנסיה.

רפאל פנחסי: ואחרון חביב, הכרסומים בסטטוס-קוו, שחייבים להיות נחלת העבר.

רפאל פנחסי: הבוחרים קבעו, כי הם מבקשים ממשלה יהודית שתישא את שם השם, ולא לשווא; שתישא את היהדות בגאון ובעוז, מתוך תעצומות נפש.

רפאל פנחסי: קווי היסוד של הממשלה שעליה הסכמנו כולנו, חברי הקואליציה, חייבים להפוך מתקוות לעובדות, מדיבורים למעשים.

רפאל פנחסי: אני גאה לברך אתכם בשם תנועתי, תנועת ש"ס, ובשם מורי דרכנו שליט"א ובראשם מרן הרב הגאון רבי עובדיה יוסף שליט"א.

רפאל פנחסי: אני מברך אתכם גם בשם יושב-ראש התנועה, הרב אריה דרעי, האיש שזכה לאמונם של יותר מרבע מיליון איש, ולצערי ולצער כולנו לא נוכח אתנו כאן, אך הוא ימצא בוודאי את האופן לברך אתכם בברכת הדרך.

רפאל פנחסי: אני מבקש בהזדמנות זו לשבח את ראש הממשלה היוצא.

רפאל פנחסי: יש לו זכויות היסטוריות במניעת פרצות ובשמירת הסטטוס-קוו.

רפאל פנחסי: עוד נכונו לו, בעזרת השם, משימות.

רפאל פנחסי: אדוני היושב-ראש, זקן חברי הכנסת, שמגלה כשרון לא רע כיושב-ראש, אני חוזר ומברך אתכם: ויהי נועם השם עליכם ועל מעשי ידיכם, אמן.

רחבעם זאבי: תודה לחבר הכנסת פנחסי.

רחבעם זאבי: אני מזמין את השר יוסי שריד.

חיים אורון: אדוני היושב-ראש, בדרך כלל אתה נהגת למלא את התפקיד הזה ושאלת: איפה הממשלה?

חיים אורון: בכל זאת מרכיבים ממשלה חדשה, כנסת חדשה.

חיים אורון: זה מתאים לישיבה האחרונה, בסוף הקדנציה.

חיים אורון: אולי תפנה את תשומת לבו של ראש הממשלה הנבחר.

רחבעם זאבי: חבר הכנסת אורון, אתה צודק.

רחבעם זאבי: כך עשיתי במשך שמונה שנים.

רחבעם זאבי: אני מבקש מסגנית מזכיר הכנסת לדאוג לפחות לנציגות של הממשלה הנכנסת, רצוי גם לנציגות של הממשלה היוצאת.

רחבעם זאבי: לפעולתך, הגברת כרם.

רחבעם זאבי: אדוני השר יוסי שריד.

זבולון המר: למה הקדמת אותו?

רחבעם זאבי: אני מבקש סליחה.

רחבעם זאבי: אני דילגתי על חבר הכנסת זבולון המר.

רחבעם זאבי: האם הוא באולם?

רחבעם זאבי: ישנו.

רחבעם זאבי: יפה.

רחבעם זאבי: אני מתנצל בפניך.

יוסי שריד: תור זה תור.

זבולון המר: אדוני היושב-ראש, חברי הכנסת, בבחירות שהתקיימו זה לא כבר השיב העם באופן מובחן ומובהק על שתי שאלות גורליות וקיומיות: המהלך המדיני והביטחוני, והכיוון של הזהות היהודית שלנו.

זבולון המר: העם קבע שהוא רוצה קו לאומי ושהוא רוצה במדינה עם ערכים יהודיים וציוניים.

זבולון המר: בשנים האחרונות גברה התפיסה שאנחנו מצויים בעידן אוניברסלי וקוסמופוליטי וחל כרסום חמור במסורת ובמורשת ישראל.

זבולון המר: הממשלה הזאת חייבת להביא להבנת הזהות היהודית, גם מפני שבלי זהות כזאת אין פתרון אף לאחת מבעיות חיינו.

זבולון המר: חיינו כאן מחייבים זהות, והמסמוס והטשטוש של הזהות הם עיוות של העיקר, מפני שחוסר זהות יהודית במרכז הווייתנו כאן מבולל ושם סימן שאלה על הצורך להמשיך ולהתקיים כיהודים, וכיהודים ישראלים.

זבולון המר: אין כמו התרבות היהודית, שיש בה בבחינת שבעים פנים לתורה.

זבולון המר: יש אביי ויש רבא.

זבולון המר: יש שמאי ויש הלל.

זבולון המר: יש רבי יוסף קארו ויש הרמ"א.

זבולון המר: יש הרמב"ם ויש הראב"ד.

זבולון המר: יש רש"י ויש תוספות.

זבולון המר: ראשונים ואחרונים.

זבולון המר: יש שקלא ויש טריא.

זבולון המר: בסוף הדיון יש הכרעה, אבל הדיון עצמו פורה ומפרה, כפי שעל-פי חז"ל אמר הקדוש-ברוך-הוא: הלוואי אותי עזבו ותורתי שמרו; ובלבד שנעסוק במורשת העשירה שלנו.

זבולון המר: זרקו את הקלסיקה העשירה והאדירה שלנו, האינטליגנציה לא מכירה אותה והיא אומרת: זה לדתיים.

זבולון המר: אנחנו צריכים להחזיר את זה לעם, לעם הספר.

זבולון המר: אני רואה – מלבד תהליכי הביטחון והשלום והכלכלה והחברה – את תפקיד הממשלה הזאת לעשות את הצירופים ההכרחיים בין קודש לחול, בין עם לארץ, בין עבר לעתיד, בין כל חלקי העם, בין רוח לחומר, בין יהדות לממלכתיות, מפני שבלי תוכן וייעוד משותפים קשה לשמור על גורל וערבות הדדיים.

זבולון המר: הממשלה צריכה לראות עצמה מביאה לאחווה בין דתיים, חרדים, מסורתיים וחילונים, בין אנשי הקיבוצים, המושבים ואנשי העיירות והערים, בין יהודים, ערבים, דרוזים וצ'רקסים, מתוך כבוד הדדי, הבנה והתחשבות איש ברעהו.

זבולון המר: אני רוצה לומר כמה דברים על משרד החינוך.

זבולון המר: אפתח בדבריו של אחד האינטלקטואלים הישראלים, יורם ברונובסקי, איש לא דתי.

זבולון המר: הוא גם נסמך על סופר לא דתי, גדי טאוב.

זבולון המר: הוא אמר כך: עוד כמה שעות תנ"ך, עוד כמה שעות של היסטוריה יהודית וספרות עברית קדומה וחדשה – מזה יכולה לצמוח רק ברכה.

זבולון המר: הוא הוסיף ואמר, שהרעה המכרסמת בחינוך הישראלי הגיעה לשפל שאי-אפשר לרדת ממנו עוד, כאן יכול להיות רק שינוי לטובה.

זבולון המר: אני מתחייב בזאת לכנסת ולציבור להיות שר החינוך של עם ישראל כולו ושל אזרחי ישראל כולם, ומתוך כך למלא את חובותי כלפיהם.

זבולון המר: אני רוצה להבהיר, שלא אתן יד לקצץ שעה משעות הוראת המדעים וענפי דעת אחרים.

זבולון המר: הטוענים לסתירה בין יהדות לבין ענפי הדעת האוניברסליים שייכים לדור קודם, שבעט קודם וחשב אחר כך, שהקדים "לא תעשה" ל"נשמע", ושתפיסתו את היהדות נותרה בחיתוליה, ברמה של הגיל הרך שבו הוא עזב את החדר ואת בית-המדרש, שבו הוא הקפיא את המושגים של היהדות שלו.

זבולון המר: אנחנו נהיה בחינת "מוסיף והולך".

זבולון המר: החינוך לא יהיה משועבד לתכלית בלבד, כלוא בפוסט-מודרניזם שחלקו ניהיליסטי וחלקו מנסה ליצור שפה חדשה ואוטופיה חדשה.

זבולון המר: החינוך שאנחנו נשקוד עליו יגביר את לימודי ההומניסטיקה בכלל ואת לימודי היהדות בפרט.

זבולון המר: יהדות – זאת היהדות שהנחילה לעולם משפט נאור, ערכי יסוד ומוסר ותפיסה כי כל אדם, כל אדם, נברא בצלם.

זבולון המר: בדעתי להקים מועצה לעניין זה, שתכלול אנשי חינוך ורוח המייצגים גוני דעות, והיא תציע את הטקסטים, הספרים והתכנים להכרת היהדות ותספק היזון חוזר מתמיד.

זבולון המר: חברי הכנסת, עם שמוותר על הרציפות הרוחנית שלו גוזר – – –

אלי גולדשמידט: במועצה הזאת יהיו נציגים של היהדות הרפורמית והקונסרבטיבית?

רפאל פנחסי: לא.

זבולון המר: אתה נוסע לעוד משלחת, אתה חייב לדווח להם?

זבולון המר: חכה.

אלי גולדשמידט: אני לא נסעתי לשום משלחת.

אלי גולדשמידט: אחרים נסעו למשלחות האלה.

אלי גולדשמידט: אל תזלזל במשלחת.

אלי גולדשמידט: – – – למה אתה מזלזל במשלחות?

זבולון המר: אני חושב שאמרתי מה שאמרתי בלשוני, והיית צריך להסתפק בזה.

אלי גולדשמידט: אני שואל אותך – – –

זבולון המר: אתה רוצה להתגרות – תתגרה.

זבולון המר: אני בלשוני אמרתי מה שאמרתי, כפי שרציתי לבטא את זה.

אלי גולדשמידט: היהדות הרפורמית והקונסרבטיבית תהיה מיוצגת?

זבולון המר: בחינוך לא שייך קונסרבטיבים ורפורמים.

זבולון המר: מה אתה רוצה?

זבולון המר: עם שמוותר על הרציפות הרוחנית שלו גוזר על עצמו כליה.

זבולון המר: עם שכל תכליתו היא ברית גורל בלבד, בלי ברית של ייעוד ותוכן, לא יחזיק מעמד, לא תהיה לו מוטיבציה, לא יהיה לו קיום.

זבולון המר: אנחנו נוכיח, שלא רק שאין סתירה בין יהדות לאנושות, אלא שיסודות האנושות ההומניסטית נטועים בתוך דל"ת האמות של בית-המדרש.

זבולון המר: הדור שיגדל בארבע השנים הקרובות יהיה עשיר יותר ברוחו, יותר מדעי, יותר תרבותי, יותר הומני, ותזכרו: יותר יהודי.

רחבעם זאבי: תודה לחבר הכנסת זבולון המר.

רחבעם זאבי: השר יוסי שריד, בבקשה.

רחבעם זאבי: קראתי לך קודם כדי למנוע ממך עישון, אבל זה לא הצליח.

קריאות: – – –

רחבעם זאבי: אני ארשה לכם להתקוטט עד שהשר שריד יעלה.

רן כהן: אדוני היושב-ראש, אולי אפשר לקבל – – –

רחבעם זאבי: עכשיו תורו של השר שריד, מסיעתך.

רחבעם זאבי: בבקשה, השר.

רחבעם זאבי: מספיק.

רחבעם זאבי: קריאת ביניים זה דבר לגיטימי, גם אני השתמשתי בזה, עכשיו תורו של השר שריד.

יוסי שריד: אדוני יושב-ראש הכנסת, חברי הכנסת, אני עוד אגיב בכמה מלים על נאומו של חבר הכנסת זבולון המר, שר החינוך המיועד.

יוסי שריד: אבל לפני כן, אני חושב שנאומו של ראש הממשלה הנבחר מחייב כמה תגובות.

יוסי שריד: קודם כול, אני רוצה לפתוח בכך שהאופוזיציה ומרצ מאחלות לממשלה החדשה הצלחה, מטעמים מאוד פשוטים ומובנים מאליהם.

יוסי שריד: כאזרחי מדינת ישראל, אם חס וחלילה וחס הממשלה הזאת תיכשל, יש לי אולי אפילו הערכה איפה היא יכולה להיכשל ובאילו תחומים, אנחנו כולנו נהיה בצרות צרורות.

יוסי שריד: אז אנחנו מאחלים הצלחה.

יוסי שריד: היתה לי התלבטות באיזה טון לדבר היום, כי כשמציגים ממשלה חדשה מן הראוי להיות יותר מנומס, לתת יותר אשראי, לא לצייר שדים על הקיר, לא להטיל אימים, לפחות לא בטרם עת.

יוסי שריד: אבל אני מוכרח לומר, שראש הממשלה הנבחר הקל עלי את המלאכה, וחשבתי שאולי אני צריך לחזור לאיזה עיסוק שעסקתי בו לפני 30 שנה ולכתוב נאומים.

יוסי שריד: ראש הממשלה הנבחר, שהיה לו נאום, איך אומר, מעט ילדותי, לא מצא לנכון לומר ולו מלה טובה אחת על הממשלה היוצאת.

יוסי שריד: אני כבר לא מדבר על הגינות, אני מדבר על חוכמה.

יוסי שריד: נניח שבתחום המדיני ראש הממשלה הנכנס מעט מתקשה, אני יכול להבין את זה, כי יש שתי דרכים, ועוד איך שתי דרכים.

יוסי שריד: אבל האם אחרי ארבע שנים לא יכול היה למצוא מלה טובה אחת על הממשלה, כדי שדבריו יהיו מעט יותר אמינים?

יוסי שריד: זה היה בעיקרו של דבר נאום בחירות.

יוסי שריד: ובעיקרו של דבר ראש הממשלה הנבחר המשיך להטיל את הפחד ואת החזות הקשה ואת הזוועה.

יוסי שריד: הוא סיפר לנו על המצב הסוציאלי הקשה במדינת ישראל, והוא סיפר לנו על הרעבים ממש.

יוסי שריד: וראש הממשלה הנבחר, ששמתי לב בכלל שהוא סבור שלציבור הישראלי בכלל ולנו בפרט יש זיכרון קצר, מן הסתם מעריך שאנחנו שכחנו מה היה כאן לפני ארבע שנים.

יוסי שריד: ואנחנו לא שכחנו.

יוסי שריד: לגבי העולים החדשים, הממשלה הזאת לא עשתה כל מה שצריך היה וכל מה שאפשר היה.

יוסי שריד: בכלל אין ממשלות מושלמות, אבל כאשר הממשלה הזאת נכנסה ב-1992 לכהונתה היו 38% עולים מובטלים, ואנחנו עוד זוכרים את החזיונות איך הם הולכים לחטט בזבל.

יוסי שריד: והיום יש 12% או 11%.

יוסי שריד: לא כולם עובדים במקצועותיהם, נכון.

יוסי שריד: והממשלה הזאת בכל זאת הורידה את שיעור האבטלה במדינת ישראל מ-12% ל-6%.

יוסי שריד: ראש הממשלה הנבחר מספר לנו כבר בפעם השנייה על פגישות עם ילדים ערבים, והרשמים מאוד נוגעים ללבנו.

יוסי שריד: האם הממשלה הזאת עשתה כל מה שניתן היה וצריך היה ומתחייב היה למען האוכלוסייה הערבית, אזרחי ישראל הערבים?

יוסי שריד: לא.

יוסי שריד: האם היא עשתה דברים גדולים ונצורים, ששום ממשלה קודמת לא עשתה?

יוסי שריד: ודאי שכן.

יוסי שריד: אז מה הוא מספר לנו, ראש הממשלה הנבחר?

יוסי שריד: לפני שאני נכנס לדברים אחרים שהיו קשורים בנאומו של מר נתניהו, אני רוצה להעיר שתי הערות.

יוסי שריד: אין זה נהוג להעיר לנשיא המדינה, שכולנו מכבדים ומוקירים.

יוסי שריד: אבל אני מוצא בכל זאת לראוי לומר, שטעה נשיא המדינה אתמול כאשר לא מצא לנכון להזכיר בנאומו את ראש הממשלה המנוח, יצחק רבין, זכרו לברכה.

יוסי שריד: כאילו הרצח לא היה ולא נברא, ואפילו משל לא היה.

יוסי שריד: ואני חושב, בדחילו ורחימו, שגם מליאת הכנסת טעתה כאשר לא קמה לזכרו של יצחק רבין.

יוסי שריד: כי לכנסת הזאת אסור לשכוח שהיא קמה על דמו השפוך של ראש ממשלת ישראל.

יוסי שריד: הדבר השני שאני רוצה לומר, חברותי וחברי חברי הכנסת, הייתי יכול ללעוג – – –

מאיר פרוש: זו האשמה לא מכובדת.

יוסי שריד: היושב-ראש מעביר לי כאן פתק, זו פרוצדורה לא מקובלת, אבל לעומת זאת מחמיאה – – –

רחבעם זאבי: יש לה תקדימים.

יוסי שריד: היושב-ראש כותב: ואל תצטנע, קידום בנושאי איכות הסביבה.

יוסי שריד: גם את זה יכול היה להזכיר ראש הממשלה הנבחר, ואני מודה ליושב-ראש.

יוסי שריד: יכולתי לתאר בצורה מאוד קרקסית את המשא-ומתן הקואליציוני שהתנהל בשבועיים האחרונים, אבל לא אעשה זאת.

יוסי שריד: אעיר רק שתי הערות.

יוסי שריד: האחת, בפעם הראשונה הצליח בנימין נתניהו לעורר בי רגשי חמלה כלפי אריאל שרון.

יוסי שריד: וזה לא מעט, חברים, זה לא מעט.

יוסי שריד: וההערה השנייה.

יוסי שריד: אני חושב שלמדינת ישראל יש מזל גדול מאוד שחאפז אל-אסד, נשיא סוריה, לא נקלע לכאן בלילות האחרונים והארוכים של המשא-ומתן, ולא התחזה להיות מאיר פרוש או זבולון המר או אריה דרעי, כי יש סכנה, חברות וחברים, שהוא היה יוצא וכל תאוותו בידו.

חיים אורון: הכול.

יוסי שריד: הוא היה מקבל את הכול.

יוסי שריד: אני יודע שהמפלגות הדתיות מאוד מופתעות ממה שהן קיבלו.

יוסי שריד: הן אפילו לא ציפו לקבל כל כך הרבה.

יוסי שריד: אני חושב שנשיא סוריה עשה טעות חמורה.

יוסי שריד: לו היה בא לכאן כאשר מתברר שכושר המיקוח של ראש הממשלה הנבחר זה לא בדיוק הצד החזק באישיותו, אני חושב שהוא היה יוצא ברכוש גדול, בלי סידורי ביטחון, בלי סידורי התרעה, בלי סידורי נורמליזציה ובלי הבטחת מקורות המים של ישראל ברמת-הגולן.

יוסי שריד: ראש הממשלה הנבחר אומר שהוא ילך בדרך חדשה לחלוטין.

יוסי שריד: ואני רוצה לברר האם מדובר בדרך או האם מדובר בדרך-לא-דרך.

יוסי שריד: אומר לנו מר נתניהו, שקודם כול הוא ילך להעמיק את הקשרים עם ירדן ועם מצרים.

יוסי שריד: ואני אומר לראש הממשלה הנבחר: תקופת הבחירות עברה, מערכת הבחירות עברה, זריית החול בעיניים חלפה עברה, מקסם השווא עבר, האשליות מוכרחות להתפוגג.

יוסי שריד: לגבי ירדן, אני רוצה לומר בעדינות, אולי בירדן נדמה להם שהם שיחקו את התוצאות האחרונות בגדול.

יוסי שריד: אני חושב שיתברר להם שמיקח טעות בידם.

יוסי שריד: אבל אני מרשה לעצמי לומר, וכל תינוק בעריסה מבין את זה, שירדן ומצרים לא זו בלבד שאינן הולכות להעמקת היחסים כל זמן שאין התקדמות כללית בתהליך השלום, אלא שיש סכנה חמורה מאוד, חמורה ונוכחת, שיחסינו גם עם ירדן וגם עם מצרים ילכו ויתערערו בהדרגה.

יוסי שריד: מה ראש הממשלה הנבחר באמת חושב?

יוסי שריד: האם הוא חושב שיש כאן איזה הוקוס-פוקוס?

יוסי שריד: שהוא ישנה סדרי עולם?

יוסי שריד: שהוא ישנה סדרי מזרח תיכון?

יוסי שריד: שהוא ישנה סדרי העולם הערבי, את הבריתות, את הקשרים, את התלות, את הזיקות?

יוסי שריד: מה הוא חושב?

יוסי שריד: האם אפשר להעמיק את השלום עם ירדן ומצרים בלי להתקדם במסלול הסורי, בלי להתקדם במסלול הפלשתיני?

יוסי שריד: ועוד הוא מספר לנו בנאומו היום, שהוא יעלה את דרג היחסים עם מדינות ערביות אחרות.

יוסי שריד: אני אומר לכם כאן, רבותי, תרשמו את זה, ואם אני טועה תשלחו לי אחר כך מברקי מחאה: לא זו בלבד שלא יועלה דרג ולו של נציגות ערבית אחת, כל זמן שאין התקדמות מוכחת, בפועל, בתהליך המדיני, אלא ששוב יש סכנה שאפילו הדברים שכבר נפתחו, אם הם לא ייסגרו, הם לפחות יוקפאו.

יוסי שריד: ואין שום שחר לתקווה הזאת, להבטחה הזאת, לאשליה הזאת, כאילו אפשר בתנאים הנוכחיים להעלות את דרג היחסים עם מדינות ערביות נוספות.

יוסי שריד: ראש הממשלה הנבחר, שהציג את עצמו כקולו של העתיד, של שנות האלפיים, בעצם השמיע לנו קול של העבר.

יוסי שריד: מה הוא אמר כאן?

יוסי שריד: הוא הפנה כאן קריאה נרגשת אל העולם הערבי ואל מנהיגיו: בואו ננהל משא-ומתן ישיר בלי תנאים מוקדמים.

יוסי שריד: חברות וחברים, אתם יודעים מה?

יוסי שריד: נזכרתי בנאומים של גולדה מלפני 25 שנה, של אשכול, של מי לא?

יוסי שריד: בואו ננהל משא-ומתן עם המדינות הערביות פנים אל פנים, ישיר וללא תנאים מוקדמים.

יוסי שריד: יש משא-ומתן, יש משא-ומתן ישיר, יש משא-ומתן ללא תנאים מוקדמים.

יוסי שריד: התנאים שמדובר בהם עכשיו הם לא מוקדמים כלל, הם אפילו מאוחרים, הכול מונח על השולחן.

יוסי שריד: איזה תנאים מוקדמים יש פה?

יוסי שריד: הרי זה דבר אנכרוניסטי, קול מן העבר פתאום בקע מגרונו של ראש הממשלה הנבחר.

יוסי שריד: שמעתי את דבריה של גולדה מאיר, אם אמהות החטאת.

חנן פורת: אנחנו מתגעגעים אליה.

קריאה: הוא מתגעגע.

יוסי שריד: כן, הוא מתגעגע.

יוסי שריד: חנן פורת מתגעגע.

יוסי שריד: יש משא-ומתן, רבותי, או, מכל מקום, היה משא-ומתן, פנים אל פנים ובלי תנאים מוקדמים.

יוסי שריד: עכשיו אומר לכם מה הם התנאים הלא-מוקדמים, ותרשמו גם את זה לפניכם, נוסף על הפרוטוקול.

יוסי שריד: אין ולא יהיה שלום עם סוריה.

יוסי שריד: זה בהחלט לגיטימי לומר, רבותי, ששלום עם סוריה זה דבר חשוב, חשוב מאין כמוהו, אבל לא ניתן להשיג אותו, לפי דעתו של ראש הממשלה הנבחר, או לפי דעתו של יהודה הראל, משום שלפי דעתם, במצב הנוכחי אנחנו לא יכולים לעשות את הוויתורים הנדרשים.

יוסי שריד: זו גישה שאני לא מקבל, אבל היא בהחלט לגיטימית.

יוסי שריד: יש גישה אחרת, שאנחנו מייצגים אותה, שבעיני גם היא לגיטימית.

יוסי שריד: יש גישה אחת שהיא לא לגיטימית כי היא שקרית, היא שקרית בעליל, ומוטב היה לראש הממשלה להיפטר מהגרסה השקרית הזאת, כי הוא כבר ראש ממשלה.

יוסי שריד: אין ולא יהיה שלום עם סוריה בלי ירידה מרמת-הגולן.

יוסי שריד: כל אחד יודע את זה, כל אחד בעם יודע את זה.

יוסי שריד: אחר כך אפשר להתווכח שלא נרד מרמת-הגולן ולא יהיה שלום.

יוסי שריד: כמובן, ירידה מרמת-הגולן, כבר אמרתי, נורמליזציה מלאה, סידורי ביטחון קפדניים ככל שרק ניתן, הבטחת מקורות המים – הכול מאה אחוז בסדר, אבל ירידה מרמת-הגולן.

יוסי שריד: כשם שצריך לומר בגלוי לעם, וגם את זה כדאי לרשום, שלא יהיה הסדר קבע אם תהליך ההתנחלויות – ולזה אפילו הדרך השלישית מסכימה, אני חושב – אם יהיו התנחלויות נוספות בשטחים.

יוסי שריד: אם יהיו התנחלויות נוספות בשטחים, לא זו בלבד שהמשא-ומתן בינינו לבין הפלשתינים או בינינו לבין הסורים לא יישא פירות, אלא אני אומר לכם כאן ועכשיו, שלא יהיה כלל ועיקר משא-ומתן.

יוסי שריד: הסורים לא יבואו אל שולחן המשא-ומתן כדי לשמוע את הרעיונות הנפלאים, הנשגבים של בנימין נתניהו על דו-קיום באזור.

יוסי שריד: ככה לא באים למשא-ומתן.

יוסי שריד: סאדאת לא בא ככה למשא-ומתן ב-1977.

יוסי שריד: הוא בא למשא-ומתן כדי לנהל אותו עם מנחם בגין ועם משה דיין, עליהם השלום, לאחר שהוא ידע שנותנים לו את כל סיני.

יוסי שריד: אני מרשה לעצמי לומר שאסד הגיע לשולחן המשא-ומתן לאחר שהיה לו מושג ברור מטעם ממשלת ישראל מה ממשלת ישראל מוכנה לעשות בעבור השלום.

יוסי שריד: לכן, לא שהמשא-ומתן ייכשל, אלא אני חוזר ואומר, וחשוב שהדברים האלה ייזכרו: לא יהיה כלל משא-ומתן עם סוריה.

יוסי שריד: לא יהיה כלל משא-ומתן עם הפלשתינים, אם תהליך ההתנחלות יימשך.

יוסי שריד: ובסופו של דבר, כאשר מדובר על הסדר הקבע בינינו לבין הפלשתינים, לא יהיה הסדר קבע במה שנקרא מינהל עצמי.

יוסי שריד: הרי גם את זה כל תינוק יודע.

יוסי שריד: יהיה הסדר קבע בינינו לבין הפלשתינים אך ורק אם תקום מדינה פלשתינית.

יוסי שריד: ואתם, בסתר לבכם, יודעים את זה, ואני מצטער שאפילו מפלגת העבודה איננה מודה בזה בריש גלי.

יוסי שריד: אילו הודתה בזה, והציבור היה מתרשם שהיא מדברת אליו אמת, יכול להיות שאפילו תוצאות הבחירות היו אחרות.

יוסי שריד: אני רוצה לומר רק עוד דבר אחד בעקבות דבריו של חבר הכנסת זבולון המר.

יוסי שריד: חבר הכנסת זבולון המר, בכל הכבוד הראוי, אתה מדבר על כך שצריך להוסיף שיעורים ביהדות ובהיסטוריה יהודית, ואנחנו לא מתנגדים.

יוסי שריד: להיפך, אדרבה ואדרבה.

יוסי שריד: השאלה גם: מה מלמדים בשיעורים האלה?

יוסי שריד: מי מלמד בשיעורים האלה?

יוסי שריד: האם מלמדים אותם ברוח פלורליסטית?

יוסי שריד: שמעתי שיש הצעה אפילו, שמי שילמד יהדות בבתי-הספר הממלכתיים הכלליים יצטרך להיות אדם דתי.

יוסי שריד: אנחנו לא נסכים לזה, כי אנחנו לא מלמדים יהדות על-פי האסכולה של הזרם האורתודוקסי, בכל הכבוד.

יוסי שריד: שוו בנפשכם, חברי, שהיהדות היום היתה כל מה שמתהווה ב"חידרים" וב"כוללים" ובישיבות ובפסקי-דין רבניים.

יוסי שריד: זו יהדות?

יוסי שריד: הרי זה ד' אמות.

יוסי שריד: זה לא ד' אמות, זה ג' אמות.

יוסי שריד: זה לא ג' אמות, זה ב' אמות.

יוסי שריד: בכלל, תרומתנו שלנו, של המחנה שאנחנו מייצגים, ליהדות גדולה לאין שיעור מהתרומה שלכם, בכל הכבוד.

שאול יהלום: השר שריד, מהי היהדות שלך?

רחבעם זאבי: חבר הכנסת יהלום, לשר אין זמן לענות לך, כי הוא כבר מעבר לזמן המוקצב לו.

יוסי שריד: לא יהדות על-פי תפיסת

יוסי שריד: כם קובעת את גבול היהודים, אלא היהודים כולם, על כל הזרמים שלהם, כל אחד על-פי תרומתו – כל היהודים קובעים את גבול היהדות.

יוסי שריד: כך זה על-פי תפיסתנו.

יוסי שריד: בימיו של חבר הכנסת זבולון המר קיצצו וקיצצו את החינוך.

יוסי שריד: אז קיצצו בכול.

יוסי שריד: עכשיו מה?

יוסי שריד: במקום מה זה צריך לבוא כאשר מכינים את עצמנו לשנת 2000, כפי שמספר לנו ראש הממשלה הנבחר?

יוסי שריד: במקום המתמטיקה והפיסיקה, במקום המחשבים ובמקום הכימיה ובמקום לימודי הטכנולוגיה – במקום מה זה יבוא?

יוסי שריד: הוא רוצה להוסיף שעות, הוא רוצה להוסיף שעות לכול – תבוא עליו הברכה.

יוסי שריד: אבל הרי הוא זה שקיצץ בנטיעות של החינוך.

יוסי שריד: הרי בימיו החינוך התכווץ, למדו ארבע שעות ביום.

יוסי שריד: הדבר האחרון באמת שאני רוצה לומר, אדוני היושב-ראש, הוא שהממשלה שקמה היום היא לא הממשלה הגרועה ביותר.

יוסי שריד: תתפלאו לשמוע, יכלה לקום ממשלה גרועה יותר, וזו ממשלת ליכוד לאומי, ורבים מחברי ממפלגת העבודה התפתו לרגע – זה, אגב, לא מת, זה מסוג הדברים שכל פעם מתחיה מחדש.

יוסי שריד: תשאלו: האם ממשלת ליכוד לאומי בעיני, בעיני אדם כמוני, גרועה יותר מממשלת ליכוד?

יוסי שריד: – ודאי שכן.

יוסי שריד: גם ההיסטוריה מוכיחה וגם ההיגיון אומר זאת.

יוסי שריד: כי בממשלת ליכוד לאומי לא צריך לעשות דבר.

יוסי שריד: אפשר רק לשבת ולהאשים זה את זה.

יוסי שריד: לו היתה ממשלת ליכוד לאומי ב-1977 לא היה שלום עם מצרים.

יוסי שריד: לו היתה ממשלת ליכוד לאומי אחר כך, אפילו הליכוד לא היה הולך למדריד.

יוסי שריד: כאשר הליכוד יושב לבדו הוא לפחות צריך להוכיח שהוא לא עד כדי כך גרוע, כפי שחושבים.

יוסי שריד: גדולות ונצורות הוא לא יכול לעשות, אבל משהו הוא יכול לעשות.

יוסי שריד: כאשר הוא יושב עם מפלגת העבודה ויש מקהלה לאומית מדקלמת, ובמקהלה הזו משתתפים האדונים ביבי נתניהו, דוד לוי, אריאל שרון ויוסי ביילין ואהוד ברק ובנימין בן-אליעזר, אז כבר ראש הממשלה לא צריך לעשות דבר, חובת הראיה כבר לא עליו, חובת ההוכחה כבר לא עליו.

יוסי שריד: זה לא שאנחנו יושבים ומחכים.

יוסי שריד: אומרים: אה, אתם יושבים עכשיו ומחכים לאסון שיקרה, ואתם רוצים להיבנות על האסון.

יוסי שריד: לא דובים ולא יער.

יוסי שריד: זה יהיה אסון של הממשלה?

יוסי שריד: הרי זה יהיה אסון שלנו.

יוסי שריד: לא בגלל זה, אלא מפני שצריך לתת לליכוד, כאשר הוא עומד ברשות עצמו לבדו, להוכיח שהוא בכל זאת יכול לעשות משהו.

יוסי שריד: אדרבה, יוכיח.

יוסי שריד: הבטיחו שלום חינם.

יוסי שריד: נו, נראה.

יוסי שריד: ארוחות חינם אין, אבל אולי שלום חינם יש.

יוסי שריד: ביבי נתניהו הבטיח להביא שלום חינם, או בחצי חינם, אז נראה אותו, שיביא.

יוסי שריד: ואיך אנחנו, האופוזיציה, אין היא בדיוק תצא לבחירות בשנת 2000, כאלטרנטיבה, כאשר היא יוצאת מתוך המקהלה הלאומית המדקלמת הזו, שאת הנפשות הפועלות, את הזמרים העיקריים כבר הזכרתי.

יוסי שריד: לכן, לפחות צריך להתנחם בכך שלא קמה הממשלה הגרועה ביותר, ועל הממשלה שהיא לא הגרועה ביותר – לממשלה הזאת נאחל בכל זאת הצלחה.

רחבעם זאבי: תודה.

רחבעם זאבי: תודה לשר שריד.

רחבעם זאבי: אני מזמין את חבר הכנסת יורי שטרן.

חיים רמון: אדוני היושב-ראש, אני מבקש להעיר הערה.

חיים רמון: בדרך כלל, בכל מקרה של הצגת ממשלה, עד היום, ראש הממשלה הנבחר או המיועד היה יושב כאן ושומע את הדיונים.

קריאות: – – –

נעמי חזן: עכשיו יש סגנון חדש.

דוד צוקר: אתה חי עדיין בעבר.

דוד צוקר: עזוב את העבר.

חיים רמון: אדוני היושב-ראש, אני מאוד מבקש, אני בטוח שראש הממשלה הנבחר לא יודע על הכלל הזה, אחרת הוא היה מכבד את הכלל הזה.

חיים רמון: הוא רוצה לכבד את הכנסת למרות כל הבעיות שיש לו.

חיים רמון: אני מציע שיעירו לו, שאנא יבוא לשמוע את הדיון.

חיים רמון: כך היה נהוג בכל הפעמים שהוצגה ממשלה בישראל.

חיים רמון: אני מציע לו לא לחרוג מכך.

רחבעם זאבי: השר רמון, שמונה שנים אני בבית הזה והייתי במספיק דיונים שבהם היה מוצדק שתהיה נוכחות של הממשלה, גם שלכם – – –

קריאות: זו לא היתה הצגת ממשלה.

רחבעם זאבי: רגע, לא להפריע.

רחבעם זאבי: הדבר לא הסתייע חרף המחאות של חברי כנסת רבים, ואני בתוכם.

רחבעם זאבי: במקרה דנן, של היום, פנינו לשתי הממשלות, היוצאת והנכנסת.

רחבעם זאבי: ברגע זה יושבים באולם שלושה שרים מיועדים, שזה אקוויוולנטי בערך לראש ממשלה בעתיד.

רחבעם זאבי: על כל פנים – – –

קריאות: – – –

רחבעם זאבי: על כל פנים, אין שום נוהל כתוב.

רחבעם זאבי: יש מסורת.

קריאות: – – –

רחבעם זאבי: אנחנו עוברים כעת לשמוע את דבריו של חבר הכנסת יורי שטרן, ולרשותו עומדות 11 דקות.

חיים רמון: אני בכל זאת מציע שיאמרו את זה לראש הממשלה.

חיים רמון: אולי הוא לא יודע.

חיים רמון: תן לו ליהנות מן הספק.

חיים רמון: אם יעירו לו, אולי הוא יבוא.

רחבעם זאבי: הוא פותר בעיות כעת.

חיים רמון: – – –

רחבעם זאבי: השר רמון, שמענו.

רחבעם זאבי: ניתן לחבר הכנסת החדש יורי שטרן לומר את דבריו.

יורי שטרן: אני לומד קצת מן החוויה הזאת.

יורי שטרן: זה בסדר.

חיים רמון: זה מן החוויות המתונות.

יורי שטרן: אדוני היושב-ראש, שרי הממשלה היוצאת – יש שר אחד לפחות – ושרי הממשלה הנכנסת, כנסת נכבדה, כל דבר שאדם עושה בפעם הראשונה בחייו מרגש אותו, אפילו מבלבל, ואני פה מתרגש כפליים.

יורי שטרן: אני, יורי שטרן, יליד מוסקבה, אזרח ישראל מ-1981, עומד פה לא רק כחבר כנסת חדש ולא רק כנציג הממשלה החדשה, אלא כקול קורא של 800,000 עולי ברית-המועצות לשעבר ורבבות עולים מכל ארצות התבל, שהרי זו הפעם הראשונה שיש בכנסת ישראל נציגות עצמאית של עלייה.

יורי שטרן: דרך ארוכה עברנו, חברי לסיעה ואני, עד שהגענו למעמד הזה ולמשכן הזה.

יורי שטרן: הדרך הזאת התחילה באולפנים המחתרתיים, בהתכנסויות שלנו ליד בתי-הכנסת המעטים והמוקפים במשטרה, ולחלק מחברי, לפחות לשני השרים שלנו בממשלה החדשה, הדרך הזאת עברה גם את מרתפי הקג"ב ואת הגולאגים.

יורי שטרן: אדוני היושב-ראש, הזכרת בנאום הפתיחה שלך שסבא שלך קבור בהר-הזיתים.

רחבעם זאבי: הסבא של הסבא.

יורי שטרן: הסבא של הסבא, ואילו הסבא שלי קבור בסיביריה, לשם הוא הוגלה ושם הוא נרצח בגלל הפעילות הציונית שלו.

יורי שטרן: אני חושב ברגע זה: הלוואי שהסבא שלי יכול היה, ולו לשנייה אחת, לראות אותי עומד פה, אחרי כל הרדיפות, כל הדיכויים וכל ההתבוללות, ומדבר פה בשפה העברית, בכנסת ישראל, במדינת ישראל.

יורי שטרן: אנחנו סוגרים פה מעגל היסטורי, שהתחיל בסגירת שערי רוסיה בפני יציאת היהודים, אחרי המהפכה הקומוניסטית, ומסתיים היום בכניסתנו שלנו, של בני הדור השלישי לאותה מהפכה, לכנסת ישראל, בעוצמה, ככוח עצמאי.

יורי שטרן: אנחנו צועדים פה צעד ראשון בדרך שבה אנחנו נוטלים על עצמנו אחריות להפיכתה של מדינת ישראל מארץ מקלט לארץ המושכת עלייה מכל הארצות, כמדינה נאורה, כמדינה חזקה, כמדינה משגשגת.

יורי שטרן: שותפים אנחנו לממשלה חדשה, שאימצה בקווי היסוד שלה את מרכזיות נושא העלייה והקליטה ומרכזיות נושא קשר ישראל והתפוצות.

יורי שטרן: ממשלה זו שמה לה למטרה מוצהרת את קיבוץ הגלויות ואת עלייתם של מיליון יהודים בעשור הקרוב, וכך כתוב בקווי היסוד.

יורי שטרן: על מנת לממש משימה היסטורית זו, חייבת ממשלת ישראל להמשיך בתהליך השלום, עם הקפדה על נושא הביטחון האישי והלאומי, וחייבת היא גם לחולל שינויים רבים במערכות הכלכלה, החברה, התרבות והחינוך.

יורי שטרן: אנחנו מייצגים בכנסת אוכלוסייה שחלקים רבים שלה סובלים ממצוקה חברתית-כלכלית, ועם זאת טמונים בה כוחות ענקיים, כוחות מקצועיים, כוחות כלכליים, כוחות תרבותיים, שאינם מנוצלים כמו שצריך.

יורי שטרן: סיעת ישראל בעלייה בכנסת ונציגיה בממשלה יפעלו לפתרון בעיות אלה: מצוקת הדיור לעולים ולאוכלוסייה ותיקה; מצוקת האוכלוסייה המבוגרת; הרמה הירודה במערכות שונות – בחינוך ובבריאות וכדומה – בזה נייצג לא רק את העלייה אלא גם אוכלוסייה רחבה יותר.

יורי שטרן: אנחנו נפעל ליצירת חברה פתוחה יותר לאנשים חדשים ולרעיונות חדשים; נפעל ליצירת משק המנצל במלואו את הנכס העיקרי שיש לנו – ההון האנושי של תושבי הארץ ושל יהודי התפוצות; נפעל להידברות ולאחדות, ליצירת פתרונות מוסכמים בסוגיות הרבות השנויות במחלוקת בעם.

יורי שטרן: בטוחים אנחנו שזו הדרך למצוא פתרון גם לבעיות הדת והמדינה, כי הרי כל פתרון כפוי גורם רק לתגובה נגדית, לבומרנג, וראינו זאת.

יורי שטרן: אנחנו גאים להיות פה סיעה ייחודית גם בכך שיושבים ביחד בתוכה אנשי ימין ושמאל, חובשי כיפות וחילונים, עולי ברית-המועצות לשעבר ועולים מקנדה, עולים חדשים ועולים ותיקים.

יורי שטרן: נפעל לחיזוק הדמוקרטיה, לשוויון ולקידום זכויות האדם.

יורי שטרן: הרי מי כמונו, מתנגדי המשטר הטוטליטרי, רגישים לבעיות אלה.

יורי שטרן: אדוני היושב-ראש, חברי הכנסת הנכבדים, בימים האלה אנחנו עוקבים בדריכות רבה אחר המתרחש ברוסיה.

יורי שטרן: יכול לעלות שם שוב משטר קומוניסטי.

יורי שטרן: יכול להיות שבעוד חודשיים-שלושה חודשים נמצא את עצמנו שוב בעיצומו של גל עלייה ענק, שאולי יהיה גדול מהקודם, אך לא זיוגנוב ולא ז'ירינובסקי ולא ילצין יקבעו את גורל העלייה, ובזה גם את גורל המדינה, אלא אנחנו, אזרחי ישראל והשליחים של אזרחי ישראל, בכנסת ובממשלה; אנחנו, אם נדע לעמוד חזק, אם נדע לעבוד בתבונה, באומץ לב, וזה נכון לגבי העלייה, זה נכון לגבי השלום.

יורי שטרן: הפתרון הוא תמיד בידינו.

יורי שטרן: יש לנו היכולת ליצור פה חברה ייחודית, מדינה ייחודית, שיהיו בה חיים רוחניים בגובה של הר-סיני וחיים טכנולוגיים וכלכליים בעומק של עמק הסיליקון, וזו השליחות שמתוכה אנחנו פועלים, ואם נממש רק חלק מהחזונות האלה, אני חושב שלא לחינם נבחרנו לכנסת ישראל.

יורי שטרן: תודה.

רחבעם זאבי: תודה לחבר הכנסת יורי שטרן.

רחבעם זאבי: חברי הכנסת, אני מפסיק לזמן קצר את הדיון.

רחבעם זאבי: על-פי סעיף 15 לחוק-יסוד: הכנסת, חבר כנסת שלא נכח בישיבת הפתיחה או שהיה לחבר הכנסת לאחר מכן יצהיר את הצהרת האמונים בישיבה הראשונה שבה הוא נוכח.

רחבעם זאבי: לפיכך, אני מזמין את חבר הכנסת יונה יהב לעלות לדוכן.

רחבעם זאבי: מאחר שחבר הכנסת יונה יהב טרם הצהיר אמונים לכנסת, אקרא עתה, בהתאם לסעיף 14 לחוק-יסוד: הכנסת, את נוסח הצהרת האמונים, וחבר הכנסת יצהיר: "מתחייב אני".

רחבעם זאבי: אני קורא את נוסח ההצהרה: "אני מתחייב לשמור אמונים למדינת ישראל ולמלא באמונה את שליחותי בכנסת".

יונה יהב: מתחייב אני.

רחבעם זאבי: תודה רבה.

רחבעם זאבי: חברי הכנסת, אנחנו ממשיכים בדיון.

רחבעם זאבי: המסורת בבית הזה היא שחבר כנסת חדש שנושא את נאום הבכורה שלו, חבר הכנסת הוותיק שבא אחריו מברך אותו, אם הוא רוצה, ואין לזה שום קשר לקואליציה, לאופוזיציה, ליריבות ולמחנאות.

רחבעם זאבי: לפיכך, פניתי אל חברי הכנסת שיבואו בעקבות חברי כנסת חדשים, והברכה שהם ישמיעו, אם הם ישמיעו, לא תיזקף על חשבון הזמן הקצוב שלהם.

רחבעם זאבי: חבר הכנסת האשם מחאמיד, עשר דקות נטו.

רחבעם זאבי: להזכירך, אתה בא לאחר חבר הכנסת החדש יורי שטרן.

האשם מחאמיד: כבוד היושב-ראש, כנסת נכבדה, בתחילת דברי אני רוצה לברך את חבר הכנסת יורי שטרן ולאחל לו הצלחה ונקיטת עמדות נכונות, ריאליות ואמיצות.

האשם מחאמיד: כמו כן, אני רוצה לברך את חבר הכנסת יונה יהב, שאותו כבר בירכתי.

האשם מחאמיד: כבוד היושב-ראש, קווי היסוד של הממשלה החדשה ותוכניות הפעולה הנגזרות מהם אינם מבשרים טובות, בלשון המעטה, זהירה ומרוסנת.

האשם מחאמיד: זוהי ממשלה רגרסיבית, הטומנת בחובה נסיגות משמעותיות בכל תחומי החיים: המדיני, החברתי, הדתי, הבין-עדתי, המינהל התקין ועוד.

האשם מחאמיד: כל המידות הרעות נתמזגו בממשלת נתניהו: לאומנות, בדלנות, הסתגרות, סלידה מערכים אוניברסליים וראייתם כרעה חולה.

צחי הנגבי: איך אתה יודע?

צחי הנגבי: עוד לא התחלנו?

האשם מחאמיד: שמעתי, קראתי, שמעתי את ראש הממשלה הנבחר.

צחי הנגבי: – – –

האשם מחאמיד: שמעתי אותו, קראתי את קווי היסוד שלו, ותיכף אני אנתח אותם.

האשם מחאמיד: בקלסתרון של הממשלה, במרכיביה האידיאולוגיים ובקווי המתאר הרעיוניים הממוזגים בה קשה להצליח לראות בשורות של תקווה – ודרך אגב, נראה לי כאילו חבר הכנסת ביבי נתניהו הוא יורי שטרן, עולה חדש, שלא היה בארץ, שלא ידע מה היה בה, פתאום יש בה עניים, יש בה עוני, יש בה מצוקה, הכול פתאום מתגלה לעיניו.

האשם מחאמיד: לכן, אולי כדאי לברך גם אותו על זה שהגיע לארץ, שעלה לארץ, ראש הממשלה הנבחר, שגילה פתאום את אמריקה.

קריאה: – – –

האשם מחאמיד: זה נראה לי כאילו הוא בא מהקוטב הצפוני וכאילו הוא בא להקים מדינה שבעצם עוד לא קמה והוא רוצה להקים אותה היום.

האשם מחאמיד: שימו לב למלים ולמושגים שבהם הוא משתמש בקווי היסוד: הקמת מדינה חדשה.

האשם מחאמיד: לא היתה מדינת ישראל עד היום.

האשם מחאמיד: היום היא קמה, עם בחירתו של חבר הכנסת ביבי נתניהו לראשות הממשלה.

האשם מחאמיד: בפרוגרמה הממשלתית המוגשת היום אין מסר ושדר חיובי אחד לפסגה הערבית אשר תתכנס השבוע בקהיר, או לעם הפלשתיני, לעם הסורי, לעם הלבנוני.

האשם מחאמיד: הצהרת הכוונות המדיניות כביכול אינה אלא דמגוגיה לאומנית ריקה, מלאת סתירות, או דברים והיפוכם.

האשם מחאמיד: לדוגמה, חברי הכנסת, כבוד היושב-ראש, כיצד ניתן להציע לסורים משא-ומתן מדיני בלא תנאים מוקדמים – שימו לב, בלא תנאים מוקדמים – ובו זמנית לעגן בקווי היסוד של הממשלה התחייבות לשמירה על ריבונות ישראלית ברמת-הגולן?

האשם מחאמיד: הרי צריך להיות היגיון.

האשם מחאמיד: לא צריך להיות פרופסור כדי להבין את זה.

האשם מחאמיד: איך אפשר בלי תנאים מוקדמים, אבל עם תנאי שרמת-הגולן היא של ממשלת הליכוד?

האשם מחאמיד: כאשר ממשלת הליכוד מדברת על משא-ומתן מדיני עם סוריה ללא תנאים מוקדמים, האם הכוונה היא שרק לפרטנר הערבי אסור להציג תנאים?

האשם מחאמיד: תנופת ההתנחלויות יכולה לבוא יחד עם קידום המשא-ומתן עם הפלשתינים?

האשם מחאמיד: איך זה ייתכן?

האשם מחאמיד: זה רציני או ציני?

האשם מחאמיד: האם מישהו מעלה על דעתו ששלום יכול לבוא עם המשך ההתנחלויות?

האשם מחאמיד: האם מישהו מעלה על דעתו ששלום יכול להתקיים עם הקווים שביבי נתניהו מציע, של גבולות הירדן, של ירושלים המאוחדת, של התנכרות לזכויות העם הפלשתיני?

האשם מחאמיד: מי שמציע היום לפלשתינים ממשל עצמי חפץ בהנצחת הכיבוש, על כל המשמעויות הרות האסון של תפיסה זו – אלימות, גזענות ושפיכות דמים, שאותן אפשר היה למנוע בנקל, כי, אני חוזר ואומר, אין שלום בין אדונים לעבדים, אין שלום במצב של "עם לבדד ישכון", עם התסביך הזה; אין שלום בלי מדינה פלשתינית לצד מדינת ישראל.

האשם מחאמיד: אפשר להמשיך לחלום, ראש הממשלה הנבחר יכול להמשיך לחלום, אבל בלי מדינה פלשתינית עצמאית, שבירתה ירושלים המזרחית, לא ייכון ולא ישכון שלום.

האשם מחאמיד: גם בענייני פנים קווי היסוד הם רטוריקה נפוחה ורדודה, רוויה בפראזות על מושגים של "נצח", "נצחיות", "מיזוג גלויות" ועוד מטבעות לשון ארכאיים שנועדו לכסות, מחד גיסא, על העדר בשורה בנושא השלום, ומאידך גיסא, על העובדה שאין לממשלה החדשה תוכנית עבודה בנושאים כמו: חברה ורווחה, דת ומדינה, יחסים בין העדות, ולא כל שכן בעניין אזרחיה הערבים של מדינת ישראל.

האשם מחאמיד: או בעצם דווקא יש לה מדיניות, מדיניות של העמקת פערים, של עניים יותר ועשירים יותר, של אוקיינוס שבו לווייתנים אוכלים דגים.

האשם מחאמיד: זו המדיניות שלה, הצמיחה שמדברים עליה, של הפתיחות, ההפרטה.

האשם מחאמיד: זאת ועוד, הכנסת הנושאים של המיעוט הערבי-הפלשתיני בישראל, מעמד האשה, איכות השלטון, כולם יחד תחת סעיף ההתיישבות – האוכלוסייה הערבית נופלת בסעיף ההתיישבות – נראית לי תמוהה, מוזרה ואנכרוניסטית.

האשם מחאמיד: הנושאים החשובים הללו ראויים להתייחסות קצת יותר רצינית, מכובדת, מעמיקה ועניינית.

האשם מחאמיד: אגב, מה הקשר ביניהם ולמה קובצו יחדיו?

האשם מחאמיד: דיברו פה על מישהו שאבות אבותיו נקברו כאן.

האשם מחאמיד: גם הסבא שלי נקבר כאן, גם עשרה דורות ועשרים דורות לפניו נקברו כאן.

האשם מחאמיד: למה אלי מתייחסים כאל מתנחל?

האשם מחאמיד: למה מתייחסים אלינו כאל מתיישבים?

האשם מחאמיד: אנחנו לא מתיישבים, ולא תחת המלה "התיישבות" אני צריך להיות באותו מצע, באותם קווי יסוד של הממשלה החדשה.

האשם מחאמיד: אני חושב שצריכים להרגיש קצת בושה וכלימה.

האשם מחאמיד: התיישבות.

האשם מחאמיד: אי-אפשר להפוך כל דבר ועניין לפסטיבל של קלישאות סכריניות, חפות מכל תוכן.

רחבעם זאבי: רבותי, תפקידי להגן על הדובר.

רחבעם זאבי: בואו נשמע אותו בשקט.

רחבעם זאבי: אתם מדברים.

רחבעם זאבי: אנחנו נמצאים איפה שאנחנו נמצאים.

רחבעם זאבי: תפקידי לשמור על זה שיהיה שקט.

האשם מחאמיד: קלישאות חפות מכל תוכן והתייחסות עניינית, קונקרטית והוגנת.

האשם מחאמיד: החיים אינם סלוגן או כותרת בעיתון.

האשם מחאמיד: מי שרואה את כל הבעיות המורכבות של חיינו כאן מזווית של יחסי ציבור, יתקשה להביא להן מזור, להציע פתרונות של ממש.

האשם מחאמיד: כבוד היושב-ראש, ראש הממשלה הנבחר דיבר על דרך חדשה, על צלם אנוש.

האשם מחאמיד: שמעתי פעמים מספר את המלה שלום, הוא חזר עליה.

האשם מחאמיד: אוכלוסייה ערבית לא קיימת לגביו כלל.

האשם מחאמיד: אפילו לא אינטגרציה, לא שוויון זכויות.

האשם מחאמיד: אינטגרציה מותנית בשירות צבאי.

האשם מחאמיד: שימו לב לתוכנית של הממשלה הזאת.

האשם מחאמיד: אסימילציה, טמיעה, אפילו זה מותנה בשירות צבאי.

האשם מחאמיד: זו מדינה דמוקרטית?

האשם מחאמיד: מדברים על דמוקרטיה או על מדינה של פרשים מימי הביניים?

האשם מחאמיד: אולי רוצים להקים פה ספרטה חדשה?

האשם מחאמיד: מסמך קווי היסוד כולו רצוף בהצהרות סותרות, ואי-אפשר להתיר את הסבך הזה.

האשם מחאמיד: מה עוד?

האשם מחאמיד: הממשלה הזו מתחילה את כהונתה בתוך תבנית שלטונית חדשה ובעייתית.

האשם מחאמיד: הכנסת, בקוצר-רואי ובשעה של ליקוי מאורות, חברה לממסד אקדמי ליברלי וחסר מלט אידיאולוגי שהפעיל לחץ ציבורי ברוטלי, ויחד הם החלישו מאוד את המבנה הפרלמנטרי.

האשם מחאמיד: ברקע כבר נשמעים תביעות ואיומים לכרסם בכוחו של בית-המשפט העליון.

האשם מחאמיד: כפייה דתית, אני לא רוצה לדבר עליה, אבל אתם יודעים למה אני מתכוון.

האשם מחאמיד: מה יהיה בעוד חודשים מספר במדינה הזאת?

האשם מחאמיד: כפייה דתית תהיה פה.

עמנואל זיסמן: לא תהיה.

האשם מחאמיד: אתה מניד את הראש, אבל תראה מה שיהיה.

עמנואל זיסמן: לא תהיה.

עמנואל זיסמן: תרשום לך.

האשם מחאמיד: עוד נראה.

האשם מחאמיד: עוד נתחשבן.

האשם מחאמיד: זה יוביל להתרחקות ממדינה אזרחית חילונית, נאורה ומתקדמת.

האשם מחאמיד: שים לב למתקפה על התקשורת.

האשם מחאמיד: יש איום.

האשם מחאמיד: יש "עליהום", איום של ממש על הדמוקרטיה שלנו, שהוכחה כשברירית.

האשם מחאמיד: אני לא מציע לאיש להקל ראש בקולות, ביוזמות ובמגמות המסתמנות.

האשם מחאמיד: יש איום ממש על תהליך השלום, על האוכלוסייה הערבית-הפלשתינית בישראל ועל הדמוקרטיה בישראל.

האשם מחאמיד: אדוני היושב-ראש, לסיכום, הממשלה החדשה-הישנה וקווי היסוד שלה מהווים פלטפורמה טובה לאיחוד כל הכוחות הדמוקרטיים ושוחרי השלום במדינת ישראל, במאמץ לצמצם את הנזק והחבלות שהממשלה הזו תגרום לחיים המשותפים בארץ ובאזור.

האשם מחאמיד: כולי תקווה, ששום סעיף מקווי היסוד שלה לא יתממש, שכן כל סעיף כזה טומן בחובו סכנות לעתיד של שני העמים השואפים לשלום.

האשם מחאמיד: אינני שותף לאסכולה המכוערת, שמה שטוב ליהודים הוא רע לערבים ולהיפך.

האשם מחאמיד: ממשלה זו תיבחן לא רק על אורך ימיה אלא על דרכה ואורח פועלה.

האשם מחאמיד: אדוני היושב-ראש, מלה אחרונה ברשותך, מלה אחרונה לראש הממשלה הנבחר.

האשם מחאמיד: אנחנו נעשה כל מאמץ, אנחנו, חד"ש ובל"ד, נעשה כל מאמץ להוות אופוזיציה לוחמנית ועיקשת לממשלה הזו, ונפעל בכל יכולתנו כדי לקרב את קצה ולהפילה מהר ככל האפשר, אם זה אפשרי בכלל.

האשם מחאמיד: אולם בניגוד לך, אדוני ראש הממשלה הנבחר, יש דבר שלעולם לא נעשה, חבר הכנסת חגי מירום, יש דבר שלעולם לא נעשה, והוא דה-לגיטימציה בזויה ופסולה של הבוחרים שלך, אדוני ראש הממשלה הנבחר.

האשם מחאמיד: תודה רבה, אדוני.

רחבעם זאבי: תודה רבה לחבר הכנסת האשם מחאמיד.

רחבעם זאבי: אני מזמין את חבר הכנסת עבד-אלוהב דראושה.

רחבעם זאבי: אחריו – חבר הכנסת יהודה הראל, ואחריו – חבר הכנסת בנימין אלון.

אלי גולדשמידט: חבר הכנסת דראושה, זו פעם ראשונה שיש קואליציה בלי בן מיעוטים.

אלי גולדשמידט: תדגיש את זה.

עבד-אלוהב דראושה: אדוני היושב-ראש, חברי הכנסת, אני עקבתי אחרי הנאום של ראש הממשלה החדש וספרתי – בערך 20 פעם הוא הזכיר את המושג "שלום".

עבד-אלוהב דראושה: יפה מאוד.

עבד-אלוהב דראושה: שלום, שלום, שלום.

עבד-אלוהב דראושה: הסתכלתי, קראתי בהעמקה את קווי היסוד, עשיתי זאת אתמול, גם היום שוב.

עבד-אלוהב דראושה: התעמקתי בדברים ששמעתי לגבי השלום, ראיתי שהשלום שמדבר עליו ראש הממשלה הוא שלום של כזב ושקרים.

אברהם יחזקאל: שלום ולהתראות.

עבד-אלוהב דראושה: שלום שאין שום סיכוי שמישהו בעולם הערבי יקנה אותו, אלא אם הוא רוצה שלום עם מולדת, שלום עם צומת, עם גשר, עם המפד"ל – –

אברהם הירשזון: נהיית דובר של כל העולם הערבי?

עבד-אלוהב דראושה: – – עם יהדות התורה, עם ש"ס.

עבד-אלוהב דראושה: אבל זה לא השלום שהערבים יקנו אותו.

עבד-אלוהב דראושה: תשמע את זה היטב, ראש הממשלה החדש.

עבד-אלוהב דראושה: אין לך שום סיכוי לקדם את המדינה הזאת לשלום צודק עם העולם הערבי, עם השקרים שאתה הבאת היום בפני הכנסת, בפני עם ישראל.

עבד-אלוהב דראושה: אם אתה אומר: ירושלים המאוחדת בירתה הנצחית של מדינת ישראל, הפלשתינים – – –

אברהם יחזקאל: זה גם אנחנו אומרים.

עבד-אלוהב דראושה: אני לא מתווכח אתך עכשיו, אבי יחזקאל.

עבד-אלוהב דראושה: אתה רוצה, אני אכניס לך גם כן.

עבד-אלוהב דראושה: אתם שקרנים יותר גדולים מהם.

עבד-אלוהב דראושה: אני אכניס לך.

עבד-אלוהב דראושה: אתה חושב שאתה צדיק?

עבד-אלוהב דראושה: אתם שקרנים יותר גדולים מהם.

עבד-אלוהב דראושה: אני אכניס לך.

רחבעם זאבי: חבר הכנסת דראושה – – –

אברהם יחזקאל: בגלל זה נפלנו.

עבד-אלוהב דראושה: אתם שיקרתם לעם ונפלתם.

אברהם יחזקאל: אל תכניס לי, כי אתה לא שווה את ההכנסה הזאת.

רחבעם זאבי: חבר הכנסת אבי יחזקאל, אני לא אתן לשסע את חבר הכנסת עבד-אלוהב דראושה.

רחבעם זאבי: זכותו המלאה להציג את השקפותיו לא כפי שאתה חושב, לא כפי שאני חושב אלא כפי שחושבים הוא ובוחריו ששלחו אותו לכאן.

רחבעם זאבי: אני מוסיף לך כעת שתי דקות.

עבד-אלוהב דראושה: חבר הכנסת אבי יחזקאל, אתם יודעים שנפלתם משום שלא הייתם ברורים, לא דיברתם על שלום אמת בפני העם.

עבד-אלוהב דראושה: ניסיתם להיות ליכוד ב', נתתם את השלטון לליכוד.

עבד-אלוהב דראושה: כי הציבור אהב יותר את האוריגינל ולא את ה"קופי".

עבד-אלוהב דראושה: זה מה שעשיתם בבחירות ולכן נכשלתם.

עבד-אלוהב דראושה: אני עכשיו מטפל בליכוד, לא בכם.

עבד-אלוהב דראושה: תעזוב את זה עכשיו בינתיים.

אברהם יחזקאל: אני מחכה שתכניס לי.

רחבעם זאבי: אני מבין שבקשתי לא התמלאה.

רחבעם זאבי: אני אעבור לשיטה של קריאה לסדר.

רחבעם זאבי: אני מבקש שחבר הכנסת דראושה ידבר בלי הפרעות.

עבד-אלוהב דראושה: אדוני היושב-ראש, אני מודה לך שאתה מגן עלי.

רחבעם זאבי: זה תפקידי.

עבד-אלוהב דראושה: כל הכבוד.

עבד-אלוהב דראושה: אני רוצה לומר לראש הממשלה, שהשלום הזה שהוא מדבר עליו – אף אחד לא יקנה אותו.

עבד-אלוהב דראושה: אם הוא מדבר על הגברת ההתנחלויות – הוא קורא לזה התיישבות, ההתנחלויות הללו, שהן מכשול לשלום, והוא יודע שאם מגבירים את ההתנחלויות קוטלים את השלום, הורגים את השלום – מי יקנה ממנו שלום עם התנחלויות מוגברות?

עבד-אלוהב דראושה: האם ערפאת יקנה את זה?

עבד-אלוהב דראושה: האם הרשות הפלשתינית תקנה את זה?

עבד-אלוהב דראושה: האם העם הפלשתיני יקנה את זה?

עבד-אלוהב דראושה: אף אחד לא יקנה את זה.

עבד-אלוהב דראושה: אני אומר לכם: אף אחד לא יקנה את זה.

עבד-אלוהב דראושה: אם הוא מדבר על שלום עם סוריה ולבנון, אבל הוא רוצה להשאיר את הגולן ודרום-לבנון בשליטה ישראלית, תחת כיבוש ישראלי, האם הוא חושב שאסד, בגלל אהבה לליכוד, אולי אהבה לשר החוץ שאיננו כעת או לראש הממשלה שקיבל חמישה-שישה תפקידים ביחד, יהיה מוכן לוותר על הגולן ולעשות שלום עם הליכוד, לעשות שלום עם ביבי נתניהו?

עבד-אלוהב דראושה: אדוני ראש הממשלה, אתה טועה ומטעה.

עבד-אלוהב דראושה: אני אומר לך כבר מהיום הראשון: אתה לא תשיג שלום, אתה תפסיק את תהליך השלום ותביא לשפיכות דמים ולמלחמות.

עבד-אלוהב דראושה: זה מה שתשיג בקווי היסוד שלך, זה מה שתשיג עם המדיניות המוטעית שלך.

אברהם הירשזון: מה היה עד עכשיו?

אברהם הירשזון: לא היתה שפיכות דמים?

רחבעם זאבי: חבר הכנסת הירשזון, אני קורא אותך לסדר בפעם הראשונה.

עבד-אלוהב דראושה: שלום אמת כפי שאני מבין אותו, הוא שלום ללא כיבושים, שלום ללא התנחלויות, שלום שבו הממשלה הזאת צריכה להכיר בזכות ההגדרה העצמית של העם הפלשתיני, בזכותו של העם הפלשתיני להקים את מדינתו העצמאית בגדה המערבית וברצועת-עזה, ותשמעו היטב: ובירתה ירושלים המזרחית.

עבד-אלוהב דראושה: זו הבירה הנצחית של המדינה הפלשתינית שקום תקום, ולא יעזור לכם.

עבד-אלוהב דראושה: ממשלה של הימין או ממשלה של השמאל, זה לא משנה, בסופו של דבר, ע'אס בין ענכום – זה מה שיהיה, תקום מדינה פלשתינית עצמאית, שבירתה ירושלים המזרחית.

אברהם יחזקאל: זה לא יהיה.

עבד-אלוהב דראושה: תשמעו, אני אומר לכם זאת, זה מה שיהיה, לא יעזור לכם, כי יש עם פלשתיני שרוצה את עצמאותו ככל העמים.

עבד-אלוהב דראושה: בירושלים המזרחית יש 170,000 פלשתינים שאינם רוצים בכיבוש הישראלי, הם אינם אזרחים ישראלים, הם רוצים לראות את עצמם חלק אינטגרלי של מדינה פלשתינית עצמאית.

עבד-אלוהב דראושה: תבינו זאת: לא האוטונומיה שהמערך או מפלגת העבודה הציעה, ולא הממשל העצמי שמדבר עליו ביבי נתניהו.

עבד-אלוהב דראושה: את כל זה לא יקנו בעולם הערבי, לא יקנה אותו העם הפלשתיני, רק מדינה פלשתינית עצמאית, שתחיה בשלום ליד מדינת ישראל.

עבד-אלוהב דראושה: רק לפתרון כזה יש סיכוי להתממש.

עבד-אלוהב דראושה: אם לא, אתם עצמכם כופים על העם הפלשתיני את המשך שפיכות הדמים, המשך הטרור, המשך המלחמות, ושני העמים יפסידו.

עבד-אלוהב דראושה: תבינו זאת היטב: זה לא עניין של שלום שעושה נתניהו עם הסיעות שמרכיבות את הקואליציה; עם כל הכבוד, השלום שאנחנו צריכים הוא שלום עם הפלשתינים, שלום עם העולם הערבי.

עבד-אלוהב דראושה: כל עוד אתם דוגלים בעקרונות של ארץ-ישראל השלמה, מול פלשתינים קיצונים שמאמינים בפלשתין רבתי, בפלשתין השלמה, איך נוכל להגיע להסדר של שלום?

עבד-אלוהב דראושה: פלשתינים שמאמינים בפלשתין רבתי, בפלשתין השלמה, וישראלים קיצונים שרבים מהם יושבים בתוך הבית הזה, כמעט מרבית חברי הקואליציה, איך אתם יכולים להשיג שלום?

עבד-אלוהב דראושה: שלום אמת הוא שלום צודק ובר-קיימא, שיש בו הכרה הדדית בזכויות של שני העמים.

עבד-אלוהב דראושה: אתם לא רוצים להבין, וגם מי שמבין מתכחש.

עבד-אלוהב דראושה: תבינו שמהלך ההיסטוריה לא ירחם על אף אחד.

עבד-אלוהב דראושה: יש הזדמנות לקדם היום את תהליך השלום, ואני מאמין שאפשר לקדם את תהליך השלום עם כל ממשלה, אם יש לה רצון טוב, אבל נתניהו בנאומו היום, ובקווי היסוד שלכם – לא הוכחתם שיש לכם רצון טוב.

עבד-אלוהב דראושה: אין לכם רצון טוב, אתם רוצים כיבוש, אתם רוצים התנחלויות – לא תשיגו שלום.

אברהם הירשזון: אנחנו עשינו שלום.

עבד-אלוהב דראושה: לא תשיגו שלום עם כיבוש והתנחלויות.

עבד-אלוהב דראושה: תשתחררו מהכיבוש, תשתחררו מההתנחלויות – יהיה שלום, יהיה הסדר של שלום.

עבד-אלוהב דראושה: אני רוצה לומר לראש הממשלה החדש: אנחנו נבחן אותך, נראה אם אתה תכבד את ההתחייבויות של הממשלה הקודמת, ממשלה שייצגה את מדינת ישראל.

עבד-אלוהב דראושה: הרי בקווי היסוד שלו, בנאום שלו, הוא קרא לפלשתינים, לרשות הפלשתינית, לכבד את ההתחייבויות.

עבד-אלוהב דראושה: אני בעד זה שהפלשתינים יכבדו את ההתחייבויות, את כל ההתחייבויות שחתמו עליהן, אבל אני רוצה לראות את ממשלת נתניהו, את ממשלת ישראל החדשה, מכבדת את ההתחייבויות.

עבד-אלוהב דראושה: אתה מסכים לזה, רפאל איתן, לכך שיכבדו את ההתחייבויות לפי אוסלו א' ואוסלו ב'?

רפאל איתן: נדבר על כך במטע הזיתים.

עבד-אלוהב דראושה: אתה מסכים לכך?

עבד-אלוהב דראושה: אם אתה לא מסכים לכך, על איזה שלום אתם מדברים?

רפאל איתן: נדבר על כך במטע הזיתים.

עבד-אלוהב דראושה: אני לא רוצה להעיר על כל הזיופים של הזיתים, כמו הזיופים שבפוליטיקה, בקואליציה הזאת.

עבד-אלוהב דראושה: אם אתה מתייחס לכך בצורה זו, יש לך בעיה וגם לנו יש בעיה.

עבד-אלוהב דראושה: אני רוצה לבחון את הממשלה הזאת, אם היא נסוגה מייד מחברון, כדי לשחרר 160,000 פלשתינים שחיים בעיר הזאת, והם חלק מהאוטונומיה הפלשתינית, הם חלק מהרשות הפלשתינית, הם חלק מהעם הפלשתיני.

עבד-אלוהב דראושה: אני רוצה לבחון את הממשלה הזאת, אם היא מחדשת את תהליך המשא-ומתן עם סוריה ולבנון, לפי העיקרון של נסיגה מלאה תמורת שלום מלא.

פיני בדש: על מה אתה מדבר?

גדעון עזרא: מה אתה מדבר?

עבד-אלוהב דראושה: אני מדבר על כל מה שאני רוצה.

עבד-אלוהב דראושה: אתה חדש כאן, אתה עדיין לא מבין שום דבר.

עבד-אלוהב דראושה: גם אם היית בשב"כ, זה לא אומר שאתה מבין בפוליטיקה.

אברהם הירשזון: מה אתה מחלק ציונים?

אברהם יחזקאל: דיר בלאכ, הוא יפתח עליך תיק.

עבד-אלוהב דראושה: גם אם היית בשב"כ והכרת כמה משתפי פעולה, זה לא אומר שאתה מבין בפוליטיקה.

עבד-אלוהב דראושה: העצני מדבר בשם הפלשתינים בטלוויזיה לפני כמה ימים, עכשיו אתה רוצה לחקות אותו?

רחבעם זאבי: כשם שתפקידי להגן עליך, תפקידי גם שלא תעלוב בחברי כנסת חדשים וותיקים.

רחבעם זאבי: אני מציע שנרד בווליום ונשמור על הרוח הטובה.

עבד-אלוהב דראושה: בסדר, אדוני היושב-ראש, עם כל הביקורת שיש לי על הממשלה הזאת, עם כל הביקורת שיש לי על קווי היסוד הללו; ואני דואב, אני עצוב על שהממשלה הזאת, כפי שהיא מובאת אלינו, אינה יכולה לקדם את תהליך השלום.

עבד-אלוהב דראושה: ראש הממשלה החדש מדבר על מצוקה חברתית.

עבד-אלוהב דראושה: אפשר לפתור את הבעיות החברתיות רק אם משיגים שלום, ואפשר להשיג ביטחון רק אם משיגים שלום אמת, לא בדיבורים, לא במלים, זהו התפקיד של הממשלה הזאת.

עבד-אלוהב דראושה: אין לי ציפיות גדולות מהממשלה הזאת, אומר בכנות, ולכן הרשימה הערבית המאוחדת תהיה כוח אופוזיציה לוחם, שייאבק למען שני העמים, ייאבק לשלום צודק ולרווחה חברתית ליהודים ולערבים, ויש הרבה דפוקים במדינה הזאת.

עבד-אלוהב דראושה: השכבות החלשות, שאנחנו בתוכן, כל האוכלוסייה הערבית דפוקה.

עבד-אלוהב דראושה: הממשלה הקודמת עשתה צעדים חיוביים, ויש לברך עליהם, צעדים בכיוון של קידום האוכלוסייה הערבית.

עבד-אלוהב דראושה: אני רוצה לבחון את הממשלה החדשה בצעדים שתעשה לגישור על פערים בין יהודים ובין ערבים, בין עניים ובין עשירים בתוך מדינת ישראל.

עבד-אלוהב דראושה: יש הרבה עניים במדינת ישראל, יהודים וערבים.

עבד-אלוהב דראושה: במבחנים הללו נבחן את הממשלה, כאופוזיציה לוחמת ואחראית.

עבד-אלוהב דראושה: הלוואי שאתבדה.

עבד-אלוהב דראושה: אם אתבדה ואראה שהממשלה הזאת מוכנה לקדם את תהליך השלום, מוכנה לסגת מחברון, מהגדה ומעזה, מוכנה לעשות שלום עם סוריה ולבנון, נברך על כך.

גדעון עזרא: מה אתה עושה נגד פיגועים?

עבד-אלוהב דראושה: אני לא רואה עד היום סימנים המראים שיש סיכוי לדבר כזה.

רחבעם זאבי: חבר הכנסת דראושה, עם הזמן הנוסף שנתתי לך, אני מבקש משפט אחרון.

עבד-אלוהב דראושה: אני כבר מסיים.

עבד-אלוהב דראושה: אדוני היושב-ראש, חברי הכנסת, אני פונה מכאן לעם ישראל, כאיש שוחר שלום, כמי שרוצה שלום אמת בין יהודים לערבים במדינת ישראל, במזרח התיכון כולו ובעולם כולו, אני אומר לממשלה הזאת: צריכים לפעול באמת לקידום תהליך השלום, ואי-אפשר להמשיך במדיניות של התכחשות לזכויות הלגיטימיות של העם הפלשתיני.

עבד-אלוהב דראושה: אני מאמין שזה מה שצריכה הממשלה הזאת לעשות.

עבד-אלוהב דראושה: נעקוב אחריה במאמצים ניכרים, כדי לקדם את העניינים שאנחנו מאמינים בהם.

רחבעם זאבי: תודה, אבל אל תרד לרגע.

רחבעם זאבי: יש בקשה של חבר הכנסת אבי יחזקאל, שתחזור בך מאמירתך ש"תכניס לו".

רחבעם זאבי: אני מצטרף לבקשה, אך אינני יכול לחייב אותך.

עבד-אלוהב דראושה: התכוונתי כמושג פרלמנטרי – להכניס בביטויים, לא להכניס בדברים אחרים.

אברהם יחזקאל: גם בביטויים, עם כל הכבוד.

אברהם יחזקאל: אני רוצה שתשמור על נורמה.

אברהם יחזקאל: עוד לא נולד האדם או חבר הכנסת שיכניס לי בצורה כלשהי.

רחבעם זאבי: אנחנו רושמים לפנינו, שחבר הכנסת דראושה חזר בו מהאמירה הזאת.

רחבעם זאבי: תודה.

רחבעם זאבי: אני מזמין את חבר הכנסת יהודה הראל.

בנימין בן-אליעזר: – – –

רחבעם זאבי: אמרתי לו בדיוק מה שאתה רוצה להגיד לי, שבתום דבריו לא יצא מהאולם מפני שיש מי שיודה לו, הלוא הוא אתה, השר בן-אליעזר.

יהודה הראל: כבוד היושב-ראש, חברי הכנסת, אני רוצה להגיד שגם לי חסר כאן, ולא רק כאן, יצחק רבין, זיכרונו לברכה.

יהודה הראל: ואני רוצה להגיד שהתקשיתי לשמוע את דבריו של יוסי שריד על גולדה מאיר, זיכרונה לברכה, ואת ביטויו הגסים.

יהודה הראל: מי שהכיר את יצחק רבין ידע שהוא בא מהמחנה של יגאל אלון, של גולדה מאיר, של לוי אשכול ושל ישראל גלילי.

יהודה הראל: אני מדבר כאן, מעל בימת הכנסת, בפעם הראשונה, ויש לי גם הזכות לדבר בפעם הראשונה בשם מפלגה חדשה לכאורה, מפלגת הדרך השלישית.

יהודה הראל: הדרך השלישית היא לא דרך חדשה.

יהודה הראל: היא הדרך המתנגדת לקיצוניות, היא הדרך המתנגדת לחזון שהופך לחלום לא מציאותי כמו מזרח תיכון חדש, דבר טוב שלא קיים, כמו ארץ-ישראל השלמה עכשיו, דבר מצוין שהוא לא אפשרי.

יהודה הראל: תנועה שרוצה תמיד, כבר שנים רבות, בראש הציונות, להגיע לשלום, ולא מוכנה להתנות את זה בקבלת כל התנאים של הערבים.

יהודה הראל: זו דרכה של הציונות מאז ומתמיד, חתירה לשלום בלי לקבל אולטימטיבית את כל התנאים של הערבים, כאשר מי שלא מקבל את אחד התנאים הופך כאילו לאויב השלום.

יהודה הראל: אי-שליטה בעם אחר ואי-ויתור על הביטחון.

יהודה הראל: יציאה משליטה על הפלשתינים, אבל גבולות ביטחון הכוללים את בקעת-הירדן, את אזור ירושלים, את רמת-הגולן ואזורים חשובים אחרים שאינם מאוכלסים בפלשתינים.

יהודה הראל: מדינה יהודית שנשענת על ערכי היהדות, על חינוך יהודי, על ערכי המסורת, אך לא באמצעות כפייה וגם לא באמצעות חקיקה; באמצעות חינוך, באמצעות הבנה, באמצעות שבירת המחיצות.

יהודה הראל: כלכלה חופשית, יחד עם מאמץ לאומי לחיסול העוני וניסיון למנוע כל עימות וכל קרע.

יהודה הראל: אנחנו הבטחנו לפני הבחירות, שנהיה נכונים להצטרף לכל ממשלה שתיבחר אם היא לא תעמוד בסתירה לקווים אלו ואם נעריך שנוכל להשפיע, בהתאם לכוחנו כמובן, על הממשלה כדי להביא אותה יותר למרכז.

יהודה הראל: קווי היסוד של הממשלה שבה אנחנו קוראים לתמוך ולה אנחנו רוצים לאחל הצלחה, על אף היותם כלליים, לא עומדים בסתירה לדרכנו, לדרך השלישית, אף כי לו אנחנו היינו מנסחים אותם, בוודאי היינו מנסחים אותם קצת יותר נכון או טוב לטעמנו.

יהודה הראל: יש בהם קריאה להמשך תהליך השלום, יש בהם קריאה לשמירת הסטטוס-קוו, יש בהם, וזה חשוב לנו, ביטול הנכונות של הממשלה הקודמת לוותר על רמת-הגולן, לקבל את תנאי אסד ברמת-הגולן.

יהודה הראל: יש בהם חידוש תנופת הפיתוח ברמת-הגולן ובשורה לתושבי הגולן, למתיישבי הגולן או לחלוצי הגולן, שהם יכולים לחזור לעבודה לאחר ארבע שנים שלא היו קשות מהן גם בשנים שבהן עמדנו בהפגזות, בקשיי טבע ובקשיי מלחמה.

יהודה הראל: יש בקווי היסוד האלה התחייבויות לצמצום העוני ולחוק חיילים משוחררים, התחייבויות שאנחנו תבענו אותן.

יהודה הראל: מה חסר?

יהודה הראל: בהסכמים עם המפלגות הדתיות אנחנו מוצאים יותר מדי התחייבויות בנושאי חקיקה ותקנות שיש בהם משום כפייה, ואנחנו מבטיחים להיאבק בהן.

יהודה הראל: אני רוצה לפנות לחברים מהמפלגות הדתיות לכל סוגיהן ולהגיד להם: אנחנו צריכים להיזהר.

יהודה הראל: בציבור החילוני היהודי הדברים האלה יוצרים התנגדות למסורת ישראל, התנגדות לדת, ואפילו דברים חמורים כמו התנגדות ליהדות.

יהודה הראל: הדברים שנראים לכם אולי כהישגים אינם מקדמים את המטרות שכולנו רוצים לקדם, להעמיק את השורשים היהודיים של המדינה, אלא פועלים נגדן.

יהודה הראל: אני מציע לשקול את זה היטב.

יהודה הראל: הצלחתם מאוד בחינוך, נכשלתם מאוד בחקיקה לאורך כל השנים.

יהודה הראל: אני ממליץ ללכת יותר בדרך ההבנה והחינוך לערכי היהדות מאשר בדרך החקיקה והתקנות.

יהודה הראל: חסרה לנו דיפרנציאציה ברורה בתוך שטחי יש"ע, מה הם השטחים שצריך לפתח בהם את ההתיישבות ומה הם השטחים שלא צריך לפתח בהם את ההתיישבות; מה הם השטחים שנועדו בהסדר הקבע להיות חלק ממדינת ישראל, כמו בקעת-הירדן, גוש-עציון ואזורים חיוניים אחרים שאינם מאוכלסים בצפיפות בפלשתינים, ומה הם השטחים שאינם מיועדים להיות חלק ממדינת ישראל.

יהודה הראל: זה חסר לנו.

יהודה הראל: אנחנו נמשיך לנסות ולהשפיע בכיוון הזה, ואני לא כל כך פסימי.

יהודה הראל: מה נשתדל לעשות?

יהודה הראל: נשתדל שיהיה המשך לתהליך השלום.

יהודה הראל: נשתדל שנגיע להסדר הקבע, שיהיה בנוי על הפרדה בינינו לבין הפלשתינים שלא בגבולות 1967.

יהודה הראל: נעשה את הכול, בעבודה קשה, כדי שההתחייבות המופיעה בקווי היסוד למלחמה בעוני – ואינני מתכוון לרווחה, שמנציחה את העוני בתנאים קצת יותר טובים אלא להוצאת יותר ויותר אנשים ממעגל העוני – אכן תתבצע.

יהודה הראל: לצערי, בקווי היסוד של הממשלה, בהסכמים הקואליציוניים יש הגדרות יותר מדויקות ומפורשות לגבי ההפרטה ולגבי המשק החופשי מאשר לגבי המלחמה בעוני.

יהודה הראל: צריך להגיע גם בזה לתוכנית מפורטת, כי משק חופשי חיוני, חיוני לצמיחה, חיוני להגדלת העוגה, אך מעמיד בסכנה שכבות שלמות שאינן יכולות להצטרף לצמיחה ולשגשוג.

יהודה הראל: צריכה להתלוות להתקיים תוכנית לצירוף עוד ועוד אנשים שיוכלו להתקדם במשק החופשי.

יהודה הראל: אנחנו נביא גם, כפי שהתחייבנו לבוחרים, את חוק הגולן וירושלים.

יהודה הראל: אני רוצה להאמין, שהמפלגות שתמכו בחוק הזה כאשר הוא הובא לכנסת על-ידי אביגדור קהלני ועמנואל זיסמן ימשיכו להיות נאמנות לבוחרים שלהן, לערכים שלהן, ויתמכו בחוק הזה.

יהודה הראל: אנחנו נחתור לעצמאות הכנסת בשעה שמיושם החוק המעניק כוח רב יותר לרשות המבצעת.

יהודה הראל: אנחנו נקווה לראות עצמאות יתר של הכנסת ושל חברי הכנסת בתוך הכנסת, בתוך הסיעות שלהם, עצמאות של יוזמה, של חקיקה, של קשרים בין סיעות, לא כאשר חצי הכנסת מחויבת לאופוזיציה וחצי הכנסת עושה את דברה של הממשלה ללא עצמאות.

יהודה הראל: לבסוף, אני רוצה להביע איחולי הצלחה לממשלה שתיבחר היום ואיחולי המשך הדרך של הציונות ושל מדינת ישראל, תוך שוויון לכל האזרחים, תוך חתירה לשלום, תוך אי-הפקרת הביטחון ותוך הליכה בצעדים מדודים, זהירים ובטוחים למדינת ישראל שחיה בשלום עם כל שכנותיה.

יהודה הראל: תודה רבה.

רחבעם זאבי: תודה לחבר הכנסת יהודה הראל.

רחבעם זאבי: חבר הכנסת בנימין, בני, אלון.

קריאות: – – –

רחבעם זאבי: לשואלים – השר בנימין בן-אליעזר יברך את שני חברי הכנסת החדשים ב"נאגלה" אחת.

משה פלד: כבוד היושב-ראש, האם להביא לך כוס מים או משהו אחר?

רחבעם זאבי: אני מטופל.

רחבעם זאבי: תדברו פחות.

משה פלד: אתה אפילו לא יכול לרדת מהדוכן.

רחבעם זאבי: אני יכול הכול.

רחבעם זאבי: אני יכול להכריז על הפסקה, למשל.

משה פלד: אתה לא צריך – – –

רחבעם זאבי: בשביל מה?

רחבעם זאבי: בואו נסיים.

רחבעם זאבי: חבר הכנסת בנימין אלון, בבקשה.

בנימין אלון: אדוני היושב-ראש, כנסת נכבדה, ממשלה חדשה בדרך וקווי היסוד מונחים לפנינו.

בנימין אלון: חז"ל לימדו אותנו, שכשיורדים גשמים צריך לדעת לברך על כל טיפה וטיפה.

בנימין אלון: גם אם יש הערות וגם אם יש ביקורות, צריך לדעת להבחין בכל טיפה וטיפה.

בנימין אלון: לא אגזול מזמנכם, שהוא לא שלי, לפרט כמה מעלות טובות.

בנימין אלון: אומר שני דברים שנראים לי מרכזיים.

בנימין אלון: ראש הממשלה הנבחר פתח את דבריו בסגנון שאיננו מקנטר.

בנימין אלון: הוא פתח את דבריו בסגנון של ראש הממשלה של כולם.

בנימין אלון: הוא פתח את דבריו בפנייה לכל העם, בלי להעמיד אל הקיר שום קבוצה, מראש, ובלי לקחת סיכונים בחלוקת העם על-ידי רוב חוקי, אבל מצומצם מאוד מאוד מאוד, כמו שהיה לממשלה שחלפה.

בנימין אלון: אני יודע שאנשים אינם מבחינים לפעמים בין זכויות האזרח לבין זכויות הלאום.

בנימין אלון: יש דיבורים של אזרחים יהודים, שרוצים לראות את התגשמות החלום היהודי-הציוני של "בשוב השם שיבת ציון היינו כחולמים", והם אינם רואים זאת בסתירה לזכויות בני המיעוטים, אבל הם אינם מוכנים לראות חבר כנסת שקורא לראש ממשלה "רוצח ילדים" ואינו מוכן להתנצל, והם אינם מוכנים לשמוע חבר כנסת ישראל שאומר במצח נחושה: "ירושלים היא בירתה הנצחית של המדינה הפלשתינית".

בנימין אלון: יש יהודים שרגישים לדבר הזה, שרגישים כשבזים לשאיפות הלאומיות שלהם.

בנימין אלון: לכן, על הטיפה הזאת אני מודה לראש הממשלה הנבחר, על הסגנון המינורי, על הדיבור הפרטני, על הניסיון לחפש עידוד של השקעות, על הניסיון להיות ראש ממשלה של כולם, אף שאני בטוח שהוא יכול היה לדבר גם חריף יותר.

בנימין אלון: אני מקווה שהוא ינווט בלי לומר זאת כל כך ברור; פשוט לעשות את זה.

בנימין אלון: אבל כשקוראים את קווי היסוד יש דברים שהם סתומים, ואינני יכול שלא להעלות אותם.

בנימין אלון: אנחנו לא תמימים, אנחנו מבוגרים מספיק כדי להבין שססמאות ריקות כמו "ירושלים השלמה תישאר מאוחדת לנצח" אינן מספיקות.

בנימין אלון: לא די בכך.

בנימין אלון: מה פירוש "הממשלה תסכל כל ניסיון לפגוע בשלמותה של ירושלים ותמנע כל פעולה שאינה מתיישבת עם ריבונותה הבלעדית של ישראל בעיר"?

בנימין אלון: האם יורד דגל המדינה הפלשתינית מן ה"אוריינט האוס", במרחק יריקה ממשרד המשפטים ומלשכת היועץ המשפטי?

בנימין אלון: האם ייסגר הבניין?

בנימין אלון: מה פירוש הסעיף בדת ומדינה "הממשלה תפעל להסדרת אפשרויות תפילה ליהודים על-פי גדרי ההלכה בכל המקומות המקודשים להם"?

בנימין אלון: האם יכובד פסק הבג"ץ שהר-הבית הוא תחת ריבונות ישראל?

קריאה: – – – אסור על-פי ההלכה.

בנימין אלון: אני מסכים אתך.

בנימין אלון: האם למקומות שמותרת גישה לפי ההלכה תורשה גישה?

בנימין אלון: והאנשים שאמורים לאכוף את החוק יוודאו שאין זלזול בעתיקות, זלזול שיטתי, מחיקת עתיקות?

בנימין אלון: האם זה "חאראם אל-שריף", או שזה הר-הבית?

בנימין אלון: ומדוע הסעיף מופיע ב"דת ומדינה" ולא ב"ירושלים"?

בנימין אלון: מה עם הסעיף האומר ש"הממשלה תשמור על זכותה להפעיל את צה"ל וזרועות הביטחון נגד איומי הטרור, לפי הצורך ובכל מקום"?

בנימין אלון: האם זו הצהרה כללית שגם ללבנון מותר להיכנס כשאין ברירה, ולכל מדינה?

בנימין אלון: או שיש פה משהו קצת יותר ספציפי?

בנימין אלון: האם גם הממשלה הזאת תהיה שותפה ליצירת אזור מקלט נוסף באזור A?

בנימין אלון: האם גם ממשלה זו תיצור אזור A חדש בחברון, כשאולי הרוצחים של ירון ואפי אונגר נמצאים שם כרגע?

בנימין אלון: האם תידרש הסגרת הרוצחים של מגידיש, של בכרך, של שחור, שהם כביכול במשטרה הפלשתינית, שהם חיים, קיימים ומסתובבים חופשי, כתנאי לכל דיבור?

בנימין אלון: יש הרבה שאלות ויש לנו גם ניסיון.

בנימין אלון: יש הרבה תפילה בלב שיש לנו כאן ממשלה שהיא ממשלת מהפך, אבל מהפך לא מתנשא, לא בז, ולא ממשלת המשך במובן הזה שהיא תקפיד כחוט השערה בכל הסכם בין-לאומי ולא תקפיד על התחייבויותיה שלה לפני הבחירות.

בנימין אלון: יש הרבה מה להעיר גם בנושאים אחרים, שהם בוערים לא פחות.

בנימין אלון: מדוע ראש ממשלת ישראל צריך לנסוע לאמריקה כל כך מהר, להתייצב אצל הבוס?

בנימין אלון: מה יש?

בנימין אלון: בפריסה של כמה שנים נגיע לעצמאות כלכלית ולאי-תלות בתקציב האמריקני?

בנימין אלון: איך תישמר העצמאות של הייעוץ המשפטי ושל הרשות השיפוטית?

בנימין אלון: אבל איך יהיה ברור שהשופטים, עם כל גדלותם, הם הפרשנים של בית-המחוקקים ולא פוסלי חוקים?

בנימין אלון: אולי בזה אסיים, בדבר שלפחות אני אקפיד עליו, שננהג כבוד איש ברעהו כדי שכבודו של בית-המחוקקים יהיה כזה שלא יבוזו לו, לא אנחנו לעצמנו, לא הציבור לנו, ושלא נרוץ כל הזמן אל הגננת בבית-המשפט העליון.

רחבעם זאבי: תודה לחבר הכנסת בנימין אלון.

רחבעם זאבי: כבוד השר בנימין בן-אליעזר, בבקשה.

בנימין בן-אליעזר: אדוני היושב-ראש, כנסת נכבדה, מנהג יפה השתרש בכנסת ישראל מאז הכנסת הראשונה ועד היום הזה, ואנחנו שומרים עליו בקפדנות, תמיד כאשר חבר כנסת מדבר בפעם הראשונה לא מפריעים לו, וכאשר הוא מסיים, הבא אחריו מברך אותו ומאחל לו את כל ההצלחה.

בנימין בן-אליעזר: אתחיל עם חבר הכנסת יהודה הראל.

בנימין בן-אליעזר: אני מניח שאני לא צריך לסנגר על ההיסטוריה של יהודה הראל, אם אומר את המעט, נדמה לי, שמדובר באחת הדמויות היותר ססגוניות שאנחנו מכירים והכרנו בעבר.

בנימין בן-אליעזר: הוא היה פעיל בתנועה הקיבוצית, היה שותף ליגאל אלון ולישראל גלילי באיחוד התנועה הקיבוצית.

בנימין בן-אליעזר: הוא גדל במנרה, ותוך כדי מלחמת ששת הימים היה בין הראשונים שהלכו והקימו את קיבוץ מרום-הגולן ביחד עם רעייתו ציפקה.

בנימין בן-אליעזר: הוא נחשב לחלוץ, אולי מחלוצי החלוצים שעמדו מאחורי ההתיישבות ברמת-הגולן והיה הרוח החיה בביסוסו של הגולן.

בנימין בן-אליעזר: היום הוא בא עם דעותיו ועם משקלו ומשקלה של התנועה להיאבק על מה שהוא מאמין בו.

בנימין בן-אליעזר: אנחנו לא הולכים בדיוק באותו כיוון ובאותה דרך, אבל אני מאחל לו הצלחה ואמשיך באותה דרך שסיים בנימין, נאזין האחד לרעהו ברוח מכובדת, ונעשה הכול כדי שגם אם יהיה ויכוח בינינו הוא יהיה ויכוח תרבותי.

בנימין בן-אליעזר: דבר אחד אני יכול לעשות ולהניף על נס:

בנימין בן-אליעזר: למדתי במשך השנים להכיר את יהודה הראל לא כאדם ששונא, עובדה היא שבין הדברים שאי-אפשר לקחת ממנו הם הקשר המיוחד והאהבה המיוחדת שיש לו אל הדרוזים ברמת-הגולן.

בנימין בן-אליעזר: יהודה, בשם הבית אני מאחל לך רוב הצלחה.

בנימין בן-אליעזר: בנימין, הרב בנימין אלון, בנו של השופט העליון אלון, תושב בית-אל בארץ בנימין, ראש ישיבת בית-אורות בהר-הזיתים בירושלים, גם כן נחשב לאחת הדמויות הססגוניות בעולמנו אנו, אחד מראשי המאבק נגד משרדי אש"ף ומוסדותיו בירושלים, ובראשם ה"אוריינט האוס", שמעתם את משנתו לא מזמן, בעלה של הפובליציסטית אמונה אלון.

בנימין בן-אליעזר: קיבלתי את דבריו, לפחות את מה שהוא אמר בסוף, ואני שמח על מה שהוא אמר.

בנימין בן-אליעזר: האיש בא עם אמונה, עם דעה, וצריך לכבד אותו על דעתו, לא צריך לקבל אותה, אבל בוודאי אם הוא יוביל את דעותיו והשקפתו במשך ארבע שנות כהונתו כחבר הכנסת באותה רוח שהוא התחיל בה, אני יכול לברך אותך רק בהרבה שעות וימים של נחת.

בנימין בן-אליעזר: אדוני היושב-ראש – – –

רחבעם זאבי: מעכשיו אני מתחיל את הספירה.

בנימין בן-אליעזר: אדוני היושב-ראש, לפני שתתחיל את הספירה, תרשה לי לתת גם לך מחמאה.

בנימין בן-אליעזר: אני מוכרח להגיד לך, שברגע שהתכנסנו למעמד החגיגי הזה, אין מה לעשות, עלה למול עיני דווקא ראש ממשלתנו הקודם, יצחק רבין, זיכרונו לברכה, האיש שעשה כל כך הרבה למען בית ישראל, האיש שעשה כל כך הרבה במלחמות ישראל, והאיש שנפל, מעניין, לא על עניין אחר אלא על השלום שהוא האמין בו.

בנימין בן-אליעזר: היה אצילי מצדך להקדיש חלק נכבד מהנאום שלך כאן

בנימין בן-אליעזר: בכנסת לזכרו של יצחק רבין.

בנימין בן-אליעזר: אני רוצה שתדע, שאני ורבים בבית הזה מעריכים ומוקירים זאת מאוד.

בנימין בן-אליעזר: רבותי חברי הכנסת, גם אחרי שהממשלה וראש הממשלה אמרו את דברם, אי-אפשר להגדיר את מה שקורה היום אחרת מאשר ברכה לדמוקרטיה הישראלית.

בנימין בן-אליעזר: כל מדינות האזור צריכות להסתכל עלינו ולהבין שכאן מדובר בהליך דמוקרטי מכובד, והוא מכובד שבעתיים משום שזו דמוקרטיה במדינה שעדיין מנהלת, לצערי, מלחמה יומיומית על קיומה וביטחונה.

בנימין בן-אליעזר: אין דוגמאות היסטוריות רבות כאלה של מדינה שמאז קיומה לא פוסקים לאיים עליה, ולמרות זאת היא מקיימת משטר דמוקרטי למופת.

בנימין בן-אליעזר: רצון הבוחר הביא את מר נתניהו לראשות הממשלה.

בנימין בן-אליעזר: אין זה המקום לנתח את הרקע והסיבות לכך ואת הרכב הקואליציה שבחרה בו.

בנימין בן-אליעזר: מעל דוכן הכנסת אני אישית מבקש לברך את ראש הממשלה הנבחר ואת ממשלתו ומקרב לב לאחל לו ולממשלה שיצליחו בדרכם, ואולי בדרכו, אף שיש לי חילוקי דעות מהותיים על הדרך שלו.

בנימין בן-אליעזר: בהחלט הייתי רוצה שיוכיח לנו שגישתו צודקת, אבל, לצערי הרב, אינני בטוח בזה כלל וכלל.

בנימין בן-אליעזר: מר נתניהו נתן לנו יותר מדי הבטחות, ואני רוצה שהשטרות הללו יהיו מונחים מרגע זה על הלוח של כל אחד מאתנו.

בנימין בן-אליעזר: אנחנו נבחן אותו בדרך שבה ינסה לממש את הבטחותיו ואם באמת יעמוד בכך, או שיתברר שאלו היו ססמאות דמגוגיות ריקות מכל תוכן.

בנימין בן-אליעזר: המבחן יהיה בעתיד, הוא בעצם החל כבר מרגע שנמסרו תוצאות הבחירות.

בנימין בן-אליעזר: אם נשקול לפי מה שקרה, לצערי, בשבועות האחרונים, אני מתחיל להיות מוטרד כבר עכשיו.

בנימין בן-אליעזר: נתניהו, ראש הממשלה שלנו, הבטיח לנו שלום עם הערבים בלי לשלם מחיר, בלי לשלם שום תמורה; מר נתניהו הבטיח שלום לעם ישראל, שלום בבית, אבל כל מה שלמדנו הוא, שעד עכשיו הוא לא הצליח, לצערי, לעשות שלום במפלגתו שלו.

בנימין בן-אליעזר: הוא הבטיח ולא עמד בהבטחות.

בנימין בן-אליעזר: הוא פגע בידידים, ובהם בני-פלוגתא שלנו, אבל אי-אפשר לזלזל בהם.

בנימין בן-אליעזר: תסתכלו מה הוא השאיר בליכוד אחריו.

בנימין בן-אליעזר: מה קורה מאחורי הקלעים – זה עניינם, לא עניין שלי, אבל כל מה שאני לומד מן הדרך שבה הוא מנהל משא-ומתן – לצערי, בינתיים אני מצטרף למסקנתו של הפרשן חנן קריסטל – – –

רחבעם זאבי: כבוד השר, רגע.

רחבעם זאבי: חבר הכנסת אבי יחזקאל, תן כבוד לשר, הוא גם מהסיעה שלך והוא שר בישראל.

אברהם יחזקאל: הוא גם חבר שלי.

רחבעם זאבי: והוא גם חבר.

רחבעם זאבי: שלוש סיבות טובות שלא להפריע.

רחבעם זאבי: בבקשה.

בנימין בן-אליעזר: אני חוזר.

בנימין בן-אליעזר: אני מצטרף למסקנתו של הפרשן חנן קריסטל – הציון שהוא מקבל בניהול משא-ומתן הוא נמוך ביותר.

בנימין בן-אליעזר: למר נתניהו אין מאה ימים.

בנימין בן-אליעזר: הוא יידרש להשיב תשובות מחר ומחרתיים גם לערבים, גם לאמריקנים, גם לקהילייה הבין-לאומית וגם לתושבי מדינת ישראל, אשר יעקבו אחריו בעניין ויבקשו לראות כיצד הוא מממש את הבטחותיו.

בנימין בן-אליעזר: אינני יודע מה יהיו תשובותיו.

בנימין בן-אליעזר: אני רק יכול לראות את קווי היסוד של מדיניות הממשלה החדשה וללמוד מכך על תשובותיו בעתיד.

בנימין בן-אליעזר: יש שם הרבה דברים כתובים.

בנימין בן-אליעזר: אני רק יכול לומר לכם מה אין שם.

בנימין בן-אליעזר: אין שם שום התחייבות בסיסית של הממשלה שהיא תשמור על ההסכמים של ממשלות שקדמו לה.

בנימין בן-אליעזר: יש ססמאות על שלום, אך שום מלה על הסכם אוסלו, כאילו חזרנו בבת אחת ל-1991, לסוף תקופתו של מר יצחק שמיר.

בנימין בן-אליעזר: קווי היסוד עוסקים בנושאים המרכזיים כאילו אנו חיים באזור לבדנו, מבודדים, ואף אחד לא חי בקרבנו ואתנו.

בנימין בן-אליעזר: יש שם, בין השאר, דבר מוזר, שהייתי מבקש עליו תשובה במקום.

בנימין בן-אליעזר: ממשלה זו מתחייבת לחזק ולהגביר את ההתיישבות – "בנגב, בגליל, ברמת-הגולן, בבקעת-הירדן וביש"ע".

בנימין בן-אליעזר: מה פירוש ראשי-התיבות יש"ע?

בנימין בן-אליעזר: נדמה לי שכל תלמיד בבית-ספר יודע, שמדובר ביהודה, בשומרון ובחבל-עזה.

עמנואל זיסמן: יש"ע זה רק יהודה ושומרון.

בנימין בן-אליעזר: מה פירוש הדבר?

בנימין בן-אליעזר: האם ממשלה זו מתחייבת לחזור ולחזק את ההתיישבות בחבל-עזה?

בנימין בן-אליעזר: על זה אני רק מבקש לקבל תשובה.

בנימין בן-אליעזר: היא אומרת שהיא תשנה את מדיניות ההתיישבות באזורים אלו ותקצה לכך את המשאבים הדרושים.

בנימין בן-אליעזר: השאלה היא למה הוא מנסה להחזיר אותנו.

בנימין בן-אליעזר: האם מנסים להחזיר אותנו לתקופה שקדמה לתקופת האינתיפאדה, כאילו דבר לא קרה מאז?

בנימין בן-אליעזר: זו רק דוגמה אחת לגישה זו.

בנימין בן-אליעזר: או, למשל, דוגמה אחרת, פה אני מקווה שיהודה הראל יאזין לי – ממשלת ישראל מתחייבת לנהל משא-ומתן עם סוריה ללא תנאים מוקדמים.

בנימין בן-אליעזר: זה טוב ויפה, אבל מייד מוסיפים את התנאי המוקדם, שיהיה עלינו לשמור – "על ריבונות ישראל בגולן".

בנימין בן-אליעזר: אגב, התרגום האנגלי, שסופק לנציגי ממשלות שונות, מדבר על ריבונות, כלומר כל הגולן, כלומר שאיפה מעניינת, אבל מי ינהל אתנו משא-ומתן על כך?

בנימין בן-אליעזר: אלה רק שתי דוגמאות, ויש נוספות.

בנימין בן-אליעזר: אינני בטוח שאפילו ירדן תהיה מרוצה מכמה סעיפים בקווי היסוד הללו.

בנימין בן-אליעזר: אינני בטוח שאפשר יהיה להמשיך ולפתח עם הירדנים שלום חם.

בנימין בן-אליעזר: אני רוצה להזכיר גם חלק מההבטחות, ואמרתי: אנחנו נעקוב אחרי הבטחות, שלא יהיה פחד, שלא יהיה טרור, שיהיה שוויון בין חילונים ודתיים, שלא תהיה הפרת סטטוס-קוו.

בנימין בן-אליעזר: אדוני היושב-ראש, אנחנו בתחילת הדרך.

בנימין בן-אליעזר: אני מבטיח לכם דבר אחד: אנחנו ניתן לממשלה הזו את כל הברכות ונעשה את הכול כדי ללוות אותה אף בתפילה שתצליח.

בנימין בן-אליעזר: כולנו רוצים בשלום, אבל דבר אחד חייב להיות ברור – אנחנו נמלא את תפקידנו כאופוזיציה.

בנימין בן-אליעזר: ואנחנו נמלא את תפקידנו כאופוזיציה קונסטרוקטיבית, לטובת המדינה והעם בישראל.

בנימין בן-אליעזר: נעמוד על המשמר, ועוד לפני שמר נתניהו יישאל שאלות על-ידי ידידינו בממשל האמריקני ויהודי ארצות-הברית, אנו נטרח לשאול אותו בעצמנו.

בנימין בן-אליעזר: עד אז, בשמי אני רוצה לאחל לממשלתו הצלחות רבות.

בנימין בן-אליעזר: אני מודה לך, אדוני.

רחבעם זאבי: תודה לשר בנימין בן-אליעזר.

רחבעם זאבי: חבר הכנסת חנן פורת.

רחבעם זאבי: אני לא רוצה להאיץ בדוברים שיקצרו, אבל אני רוצה להזהיר אתכם, שהדיון לא ייגמר היום בהצבעה על הצגת הממשלה, מפני שיש דרישה של ראש הממשלה החדש לקיים דיון נוסף ועוד הלילה.

רחבעם זאבי: העברת סמכויות.

רחבעם זאבי: אנחנו נעשה כנראה הפסקה קצרה בסוף ההצבעות, ולכן כדאי שנחסוך בזמנים ככל הניתן.

רחבעם זאבי: חבר הכנסת פורת, בבקשה.

אברהם יחזקאל: אדוני היושב-ראש, האם תיערך הצבעה הלילה?

רחבעם זאבי: כן, אלא אם כן יבואו המציעים ויבקשו לקיים את ההצבעה במועד אחר.

רחבעם זאבי: בבקשה.

חנן פורת: אדוני היושב-ראש, רבותי חברי הכנסת, אכן שמחה היתה בלבנו הן בעת הניצחון בבחירות והן בעת מעמד הרכבת הממשלה, אף-על-פי שכולנו מודעים, ומודעים היטב, למבחנים הקשים, אפשר אפילו לומר למשברים שנמצאים עכשיו מובנים בעצם כינונה של הממשלה.

חנן פורת: לכן כולנו היינו בבחינת "ופחד ורחב לבבך".

חנן פורת: אני שמעתי בקשב רב את דבריו של ראש הממשלה הנבחר ביבי נתניהו.

חנן פורת: אני וחברי מלווים אותו בהרבה אמון, אבל גם עם אמירה ברורה, כאותה אמירה של עקביא בן מהללאל לבניו: מעשיך ירחקוך ומעשיך יקרבוך.

חנן פורת: אני מוכרח לומר, שאנחנו חשים מועקה גדולה נוכח העובדה, שבהרכב הממשלה הנוכחי נעדרים השר המיועד, ואני מקווה שיהיה, אריאל שרון והשר דוד לוי, וכולנו תקווה שעוד הלילה יימצאו דרכים לפתרונה של המועקה הזאת, ובעצם השעות האלה נעשים מאמצים גדולים כדי שאכן אותם שני אנשים יתרמו את תרומתם, ותרומתם תרומה נכבדה מאין כמוה לבניין הארץ ולעיצובה של הממשלה.

חנן פורת: אני רוצה לומר דברים שלא אמר אותם ביבי נתניהו, ואני מבין שהוא לא אמר אותם מפני שהוא כראש ממשלה ביקש שלא למשוך כל אש.

חנן פורת: אבל, בתוך הערפל הקונסטרוקטיבי, מן הראוי להציב גם את אבני השפה, את אבני הגבול ואת אבני הבניין שבלעדיהן – למה זה אנוכי.

חנן פורת: ולא נהסס לומר, אכן ידנו מושטת לשלום עם כל שכנינו, ובכלל זה עם האוכלוסייה הערבית הפלשתינית החיה במרחבי ארץ-ישראל בתוך תחום "הקו הירוק", שאיננו קיים עוד, ובמרחבי יש"ע.

חנן פורת: אבל אנחנו חושבים שצריך שיהיה ברור וחד, כשם שאנחנו איננו מעלים את ההצעה לעקור יישובים ערביים מאדמתם, בין בתוך תחומי "הקו הירוק" ובין מחוצה לו, כך הממשלה הזאת התחייבה, והדברים מעוגנים בקווי היסוד שלה, שיוסר האיום הזה של עקירתם של יישובים יהודיים, לא ביהודה, שומרון וחבל-עזה, לא בבקעת-הירדן ולא בגולן.

חנן פורת: והדבר הזה בא לידי ביטוי – – –

אברהם יחזקאל: כל הכבוד שאתה לפחות אומר את האמת.

חנן פורת: ודאי שאני אומר את הדברים הללו, אבל לא אני אומר אותם אלא הדברים האלה נאמרים בקווי היסוד של הממשלה.

אברהם יחזקאל: נתניהו אמר שמונה פעמים שלום, שלום, שלום.

אברהם יחזקאל: ..

חנן פורת: הרשה לי.

חנן פורת: לכן אמרתי שאני אומר דברים, שביבי נתניהו, משיקולים שאני מבין אותם – הם לא נאמרו על-ידו.

חנן פורת: אני קורא – – –

אלי גולדשמידט: מאילו שיקולים הוא לא אמר?

אברהם יחזקאל: פרקטיים.

אלי גולדשמידט: איזה שיקולים?

אלי גולדשמידט: מאיזה שיקולים הוא לא אמר אותם?

חנן פורת: הוא לא אמר את הדברים הללו מתוך רצון שלא יבואו מחר מדינות ערב ויאמרו: טרפדת את הסכם השלום.

חנן פורת: אני אינני נכנס לשיקוליו.

חנן פורת: אבל אני רוצה שיהיה ברור – – –

אברהם יחזקאל: חבר הכנסת פורת, כל הכבוד לך שאתה אומר את האמת.

חנן פורת: נכון, הדברים ייאמרו.

אברהם יחזקאל: כל הכבוד לך.

חנן פורת: תודה.

רחבעם זאבי: חבר הכנסת אבי יחזקאל, שמענו שלוש פעמים שאתה חולק כבוד לחבר הכנסת פורת.

רחבעם זאבי: יותר משלוש פעמים אני כבר לא יכול להתאפק.

רחבעם זאבי: מספיק.

אברהם יחזקאל: גם לך כל הכבוד.

רחבעם זאבי: אני מקבל קריאות ביניים, אבל שלוש פעמים אותו תוכן?

סאלח טריף: אדוני היושב-ראש, אני שמח שסוף סוף גם אתה רואה כמה קריאות הביניים מפריעות.

רחבעם זאבי: אני למדתי ממך, חבר הכנסת טריף.

חנן פורת: אני קורא את הסעיף הרלבנטי בקווי היסוד של הממשלה, שאני זכיתי ליטול חלק בגיבושו: "ממשלת ישראל תציע לפלשתינים הסדר שבמסגרתו יוכלו לנהל באורח חופשי את חייהם במסגרת ממשל עצמי.

חנן פורת: הממשלה תתנגד להקמתה של מדינה פלשתינית עצמאית, או לכל ריבונות זרה ממערב לירדן" – כדי שיהיה ברור שלא מדובר פה לא על פדרציה ולא על קונפדרציה – "ותתנגד ל'זכות השיבה' של אוכלוסייה ערבית לחבלי ארץ-ישראל ממערב לירדן"; "זכות השיבה" שגם מפלגת העבודה מתנגדת לה, אבל אני רוצה להבהיר שהיא כוללת את כל חבלי ארץ-ישראל שבידינו, שממערב לירדן.

חנן פורת: הסעיף הבא: "בכל הסדר מדיני תעמוד הממשלה על הבטחת קיומה, ביסוסה וביטחונה של ההתיישבות היהודית ותובטח זיקתה למדינת ישראל".

חנן פורת: אגב, הסעיף לקוח – ואני מודה על כך מאוד – מאותו מסמך שהוכן על-ידי השר יוסי ביילין וחברנו יואל בן-נון, וגם מפלגת העבודה הסכימה לו.

חנן פורת: "ממשלת ישראל תמשיך לשאת באחריות לקיומם ולביטחונם של היישובים והמתיישבים.

חנן פורת: " והוא הדין באשר לרמת-הגולן.

חנן פורת: דברים ברורים.

חנן פורת: אכן אנחנו נישא וניתן עם נשיא סוריה – –

אברהם יחזקאל: על מה בדיוק?

חנן פורת: על שלום – – –

אברהם יחזקאל: איזה שלום?

חנן פורת: – – מפני שהוא זקוק לשלום לא פחות מאתנו; יותר מאתנו.

חנן פורת: "הממשלה רואה ברמת-הגולן אזור חיוני לביטחון המדינה ולשמירת מקורות המים שלה.

חנן פורת: השמירה על ריבונות ישראל בגולן תהווה יסוד לכל הסדר עם סוריה"; ואם ניסה השר יוסי שריד לומר שהממשלה מנסה כאן להתחמק ולעמעם את הדברים, אני חושב שהדברים ברורים.

חנן פורת: נכון, אנחנו סבורים שהדרך לשלום עוברת באפיקים שונים מהאפיקים שמפלגת העבודה סבורה שהיא עוברת בהם.

חנן פורת: אבל אנחנו איננו מתכוונים – לא לשם כך נבחרנו, כדי שלא זה יהיה הקו שנציג.

חנן פורת: אין לי ספק, שבתחום היהודי יהיה, בעזרת השם, שוני גדול בין מה שהיה עד כה לבין מה שיהיה.

חנן פורת: וכבר עמד על כך השר המיועד זבולון המר בדבריו.

חנן פורת: לא אוכל להאריך; אני רק רוצה לומר דבר אחד.

חנן פורת: יהא לבכם סמוך ובטוח, אין לנו כוונה לכפות, לא באמצעי כפייה של תחיקה ולא באמצעי כפייה של איזו הלבשת כיפה על המדינה.

חנן פורת: אני מאמין, שלכולנו רצון משותף למצוא דיאלוג אמיתי על בסיס המורשת היהודית, באופן חופשי, באופן פתוח.

חנן פורת: נשתדל לפתוח את כל הערוצים לעניין הזה, שתהיה אוניברסיטה פתוחה ליהדות, שתהיה אפשרות לכל יהודי באשר הוא שם להגיע אל מקורות – – –

אלי גולדשמידט: גם לזרמים האחרים ביהדות?

רחבעם זאבי: חבר הכנסת אלי גולדשמידט, הוא לא יכול לענות לך, כי הוא כבר שלוש דקות מעבר לזמן המוקצב.

חנן פורת: היהדות הרפורמית, אף אחד לא סותם את פיה, השאלה אם אנחנו צריכים לעודד ולטפח אותה.

חנן פורת: אני סבור שלא.

חנן פורת: אבל אני סבור שהזיקה למקורות צריכה להיות פתוחה בפני הכול.

חנן פורת: ובעזרת השם, אני מקווה שנוכל לעמוד כאן ולהצדיק את האמון שניתן בנו, בחסדי השם יתברך, במבחנים הגדולים שיכול נוכל להם.

חנן פורת: תודה.

רחבעם זאבי: תודה לחבר הכנסת פורת.

רחבעם זאבי: אני מזמין את חבר הכנסת משה פלד.

רחבעם זאבי: אחריו – חבר הכנסת שלמה בניזרי.

משה פלד: כבוד היושב-ראש, רבותי חברי הכנסת, אני מפנה קריאה ראשונה לראש הממשלה הנבחר, שיעשה כל מאמץ, באמת כל מאמץ, כדי להגיע למצב שחבר הכנסת אריק שרון יהיה חבר בממשלתו.

משה פלד: אני חושב, שלאריק זכויות רבות, ובעיקר בניצחון של המחנה הלאומי.

משה פלד: אינני צריך לפרט כרגע את כל מעלליו ואת כל זכויותיו של אריק בשדה הקרב ובשדה העשייה הלאומית בארץ-ישראל.

משה פלד: לכן בחרתי לפתוח בפנייה האישית לראש הממשלה.

משה פלד: כבוד היושב-ראש, כתבתי נאום ארוך, מתפלמס, על ירושלים ועל חברון ועל רמת-הגולן.

משה פלד: לא אעסוק בזה היום.

משה פלד: אינני רוצה להתפלמס היום, אינני רוצה לדבר על דרכה של הממשלה שמסיימת הלילה את תפקידה.

משה פלד: בחרתי לקרוא מלים קצרות של עגנון: "עכשיו נחפש דרך חדשה".

משה פלד: "פעם אחת אמר רבינו (ר' חיים מצאנז) משל, אדם תעה כמה ימים ביער ולא היה יודע איזוהי דרך נכונה.

משה פלד: פתאום ראה אדם אחר הולך לקראתו.

משה פלד: באה שמחה גדולה בלבו, עתה בוודאי ידע הדרך הנכונה.

משה פלד: כיוון שפגשו זה בזה שאל אותו: אחי, אמור לי היכן הדרך הנכונה, זה כמה ימים אני תועה.

משה פלד: " – – –

רחבעם זאבי: חבר הכנסת יחזקאל, אתה מפריע לא רק לחבר הכנסת פלד, אלא לש"י עגנון.

רחבעם זאבי: אתה יודע איזו עבירה אתה עושה?

רחבעם זאבי: הוא קורא בפנינו דברים יפים של ש"י עגנון, ואני מחכה כל הזמן שאתה תפסיק להפריע.

אברהם יחזקאל: לא שמתי לב.

משה פלד: תקשיב לש"י עגנון, מלים חכמות.

משה פלד: "אמר לו: אחי, אף פעם איני יודע, שאף אני תועה כאן כבר ימים הרבה, אלא אומר לך: בדרך שהלכתי, אני יכול לומר לכם שבדרך זו תועים.

משה פלד: ועכשיו נחפש דרך חדשה.

משה פלד: כך אנחנו, דבר זה אני יכול לומר לכם, שבדרך שהלכנו עד עכשיו אין לנו ללכת, שבדרך זו תועים.

משה פלד: אלא עכשיו נחפש דרך חדשה".

אברהם יחזקאל: הדרך השלישית.

משה פלד: את זה כתב עגנון בקובץ "ימים נוראים".

משה פלד: אני רוצה לומר ברכה קצרה, אישית, לראש הממשלה, לברך בברכת הכוהנים המברכים את עם ישראל בכל יום: "יברכך השם וישמרך, יאר השם פניו אליך ויחונך, ישא השם פניו אליך וישם לך שלום".

משה פלד: תודה רבה.

רחבעם זאבי: תודה לחבר הכנסת משה פלד.

רחבעם זאבי: אני מזמין את חבר הכנסת שלמה בניזרי.

רחבעם זאבי: אחריו – כבוד השר חיים רמון.

שלמה בניזרי: אדוני היושב-ראש, כנסת נכבדה, ראשית, ברכותי על פרק הזמן הזה שאתה משמש יושב-ראש.

שלמה בניזרי: דרך אגב, נראה לי שזה מאוד מתאים לך.

רחבעם זאבי: חשבתי שאנחנו חברים.

שלמה בניזרי: בנושא תהליך השלום לא התאפשר לי לשמוע את כל הדעות, אבל הספקתי לשמוע פה את שני הצדדים הקיצוניים בעד ונגד.

שלמה בניזרי: במשך ארבע השנים האחרונות הובלנו קו מתון, קו שדיבר על תמיכה בתהליך שלום, אך תמיד ציינו את הנקודה של שלום שפוי.

שלמה בניזרי: ולכן, בתחילת דרכה של הממשלה הקודמת תמכנו, היינו בממשלה, אחר כך היינו בשלב של "על הגדר", ומזכ"ל תנועת העבודה יודע את הסיוט הזה.

שלמה בניזרי: אחר כך דקרה אותנו הגדר, יצאנו החוצה, תמכנו בה בכל מיני וריאציות, כי בכל אופן השתדלנו לקיים את הפסוק האומר: "בקש שלום ורדפהו".

שלמה בניזרי: בקשו ממקומך ורודפהו במקום אחר.

שלמה בניזרי: אבל פשוט חששנו שמרודפי שלום אנחנו ניהפך לנרדפים, אז החלטנו שבשלום כזה אנחנו לא יכולים להביע את התמיכה השלמה.

שלמה בניזרי: רבותי, למפלגת העבודה היתה טעות אחת גדולה.

שלמה בניזרי: היה להם רצון, הם עשו באמת דברים גדולים.

שלמה בניזרי: אני לא נמנה עם מי שרק באים ומתקיפים את הממשלה הקודמת.

שלמה בניזרי: עשיתם דברים גדולים, עשיתם דברים נפלאים.

שלמה בניזרי: על מפלגת העבודה אני יכול להגיד, שהיא כמעט שלא פגעה בשום נושא דתי במדינת ישראל.

שלמה בניזרי: הטעות היחידה שלכם היתה שנגררתם אחרי מרצ.

שלמה בניזרי: אמרו: יומרץ רבין, יומרץ פרס, והומרצה גם מפלגת העבודה בתחומים רבים, בכך התקבל הרושם שאתם למעשה מרצ.

שלמה בניזרי: רבותי, הטעות שלכם בממשלה הקודמת היתה, שרצתם והלכתם על ממשלה צרה, ממשלה שדיברה יותר ויותר על ססמאות נגד הדת, נגד דתיים.

שלמה בניזרי: במסרים שלכם וגם בבחירות האחרונות – כולם שאלו: איך נכשלה מפלגת העבודה בבחירות?

שלמה בניזרי: כי המסרים שלכם דיברו רק אל הערבים, שכחתם את היהודים.

שלמה בניזרי: לא שזה רע לדבר לערבים, זה טוב מאוד.

שלמה בניזרי: הם אזרחים במדינה.

שלמה בניזרי: אבל במסרים אל תשכחו את התושבים שלכם, את התושבים היהודים במדינת ישראל, שאנחנו פה בכל אופן עדיין הרוב.

שלמה בניזרי: דיברתם בסגנון "פרופלורים" ודברים אחרים שפגעו באזרחים במדינת ישראל.

שלמה בניזרי: חשבתם ששלום עושים רק עם הערבים.

שלמה בניזרי: שלום עושים גם עם היהודים, שלום עושים עם האזרחים של מדינת ישראל.

שלמה בניזרי: אתה לא יכול להוביל תהליך של שלום רק עם צד אחד.

שלמה בניזרי: תמיד אמרתם ששלום עושים עם אויבים.

שלמה בניזרי: נו, עם אויבים עשיתם שלום, אבל אצל אחיכם בבית גרמתם לתסיסה, להפגנות, לדברים נוראים, לפילוג בתוך העם, ולכן שילמתם על זה בבחירות.

שלמה בניזרי: עצה לכם טובה בבחירות הבאות, שתדעו לשלב את המסרים הטובים שלכם עם הרצון הטוב לשלום.

שלמה בניזרי: דבר נוסף בנושא דת.

שלמה בניזרי: לקחתם שר שנקרא שר הדתות, והגיע הזמן עכשיו לסגור אתו את החשבון.

שלמה בניזרי: שר שקיבל פתאום שררה, יום אחד תפס עצמו יושב על כיסא מלכות, יושב על כיסא שר הדתות, אומר:

שלמה בניזרי: אני אעשה מה ששום שר לא העז לעשות במדינת ישראל.

שלמה בניזרי: רבותי, אחים יקרים, אנחנו יושבים במדינה דתיים לצד חילונים.

שלמה בניזרי: אנחנו עם אחד, אבל בעל שתי תרבויות.

שלמה בניזרי: התרבות היהודית האותנטית, שאנחנו מייצגים, והתרבות הישראלית החילונית, שאתם אמורים לייצג.

שלמה בניזרי: אבל מה לעשות, אנחנו עם אחד בינתיים.

שלמה בניזרי: אתם באתם, אני מתכוון יותר לאנשי מרצ ולאנשים מהסוג של יעל דיין במפלגתכם, שניסו והעזו כל הזמן לנגוס ביהדות.

שלמה בניזרי: אנחנו חייבים להבין דבר אחד, וגם הממשלה הזאת צריכה להבין את זה.

שלמה בניזרי: יש פה סטטוס-קוו, שפירושו המצב שהיה קיים בעת קום המדינה; בן-גוריון וכולם הבינו שאי-אפשר להתקיים במדינה הזאת דתיים לצד חילונים בלי שיהיו הבנות.

שלמה בניזרי: כי השקפות העולם הן קיצוניות.

שלמה בניזרי: אנחנו אומרים דת, תורה, מצוות, יראת שמים, ואתם אומרים אתאיזם כמעט מוחלט, או טיפ-טיפה מסורת מכל המסורת שדיברתם עליה פעם.

שלמה בניזרי: אנחנו צריכים להבין, שבלי הסטטוס-קוו אין בסיס – ותדעו לכם, תמיד מצטטים אמרה שלי: אחרי השלום שנעשה עם הערבים תתחיל המלחמה בין היהודים, וחלילה וחס, ההיסטוריה הוכיחה שמלחמות היהודים ביניהם הן תמיד קשות ביותר.

שלמה בניזרי: לכן, השר שטרית שהבאתם אותו, שניסה לרדוף את היהדות הדתית והחרדית, הוא זה שהפיל אתכם, הוא אחד הגורמים שהפילו את ממשלתכם.

נסים זוילי: אתם הבאתם אותו.

שלמה בניזרי: אנחנו הבאנו אותו?

שלמה בניזרי: אתם כפיתם אותו ואנחנו אולי אישרנו.

שלמה בניזרי: אבל אתה יודע מה, בסדר, אנחנו הבאנו אותו.

שלמה בניזרי: ממשלה שרואה ששר גורם לה נזק בלתי הפיך, היתה צריכה לקום, וזה מה שראש הממשלה המנוח חשב לעשות, ולהגיד לו: אדוני, לך הביתה.

שלמה בניזרי: אל תעשה לנו מלחמות.

שלמה בניזרי: אנחנו הולכים לחפש שלום עם ערבים, ואתה עושה לנו פה מלחמות פנימיות?

שלמה בניזרי: יש בסיס של סטטוס-קוו, וזה מה שביקשנו בהסכם הקואליציוני.

שלמה בניזרי: ביקשנו קצת לחזק אותו, יחסית למה שהיה ב-1992.

שלמה בניזרי: אין לי תלונה נגדכם, חיים רמון ואחרים.

שלמה בניזרי: יש לי אולי תלונות נגד בג"ץ, שידע לכרסם בצורה הגרועה ביותר במשך ארבע השנים בסטטוס-קוו.

שלמה בניזרי: אנחנו ביקשנו בסך הכול לייצב אותו.

שלמה בניזרי: ביבי נתניהו בא אלי לישיבה, ועוד אנשים רבים מהליכוד, לפני הבחירות, ואמרו: תשמעו, אנחנו צדיקים, סטטוס-קוו, הכול.

שלמה בניזרי: באנו אחרי הבחירות, יושבים על בסיס קווי היסוד, ואני רואה את עמדות הפתיחה של מרצ.

שלמה בניזרי: רבותי, דעו לכם שאומנם נכנסנו לקואליציה ויש לנו בשבילה מסרים מספר.

שלמה בניזרי: המסר הראשון הוא בנושא דת.

שלמה בניזרי: אנחנו רוצים פה סטטוס-קוו, שפירושו שימור המצב והאיזון בין דתיים לבין חילונים, אבל פירושו של דבר שנצטרך לעשות תיקונים מינימליים.

שלמה בניזרי: למשל, חוק ההמרה, שבג"ץ, לא ברצוננו, זרק אותו לפתחה של הכנסת ואמר: לכו ותקנו, ואני מקווה שאתם תהיו חלק מהאנשים שיתמכו בדבר.

שלמה בניזרי: חוק הבשר, הארכת תוקפו, אתם יזמתם אותו ואני מקווה שגם תתמכו בו.

שלמה בניזרי: נוסף על כך, כל מה שהליכוד התחייב בנושא של חקיקה דתית בלי לפגוע בזכויות האדם החילוני במדינת ישראל.

שלמה בניזרי: אני נגד כל כפייה ונגד כניסה לצלחתו של אדם, אבל אני בעד צביון יהודי.

שלמה בניזרי: לפעמים אתה צריך לוותר קצת אצלך כדי שהמדינה שלנו תיראה נורמלית.

שלמה בניזרי: בנושא תהליך השלום, אני רוצה להדגיש דבר אחד.

שלמה בניזרי: מפלגתנו תמכה בעבר בתהליך השלום, ואנחנו מתכוננים להוביל בממשלה הזאת – אומנם אני לא שר, אבל חברי ישבו בממשלה – קו מתון.

שלמה בניזרי: אי-אפשר לזרוק היום את כל ההסכמים הבין-לאומיים שעליהם חתמנו בנושא תהליך השלום.

שלמה בניזרי: אנחנו נשאף לתהליך שלום שפוי ונורמלי, עם שמירה על הביטחון.

שלמה בניזרי: ודאי שצריך להמשיך את תהליך השלום, אלא שצריך לעשות אותו הרבה יותר שפוי, לדאוג לביטחון, לא לתת לכל מחבל לירות עלינו ולברוח לתחומי האוטונומיה, ועוד דברים בסגנון הזה.

שלמה בניזרי: ואליך, חבר הכנסת עבד-אלוהב דראושה.

שלמה בניזרי: שמעתי שאמרת שבמזרח-ירושלים 170,000 ערבים לא רוצים, לכן תנו להם אוטונומיה.

שלמה בניזרי: אתה יודע, שמעתי שמרצים באוניברסיטת תל-אביב וחיפה אומרים, שבקרוב הם רוצים אוטונומיה גם בגליל.

שלמה בניזרי: לפי הקצב שלכם, אתם יודעים מה?

שלמה בניזרי: בבקשה, בואו נחזור למצב שאלפיים שנה חיכינו בגולה למדינה יהודית.

שלמה בניזרי: דבר נוסף, יש 6 מיליוני יהודים בארצות-הברית – – –

עבד-אלוהב דראושה: – – –

רחבעם זאבי: חבר הכנסת בניזרי, אני מציע שלא תשיב לו, כי כבר חרגת מזמנך בשתי דקות.

שלמה בניזרי: ברוך השם, אני גאה על שבמדינת ישראל לערבים לא חסר דבר.

שלמה בניזרי: אם דיברת על מצב חברתי קשה, אני מסכים אתך.

שלמה בניזרי: בשביל זה יש ש"ס במדינה, תנועה עדתית, דתית, סקטוריאלית, כי ראינו שאנחנו מקופחים.

שלמה בניזרי: מגיעות לכם זכויות, מגיעים לכם תנאי רווחה, אבל תפסיקו כל הזמן עם הסיפור הזה של מדינה פלשתינית.

שלמה בניזרי: אתה יודע שיש 6 מיליוני יהודים בארצות-הברית המרוכזים בעיקר בניו-יורק?

שלמה בניזרי: תאר לך שאותם יהודים יגידו: אדוני, אנחנו כאן כבר 200-300 שנה, תן לנו גם כן פה אוטונומיה.

שלמה בניזרי: איך זה ייראה?

שלמה בניזרי: ואותו דבר יהודי אנגליה, יהודי צרפת, ויקומו הארמנים שבמדינת ישראל ובארצות-הברית.

שלמה בניזרי: אדוני, יש מדינה, אתה מקבל פה את הזכויות שלך; תגידו תודה.

שלמה בניזרי: אני חייב להגיד לך, שהרבה אנשים מהאוטונומיה שלכם, של ערפאת, וכדאי היה שאתה תטפל בזה, פונים אלינו ואומרים: אנחנו מתגעגעים לימים של צה"ל, לתנאים הטובים.

שלמה בניזרי: האמן לי, וכדאי שתבדוק את הדברים, כי אם קיבלתם אוטונומיה, לפחות שהאוטונומיה הזאת תהיה שפויה, ואל תגרמו עוגמת נפש לאנשים שלכם.

עבד-אלוהב דראושה: מי אמר את זה?

עבד-אלוהב דראושה: איזה משתף פעולה אמר את זה?

רחבעם זאבי: אני לא מסכים.

עבד-אלוהב דראושה: – – –

טלב אלסאנע: – – –

רחבעם זאבי: אני לא מסכים.

רחבעם זאבי: אני מעמיד לרשות

רחבעם זאבי: כם את לשכת יושב-ראש הכנסת, תדברו שם ביניכם כמה שאתם רוצים.

רחבעם זאבי: חבר הכנסת בניזרי, אם אתה רוצה להתפלמס אתם, אני מעמיד לרשותך לשכה מפוארת שאני לא משתמש בה, שם תקיים שיחה עם שני חברי הכנסת.

שלמה בניזרי: משפט סיום.

שלמה בניזרי: אני אומר את זה לא כדי לקנטר אותך אלא כדי להגיד לך שתדאג לאזרחים שלך.

שלמה בניזרי: אני רוצה רק לברך את הממשלה החדשה – – –

דוד צוקר: הוא אזרח ישראל.

שלמה בניזרי: נכון, זה מה שאמרתי לו.

שלמה בניזרי: אדרבה, אדרבה.

שלמה בניזרי: הוא כל הזמן נלחם עבור הזכויות של האוטונומיה.

שלמה בניזרי: אני מברך את הממשלה החדשה, שתצליח בדרכה להוביל אותנו, איך הם אמרו – שלום וביטחון; אני מקווה מאוד, בעזרת השם ובעזרת ש"ס ובעזרת כל המפלגות ובעזרת השמאל, שגם כן ייתן דחיפה וגיבוי לממשלה להוביל אותנו לתהליך שלום, ולא רק לשבת ולהתנגח כדי אולי לזכות בעוד ארבע שנים בשלטון.

שלמה בניזרי: תודה.

רחבעם זאבי: תודה לחבר הכנסת בניזרי.

רחבעם זאבי: כבוד השר חיים רמון.

חיים רמון: אדוני היושב-ראש, חברי הכנסת, אני רוצה לברך את הממשלה החדשה ואת ראש הממשלה הנבחר, בנימין נתניהו.

חיים רמון: אני חוזר על ההערה שהערתי, על כך שראש הממשלה הנבחר יוצר תקדים לא בריא.

חיים רמון: נדמה לי שהוא ראש הממשלה הראשון מאז קמה המדינה שמציג ממשלה בפני הכנסת ואיננו נוכח באולם בעת הדיון כאשר מתווכחים אתו ומאחלים לו הצלחה.

חיים רמון: אני מצטער שכך קרה, אבל אני מבין שיש לו בעיות בוערות.

חיים רמון: ואולי הבעיות האלה מעידות על משהו מאוד מאוד מדאיג: על החובבנות ועל חוסר הניסיון שבא לידי ביטוי בהרכבת הממשלה הזאת.

חיים רמון: אבל זה עניינה של הממשלה.

חיים רמון: מה שמדאיג אותי, מדאיג אותי מאוד – אלה הם קווי היסוד של הממשלה.

חיים רמון: כולנו רוצים שהממשלה הזאת תצליח.

חיים רמון: אין לנו ארץ אחרת, אין לנו מדינה אחרת ואין לנו עם אחר.

חיים רמון: אנחנו רוצים שהממשלה הזאת באמת תביא שלום וביטחון, כפי שהיא הבטיחה.

חיים רמון: אבל כאשר אנחנו קוראים את קווי היסוד של הממשלה הזאת, בעיקר בתחום המדיני אבל לא רק, מתגלית לנגד עינינו ממשלה קיצונית, שכמוה לא היתה מעולם במדינת ישראל.

חיים רמון: וגם כשאנחנו משווים את הממשלה הזאת לממשלת בגין הראשונה ולממשלת שמיר האחרונה – לא היו קווי יסוד כל כך קיצוניים, שאינם דומים אפילו למצע הליכוד במערכת הבחירות.

חיים רמון: אני אביא את הדוגמה הכי בולטת לעין, שמחייבת כל מדינה מתוקנת, כל ממשלה אחראית המכבדת את ההסכמים הבין-לאומיים שחתמו ממשלות ישראל.

חיים רמון: ממשלת בגין הראשונה – ואני מצטט מקווי היסוד – אומרת: הממשלה תכבד את ההסכמים הבין-לאומיים שנחתמו על-ידי הממשלות הקודמות.

חיים רמון: זה ב-1977, אחרי 27 שנות שלטון של מפלגת העבודה – – –

רחבעם זאבי: 29 שנים.

חיים רמון: נכון.

חיים רמון: אחרי 29 שנים.

חיים רמון: תודה על התיקון.

חיים רמון: קווי היסוד של ממשלת הליכוד בראשות יצחק שמיר, ב-1990, מסתיימים בכך, שהממשלה תקיים את כל ההתחייבויות, את כל ההתחייבויות הבין-לאומיות של מדינת ישראל.

חיים רמון: והנה פה באה הממשלה ומציגה בפנינו מסמך בעל משמעות אדירה מבחינה בין-לאומית, שהיא מתנערת ממה שהכנסת הזאת החליטה ברוב לגיטימי.

חיים רמון: איזו בשורה זו?

חיים רמון: וזה לאחר שבמערכת הבחירות ובמצע הליכוד לכנסת הזאת באו ואמרו: ממשלת ישראל תכבד הסכמים בין-לאומיים.

חיים רמון: זה היה טוב רק למערכת הבחירות?

חיים רמון: זה היה טוב רק בשביל לקבל אולי עוד כמה אלפי קולות, אולי 30,000, אולי 40,000 קולות?

חיים רמון: ואני ציטטתי: ממשלת ישראל תכבד את ההסכמים הבין-לאומיים.

חיים רמון: ולא במקרה הממשלה הזאת, על-פי קווי היסוד שלה, איננה מתכוונת לעשות זאת.

חיים רמון: ותראו איזה סעיף אבסורדי היא כותבת בקווי היסוד.

חיים רמון: הממשלה הזאת אומרת, שהיא תישא ותיתן עם הרשות הפלשתינית – זה באמת יפה מאוד – מתוך מגמה להגיע להסדר קבע, בתנאי שיקוימו ההתחייבויות הפלשתיניות במלואן.

חיים רמון: בסדר, בצדק.

חיים רמון: הפלשתינים צריכים לקיים את ההתחייבויות שלהם.

חיים רמון: אבל מה קורה אם הם ימלאו את ההתחייבויות?

חיים רמון: מה תעשה הממשלה אם הם ימלאו את ההתחייבויות?

חיים רמון: מה צריך היה להיות כתוב פה לאחר מכן, אם הפלשתינים ימלאו את ההתחייבויות – לפי מה?

חיים רמון: לפי הסכם אוסלו.

חיים רמון: כי אילו התחייבויות יש לפלשתינים אם הן לא כתובות בהסכם אוסלו?

חיים רמון: רק שם יש התחייבויות.

חיים רמון: הממשלה הזאת לא אומרת דבר.

חיים רמון: מה היא כן אומרת?

חיים רמון: היא אומרת, שצד אחד, הצד הפלשתיני, מחויב על-פי הסכם אוסלו.

חיים רמון: הצד השני, ישראל, לא מחויב.

חיים רמון: מה משמעות הדבר הזה?

חיים רמון: התכחשות מוחלטת למה שאמר הליכוד במערכת הבחירות, שבה הוא ניסה להציג את עצמו כמפלגה מתונה; הם ימשיכו.

חיים רמון: זאת איננה יונה קשורה.

חיים רמון: זה נץ פרוע.

חיים רמון: זה נץ שלא היה בשום ממשלות של הליכוד בעבר.

חיים רמון: זה מדאיג.

חיים רמון: מדאיג מאוד.

חיים רמון: יש לי רק תפילה אחת – שבנימין נתניהו לא יתייחס ברצינות למה שכתוב בקווי היסוד.

חיים רמון: אבל מה לעשות, קווי היסוד האלה כבר יצאו היום ואתמול לכל רחבי תבל, לארצות-הברית.

חיים רמון: ומה שיותר גרוע, הם יצאו לעולם הערבי, ועם זה יבואו לוועידת הפסגה הערבית ויאמרו: תראו איזו ממשלה יש.

חיים רמון: אני אומר את זה, כי יושבים פה נציגי ש"ס, נציגי הדרך השלישית ונציגי ישראל בעלייה.

חיים רמון: איך אתם נותנים יד לקווי יסוד כאלה?

חיים רמון: נכון, הנושא הדתי חשוב, ואני אגיד עליו משהו אחר כך, נושא העלייה מאוד חשוב, אבל הנושאים שאני מדבר עליהם הם נושאים מרכזיים בחיינו.

חיים רמון: איך אתם נותנים לזה יד?

חיים רמון: אני רוצה לתת לכם ליהנות מהספק ולחשוב שאולי לא קראתם, כי אני לא מאמין שחתמתם אם קראתם.

אריה גמליאל: – – –

חיים רמון: לא.

חיים רמון: אבל צריך להבין שזו הבשורה, זה המסר המרכזי, היסודי, הראשון.

חיים רמון: וזה בצד התוכני.

חיים רמון: באמת לא נעים.

חיים רמון: בכל זאת, זו ממשלה שלי, זה ראש ממשלה שלי.

חיים רמון: בסעיף 7 כתוב: "ממשלת ישראל תציע לפלשתינים הסדר שבמסגרתו יוכלו לנהל באורח חופשי את חייהם במסגרת ממשל עצמי".

חיים רמון: אני רוצה לבשר לכם, רבותי חברי הכנסת, וגם לראש הממשלה, שכבר יש הסכם כזה; הסכמי אוסלו שהוצגו כאן כוללים מתן, והם קיבלו את זה, זה כבר קיים.

אריה גמליאל: – – –

חיים רמון: מה זה "תציע".

חיים רמון: כבר יש.

חיים רמון: הם כבר קיבלו.

חיים רמון: יש להם.

חיים רמון: זו בורות.

חיים רמון: זו חובבנות.

חיים רמון: אפשר להגיד: לא רוצים לתת עוד שום דבר.

חיים רמון: בסדר.

חיים רמון: אפשר לומר: זה מספיק, עד כאן.

חיים רמון: בסדר.

חיים רמון: אבל לכתוב את זה במסמך, שכל העולם יקרא ויצחק?

חיים רמון: זו ממשלה שלי.

חיים רמון: שאומרים את זה במערכת הבחירות, אני מבין.

חיים רמון: בסדר.

חיים רמון: רוצים להרוויח במערכת הבחירות, ואולי אפשר לומר הכול.

חיים רמון: אבל עכשיו?

אריה גמליאל: – – –

חיים רמון: לא, לא, אני לא מבין.

חיים רמון: אני לא מבין.

חיים רמון: ויש דבר שאני מתפלא גם עליו.

חיים רמון: יש סעיף על התיישבות: נגב, גליל, רמת-הגולן, בקעת-הירדן, מאה אחוז.

חיים רמון: ואחר כך כתוב יש"ע בקיצור.

חיים רמון: יש"ע זה יהודה, שומרון ועזה.

חיים רמון: אני רוצה לשאול אתכם, רבותי חברי הכנסת בקואליציה, אתם יודעים שאתם חתומים על כך שאנחנו נפתח את מפעל ההתיישבות בעזה?

חיים רמון: כי האות עי"ן ביש"ע זה עזה.

חיים רמון: כך כתוב, כך התחייבתם.

חיים רמון: שם נבנה?

חיים רמון: בתוך מחנות הפליטים?

חיים רמון: זו הבשורה?

חיים רמון: לשם אתם רוצים להחזיר אותנו?

אריה גמליאל: אזור עזה.

קריאה: גוש-קטיף.

חיים רמון: לא, לא, כתוב יש"ע – יהודה, שומרון, עזה, זה כתוב בראשי תיבות.

חיים רמון: רבותי חברי הכנסת – – –

מקסים לוי: חיים, זו ממשלה חדשה.

חיים רמון: מאה אחוז.

חיים רמון: רק לא אמרו לעם שהם רוצים לפתח את עזה.

מקסים לוי: – – –

חיים רמון: לא, לא, אם זו עתלית, זה משהו אחר.

חיים רמון: זה לא מאוחר.

חיים רמון: שמעתי שיש עוד כמה שרים שצריכים להיכנס, יש עוד בעיות.

חיים רמון: קחו את זה בחזרה ותתקנו לשיטתכם; לא לשיטתי, לשיטתכם.

קריאות: – – –

חיים רמון: אל תפריעו לי.

חיים רמון: לשיטתכם, לא לשיטתי.

חיים רמון: שלא תהיה בושה.

חיים רמון: זו ממשלה של כולנו.

חיים רמון: בואו לא נתבייש ביום הראשון.

חיים רמון: אפשר לתקן, נוציא כמה דברים, נסדר אותם, לשיטתכם, שלא יהיה כמו שאנחנו חושבים.

חיים רמון: לכן, אנחנו מאוד מודאגים וכולנו צריכים להיות מודאגים.

חיים רמון: כי כל מי שחושב שיש פה איזו דרך חדשה לשנות האלפיים – רבותי, אמר בנימין נתניהו שהוא ראש הממשלה שנולד לאחר קום המדינה והוא מבשר את התקווה לשנות האלפיים.

חיים רמון: מה שכתוב כאן – זו חזרה לאחור, זו חזרה לשנות ה-80 של אינתיפאדה ושל לבנון.

חיים רמון: זו חזרה לקיפאון מדיני.

חיים רמון: זה הכול חזרה.

חיים רמון: זה כתוב שחור על גבי לבן וזה שחור על גבי שחור.

חיים רמון: אני אומר לכם, חברי הכנסת, אוי לנו ואבוי לנו אם באמת קווי היסוד הללו יהיו הקווים שעל-פיהם תפעל הממשלה הזאת.

חיים רמון: כולנו צריכים להתפלל תפילה גדולה, חזקה וזכה, שגם ראש הממשלה לא קרא את קווי היסוד הללו והוא לא התייחס אליהם.

חיים רמון: אני רוצה לקוות כך.

חיים רמון: אני מאמין, שכל ממשלה ראויה לימי החסד שלה, וגם הממשלה הזאת.

חיים רמון: אבל מה שנכתב היום ומאושר היום צריך להדאיג כל אחד מאתנו.

חיים רמון: אלה הם עננים שחורים אשר יביאו לקץ תהליך השלום, אשר יחזירו אותנו לימים הכי קשים שהיו כאן.

חיים רמון: אני אומר לכם, אם אלה יהיו קווי היסוד, לא יהיה פה לא שלום, לא ביטחון, ולא תהיה שום סיבה שבנימין נתניהו ימשיך להיות ראש הממשלה.

חיים רמון: תודה.

רחבעם זאבי: תודה רבה לכבוד השר חיים רמון.

רחבעם זאבי: עכשיו היה צריך לדבר איש הליכוד, אבל הם לא העבירו שם.

רחבעם זאבי: אנחנו מדלגים עליהם.

רחבעם זאבי: כבוד השר אברהם שוחט.

אברהם-בייגה שוחט: אדוני היושב-ראש, רבותי חברי הכנסת, הקשבתי קשב רב לדבריו של ראש הממשלה המיועד וגם קראתי בעיון רב ובדקדקנות מרובה את קווי היסוד של הממשלה בתחום הכלכלי והחברתי, ומכיוון שרוב חברי שדיברו כאן התייחסו בעיקר לנושאים המדיניים, בחרתי להתמקד בנושא הכלכלי.

אברהם-בייגה שוחט: אני בכל אופן רוצה להזכיר, כדי שלא תהיינה אי-הבנות, שמערכת הבחירות חלפה עברה, ודוברים פוליטיים שמדברים היום צריכים לעשות מאמץ עליון, אם זה לא מטבעם ומאופיים, להתייחס לעובדות ולא להתייחס לאמירות חסרות שחר.

אברהם-בייגה שוחט: אנחנו מוסרים לממשלה הזאת משק שיש בו שורה אדירה של הישגים ויש גם בעיות מספר.

אברהם-בייגה שוחט: ההישגים הם כל כך בולטים וגדולים, שאני לא יכול אלא להתפלא על ראש הממשלה המיועד, שלא מצא לנכון בתוך תיאורי הזוועה שלו של המצב החברתי ושל מצב המשק להזכיר כמה עובדות "שוליות", "חסרות ערך", כמו למשל שבעצם אין אבטלה בישראל.

אברהם-בייגה שוחט: קיבלנו משק עם 11.5% אבטלה, והיום הוא עם פחות מ-6% אבטלה.

אברהם-בייגה שוחט: כמו למשל שתקציב החינוך גדל ב-70%.

אברהם-בייגה שוחט: כנראה הוא לא שמע את זה.

אברהם-בייגה שוחט: אני מניח גם, שהיועץ האמריקני לא הביא לו את הנתונים והוא לא כל כך יודע את הדברים האלה.

אברהם-בייגה שוחט: כמו למשל שהסכום שמושקע בתשתיות גדול פי ארבעה מהסכום שהושקע בתשתיות בממשלת הליכוד האחרונה.

אברהם-בייגה שוחט: כמו למשל שהיה גידול ביצוא של 50% במשך ארבע שנים.

אברהם-בייגה שוחט: כמו למשל שהשקעות החוץ גדלו בלמעלה מפי 20 בארבע השנים האלה.

אברהם-בייגה שוחט: הייתי מייעץ לביבי נתניהו, ראש הממשלה המיועד, שהוא בוגר מינהל עסקים והוא טוען שחלק ממאמציו יהיו בתחום הכלכלה, לעשות מאמץ עליון ואיכשהו ללמוד את הנתונים ולמתוח ביקורת בתחומים הקיימים.

אברהם-בייגה שוחט: יש לנו בעיה במאזן התשלומים וצריך לטפל בה, לא הסתרנו אותה, אבל בסיכומו של דבר, כשלוקחים את כלל המשק במצבו היום וגם משווים למה שקיבלנו ב-1992, נדמה לי שראש הממשלה המיועד היה צריך לשאת נאום אחר ולומר דברים אחרים.

אברהם-בייגה שוחט: אבל, ברשותכם, רבותי חברי הכנסת, הייתי רוצה להעיר הערות מספר על המצע.

אברהם-בייגה שוחט: המשפט הראשון על הכלכלה אומר: "נוכח המגמה של גידול מסוכן ומתמשך בגירעון בתקציב המדינה" – – –

רחבעם זאבי: זה לא מצע אלא קווי יסוד.

אברהם-בייגה שוחט: קווי יסוד.

אברהם-בייגה שוחט: הרי כל אחד מאתנו יודע, שב-1992 היה הגירעון בתקציב של ממשלת הליכוד 6.2% מהתוצר, והשנה הוא 2.5%.

אברהם-בייגה שוחט: אז אולי חוק הבחירה הישירה מאפשר גם לגרום לכך שנחשוב ש-2.5% זה יותר מ-6.2%, כי החוק הזה עשה הרבה מהפכות.

אברהם-בייגה שוחט: אולי הוא גם הפך את המתמטיקה, אולי גם 2.5 זה יותר מ-6.2.

אברהם-בייגה שוחט: כי אומר ראש הממשלה המיועד, שהגדלנו את הגירעון.

אברהם-בייגה שוחט: וכל מי שקורא את המספרים יודע את האמת לאמיתה, שקיבלנו משק עם גירעון אדיר, ועם כל הבעיות שישנן, ויש בעיות, ולחץ על התקציב, הוא השתנה לחלוטין.

אברהם-בייגה שוחט: אני רוצה להתייחס למשפט האומר, שהממשלה תגשים את מדיניות ההפרטה.

אברהם-בייגה שוחט: אדוני היושב-ראש ורבותי חברי הכנסת, אני אמסור רק שני מספרים.

אברהם-בייגה שוחט: בארבע השנים האחרונות הפרטנו ומכרנו נכסים של הממשלה בבנקים ובחברות הממשלתיות בהיקף של 2.55 מיליארדי דולר, הווי אומר כ-650 מיליון דולר בשנה בממוצע.

אברהם-בייגה שוחט: בשש השנים שקדמו לכך, ואם אינני טועה, ברוב השנים האלה היה הליכוד בשלטון – אנחנו היינו שותפים בחלק מהזמן – בשש שנים מכרו חברות ובנקים במיליארד דולר, כלומר ב-160 מיליון דולר לשנה.

אברהם-בייגה שוחט: ראיתי שכותבים שתהיה הפרטה.

אברהם-בייגה שוחט: דרך אגב, אני מוכרח להגיד משהו על העברת רשות החברות למשרד ראש הממשלה.

אברהם-בייגה שוחט: אם תשימו לב, כנראה שלוש יחידות עוברות: עוברת יחידת הלפ"ם – יחידת הפרסום הממשלתית – שהיא יחידה טכנית.

אברהם-בייגה שוחט: תאמינו לי, כשר האוצר במשך ארבע שנים לא דיברתי מעולם עם מנהל היחידה.

אברהם-בייגה שוחט: אבל אני מודאג, כי זו יחידה שעוסקת בפרסומים, ומהאופי שמסתמן ללשכת ראש הממשלה, לא בכדי מעבירים את זה לשם.

אברהם-בייגה שוחט: מעבירים את נציבות עובדי שירות המדינה, כי אני מניח שמישהו שם במסדרון חושב שאפשר ליצור משרות.

אברהם-בייגה שוחט: אבל, החמור מכול הוא העברת רשות החברות הממשלתיות.

אברהם-בייגה שוחט: למה?

אברהם-בייגה שוחט: החברות הממשלתיות אינן יכולות להתקיים אם אין טיפול אינטגרטיבי משולב של החשב הכללי, של אגף התקציבים, של הממונה על השכר, בכל הדיונים ובכל המשברים הקיימים.

אברהם-בייגה שוחט: אני יודע גם למה לקחו את זה.

אברהם-בייגה שוחט: לקחו כי בסמכות שר האוצר כחותם שני לחתום על המינויים לדירקטורים בחברות אחרי שהם עוברים את ועדת בן-דרור, ועדה שבודקת את כשירותם.

אברהם-בייגה שוחט: אני הייתי מציע לראש הממשלה ולשר האוצר המיועד, להגיע להסכמה שראש הממשלה או מי מטעמו שעוסק בכך, יחתום על המינויים, אבל את רשות החברות ישאירו באוצר.

אברהם-בייגה שוחט: אי-אפשר לנהל משבר בתעשייה האווירית בלי החשב הכללי, בלי אגף תקציבים, בלי הממונה על השכר.

אברהם-בייגה שוחט: מי שמציע את זה, רוצה את המינויים.

אברהם-בייגה שוחט: אם תאוותם של המנכ"ל המיועד ושל ראש הממשלה המיועד היא להשיג שליטה באנשים, שייקחו את זכות החתימה משר האוצר וימנו את הדירקטורים, אבל חס וחלילה שלא יפגעו במערכת הכל-כך חשובה וכל-כך בעייתית של החברות הממשלתיות.

אברהם-בייגה שוחט: לא אכנס לכל הסעיפים האחרים המוזכרים כאן, אבל אני רוצה בכל אופן לומר מלה על נושא הרווחה החברתית והתעסוקה.

אברהם-בייגה שוחט: כאשר אני קורא משפט האומר, שהממשלה תפעל – תקשיבו היטב – בצורה נמרצת לצמצום ממדי העוני, על-ידי חינוך, תעסוקה ושיקום חברתי, כבר אמרתי מהם נתוני האבטלה שהיו במשק, אמרתי מהם הנתונים הקיימים.

אברהם-בייגה שוחט: המשפט הזה היה צריך להיכתב אחרת.

אברהם-בייגה שוחט: צריך היה להיאמר בו: אנחנו מודים לממשלת ישראל היוצאת על כך שהורידה את האבטלה, על שיצרה 500,000 מקומות עבודה, על שגרמה לכך שהעולים נקלטו במשק, על שגרמה לכך שמסיימי השירות הצבאי מצאו מקום עבודה במשק, על שגרמה לכך שבוגרי המכללות והאוניברסיטאות נכנסו לשוק העבודה.

אברהם-בייגה שוחט: לא לשים יד על דבר שהם לא עשו אתו כלום בשנות שלטונם, ואילו אנחנו הצלחנו לעשות.

אברהם-בייגה שוחט: בעניין החינוך כבר אמרתי: 70% גידול ריאלי בחינוך.

אברהם-בייגה שוחט: אתה שומע אותי, חבר הכנסת לשעבר פרוש?

אברהם-בייגה שוחט: אני יודע עד כמה אכפת לך עניין החינוך.

אברהם-בייגה שוחט: 70% גידול בתקציב החינוך, אפילו בחינוך החרדי.

שמואל הלפרט: בחינוך החרדי יש כרסום.

אברהם-בייגה שוחט: הייתי מציע למי שמציג – – –

אריה גמליאל: מהחינוך החרדי נגסו הרבה מאוד.

אברהם-בייגה שוחט: אני יודע בדיוק מה הולך לחינוך החרדי.

אברהם-בייגה שוחט: תאמין לי, אפילו פרוש יעיד שאני יודע כמה הולך לשם.

אברהם-בייגה שוחט: אני מבין שזמני תם.

אברהם-בייגה שוחט: בסעיף האחרון אני רוצה להתייחס למשפט שאומר: הממשלה תפעל להשלטת הביטוח הפנסיוני על בסיס אקטוארי יציב.

אברהם-בייגה שוחט: זה בדיוק מה שעשינו.

אברהם-בייגה שוחט: הגענו להסכמה על קרנות הפנסיה העתידיות, על בסיס אקטוארי, והיום אדם שהולך לקרן פנסיה יודע שהיא מאוזנת אקטוארית.

אברהם-בייגה שוחט: אני שמח מאוד על שבמצע הליכוד מצאתם לנכון להכניס את הישגי ממשלתנו כמצע לתוכנית לעתיד.

אברהם-בייגה שוחט: אני בספק אם הדברים אכן יתממשו על-ידיכם; אם אכן הדרך הפוליטית שבחרתם תתממש.

אברהם-בייגה שוחט: אם הכספים ילכו למטרות במשק שאינן ראויות לכך, והעולם הגדול יפסיק לראות את ישראל כמקום להשקעות, לא נגיע רחוק.

אברהם-בייגה שוחט: תודה רבה.

רחבעם זאבי: תודה לכבוד השר, אברהם שוחט.

רחבעם זאבי: חבר הכנסת מאיר פרוש.

מאיר פרוש: אדוני היושב-ראש, כנסת נכבדה, ראשית כול, אני רוצה לברך את ראש הממשלה היוצא, את מר שמעון פרס, ששנים רבות זכית לשרת את אזרחי המדינה.

מאיר פרוש: זכויות רבות לך, ואני בטוח שתמשיך בפעולותיך – –

רחבעם זאבי: סליחה חבר הכנסת פרוש, חברים, חברי הכנסת, מדבר חבר כנסת בנאום הבכורה שלו; מקובל על-פי המסורת בבית הזה שלא מפריעים לו.

מאיר פרוש: – – ועם ישראל ייהנה מתבונתך עוד שנים רבות.

מאיר פרוש: בשם חברי מסיעת יהדות התורה ובשמי, אני רוצה לברך את ראש הממשלה הנבחר, מר בנימין נתניהו, בהציגו היום בפני הכנסת את חברי הממשלה, אשר בידם יהיו בשנים הבאות הכלים והאפשרויות לפעול ולעשות במדינת ישראל ובשמה, למען עם ישראל ולמען העם היהודי.

מאיר פרוש: יהי רצון שתשרה שכינה במעשה ידיכם, וברכת הצלחה תלווה אותם בכל אשר תפנו.

מאיר פרוש: קווי היסוד של הממשלה וההסכם הקואליציוני עם סיעת יהדות התורה, המונח לפניכם, שונים בתכלית מאלה שהוצגו לפני ארבע שנים, בעת שהממשלה היוצאת החלה בפעילותה.

מאיר פרוש: סיעת יהדות התורה, המורכבת מנציגי אגודת ישראל ודגל התורה, יונקת מן השורשים של אותה תנועה יהודית היסטורית שנוסדה לפני יותר מ-80 שנה על-ידי גדולי התורה והחסידות, המנהיגים הרוחניים של אותו דור, שיסדו אז את אגודת ישראל, ותנועה זו חרתה על דגלה את הרעיון הנעלה לפתור ברוח התורה והמצוות את כל השאלות העולות על הפרק בחיי עם ישראל.

מאיר פרוש: כך נהגנו בנאמנות ובדבקות, וכך ננהג, אם ירצה השם, אף בעתיד.

מאיר פרוש: יהדות התורה אכן תייצג גם בכנסת זו את הזרם ההיסטורי העקבי ביותר בעם, המאמין שמהות עמנו, ייחודו וסוד נצחיותו נעוצים בקיום התורה והמצוות.

מאיר פרוש: סיעת יהדות התורה כפופה מרצון ומתוך שכנוע עמוק לדעתם של גדולי התורה בדורנו, האדמו"רים, הרבנים וראשי הישיבות, המאירים לנו את דרכנו והמורים לנו את מעשינו יום-יום ושעה-שעה.

מאיר פרוש: חברים נכבדים, העמידה מעל במה זו כראש רשימה הינה אחריות כבירה.

מאיר פרוש: מטובי אישיה, ראשיה ומנהיגיה של היהדות הנאמנה כיהנו בכנסת כמייצגים של ציבור גדול וחשוב זה.

מאיר פרוש: קטונתי מלמלא את התפקיד של אישים דגולים אלה, ולכן, כמו בתפילת שליח ציבור בימים הנוראים, אומר: לכן אבקש ממך אלוקי אברהם, אלוקי יצחק ואלוקי יעקב, השם, א–ל רחום וחנון אלוקי ישראל, היה נא מצליח דרכי, והלוואי שאהיה ראוי לעמוד במקום שהם עמדו בו.

מאיר פרוש: כיליד ירושלים, דור שביעי בה, שעסק והינו פעיל בחיים הציבוריים, מכיר ויודע אני את החששות וחוסר האמון שיש בין חלקי הציבור.

מאיר פרוש: אבל עם זאת, אני עד לעובדה שעם רצון טוב ניתן לגשר – בלי להתפשר – על חילוקי דעות ולאפשר ניהול משותף.

מאיר פרוש: הכול תלוי ברצון, וחז"ל לימדונו שאין דבר העומד בפני הרצון.

מאיר פרוש: הבית הזה מהווה מוקד משיכה, ורבים-רבים מהעם עוקבים אחר הנעשה כאן.

מאיר פרוש: אם אנו מעוניינים בהפגת המתחים, ניתן לעשות זאת.

מאיר פרוש: לא רק שניתן לעשות, אלא מחויבים אנו להתמיד, גם בכוחות על-אנושיים, ולמצוא את הנוסחה של חיים משותפים וכבוד הדדי.

מאיר פרוש: אני פונה ביד ימין מקרבת לאלה היושבים פה בצד ימין שהלכו עם השמאל, ופנייתי היא גם לימין שיושב כאן בצד שמאל: הבה וניהפך למרכז אחד גדול שיבליט את מרכזיותו של העם היהודי, שיבליט את השורשים והמסורת עתיקת היומין של עמנו.

מאיר פרוש: אסור חלילה שיישמעו דברי זלזול, וחמורים מכך, כלפי הדת היהודית, גם לא נגד שומרי הגחלת, שומרי התורה והמצוות, שומרי המסורת.

מאיר פרוש: כבר נאמר פה היום: העם אמר דברו, חל מהפך, היתה רעידת אדמה, כ-600,000 איש ואשה הצביעו לרשימות דתיות וחרדיות.

מאיר פרוש: הכנסת שינתה פניה, ואם אשתמש במינוחים ששמעתי וצרמו לי, הרי 600,000 איש ואשה לא בחלו והצביעו עבור ש"ס, מפד"ל ויהדות התורה, והם ידעו שאלה המועמדים ואלה הם שייבחרו.

מאיר פרוש: אלה שנבחרו ואנחנו, חברי סיעת יהדות התורה, נפעל ונדגיש את ייחודו של העם, נגרום לכך שבמדינת ישראל ירגישו ויובלטו יותר ויותר הסממנים היהודיים המקוריים והשורשיים של העם היהודי.

מאיר פרוש: חברים נכבדים, ציינתי קודם את אלה אשר ייצגו את היהדות החרדית כאן בכנסת.

מאיר פרוש: אך יהא זה מן הראוי שאציין במיוחד את אבי מורי שיחיה, היושב כאן, שהיה במשך קדנציות רבות חבר בבית הזה.

מאיר פרוש: ממנו למדתי גם תורה, גם דרך-ארץ וגם הלכות שליחי ציבור.

מאיר פרוש: אבי מורי פועל ועושה רבות למען העם.

מאיר פרוש: הוא נשא נאומים רבים במשך שנות חברותו בכנסת, נאומים מנהמת הלב, עם כאב גדול על מצבנו הרוחני הירוד.

מאיר פרוש: ובכל זאת אצטט מנאומו דווקא בנושא חילולי השבת.

מאיר פרוש: וכך הוא אמר: "אני חונכתי לקדושת השבת מהסבא, זיכרונו לברכה, שהיה מוחה כנגד מחללי שבת כאשר בחוצות העיר היה אומר וקורא 'שבת' ולו כדי לחזק את עצמו בהערכת קדושת השבת".

מאיר פרוש: הוא הוסיף: "חונכתי בבית אבי ז"ל, שבשנות המנדט היה עובר עם כניסת השבת ברחובות ירושלים לזרז סגירת חנויות ועסקים וניהל מערכות רבות למען קדושת השבת".

מאיר פרוש: עליו עצמו סיפר אבי שיחיה, שקיבל איומים ברצח כאשר היה מארגן הפגנות נגד מחללי שבת.

מאיר פרוש: הזכרתי נאום זה, כי השבת היא בראש מעיינינו וניאבק לצמצום חילולי השבת בכל התחומים ובכל המישורים, כי זו שליחות ממדרגה ראשונה.

מאיר פרוש: נפעל ונגרום לכך שמסדר-יומה של הכנסת לא ירד הנושא המשווע של הקיפוח המתמשך כלפי ילדי ישראל הלומדים בתת-תנאים, במקלטים ובצריפים.

מאיר פרוש: לא נוכל ולא נסכים להמשיך עם העוול הנגרם לילדינו.

מאיר פרוש: ומעל לכול, ממשלה זו, שתקבל את אמון הבית הזה, שמה לה למטרה לחסל את מצוקת הדיור; לתת פתרונות נאותים לעולים, לזוגות צעירים, לכל האוכלוסיות, לכולם ללא יוצא מן הכלל, כדי שנוכל לקיים את משפחותינו ולהתקיים כאן בארץ-ישראל.

מאיר פרוש: בכנסת הארבע-עשרה תקום ממשלה חדשה, שלמרכיביה יש מורא שמים ויחס של כבוד לתורת ישראל ולקיום סיכומים.

מאיר פרוש: ולכן בממשלה זו נתמוך ונאחל לה סייעתא דשמיא ושתצליח במעשיה.

מאיר פרוש: במדרש רבה אמרו חכמינו זיכרונם לברכה: "היה הקדוש-ברוך-הוא מביט בתורה ובורא את העולם".

מאיר פרוש: מכאן אנו למדים, שאין תורה ועולם דברים פרודים זה מזה, אלא צמודים הם בהווייתם מראשיתו של עולם.

מאיר פרוש: כך גם ארץ-ישראל ותורת ישראל אינם מושגים פרודים זה מזה, אלא צריכים להיות צמודים בהווייתם, וכך יהיה, אם ירצה השם, לדורי דורות.

מאיר פרוש: אנחנו מאמינים, כי הממשלה החדשה שתקום תביא, בעזרת השם, לעם ישראל שלום וביטחון, ושוב, על-פי אמונתנו, שללא תורה אין שלום ואין ביטחון.

מאיר פרוש: אנו מתחילים היום תקופה חדשה, אנו מתפללים לקדוש-ברוך-הוא ואומרים: "עושה שלום במרומיו הוא יעשה שלום עלינו ועל כל ישראל".

רחבעם זאבי: תודה לחבר הכנסת מאיר פרוש.

רחבעם זאבי: אני מזמין את כבוד השר אהוד ברק.

אהוד ברק: אדוני היושב-ראש, כנסת נכבדה, אני רוצה בפתח דברי, כמסורת הבית, לברך את הרב מאיר בן הרב מנחם פרוש, דור שני לפרלמנטרים, על נאומו הראשון ולאחל לו דרך צלחה ועבודה פורייה בבית.

אהוד ברק: אדוני היושב-ראש, כנסת נכבדה, ראש ממשלת ישראל בנימין נתניהו, עוד יגיעו ימי הביקורת הנוקבת והפולמוס החד, אבל הימים האלו הם ימי חסד, בעצם יום החסד הראשון שלך כראש ממשלת ישראל.

אהוד ברק: לא היום נבוא חשבון עם האי-דיוקים וההטעיות שהיו פזורים לאורך דבריך שלך.

אהוד ברק: ברכתו ובחירתו של חצי העם, והיום ולו ליום אחד תפילת העם כולו, מלוות אותך בכניסתך לתפקידך הזה.

אהוד ברק: אל תפקידך כראש הממשלה אתה נכנס בתנאים ייחודיים, לא רק מכוח היותך ראשון, כפי שהזכרת, לראשי ממשלה בני הדור הצעיר, לא רק מכוח היותך ראשון לראשי הממשלה הנבחרים ישירות על-ידי העם, אלא קודם לכול מכוח המציאות הכוללת שמסביבנו.

אהוד ברק: שרשרת האירועים, שראשיתה ברצח יצחק רבין ושורשיה במורשתו, ומצבה של ישראל בצומת הדרכים ההיסטורי, לנוכח הדיון הצפוי על הסדר הקבע עם הפלשתינים והדיון על הסכם אפשרי עם סוריה – כל אלה מטילים על כתפיך אחריות כבדה, כבדה אולי יותר מזו שעל כתפי קודמך.

אהוד ברק: ראש הממשלה, יעמוד לרשותך הכוח, כוח פוליטי, כוח צבאי וכוח אסטרטגי; הרבה כוח, יותר אולי ממה שידעת אתה עצמך עד לפני ימים ספורים.

אהוד ברק: ודווקא משום שיעמוד לרשותך כוח רב, הרשה לי להשיא לך עצה – אדם שיהיה לך יריב פוליטי עקבי ועיקש, אבל שמעולם לא השיא לך עצה רעה.

אהוד ברק: וזו עצתי: את הטובות בתוצאות יביא לך הכוח העומד לרשותך כשתשכיל שלא להפעילו, הכוח הדרוך והנצור ולא הכוח שבשימוש בלתי מרוסן.

אהוד ברק: זה נכון בתחום המדיני-הביטחוני, ועדה מורשתם של בן-גוריון ורבין, של פרס ושל שמיר.

אהוד ברק: וזה נכון, דומני או אולי חוששני, גם בתחום היחסים הפוליטיים הפנימיים, כפי שהשכלת, אני מאמין, להבחין במהלך הימים האחרונים.

אהוד ברק: דבר שני, האתגרים שלפניך סבוכים, סבוכים בהרבה מססמאות הבחירות.

אהוד ברק: לא תוכל לסגור פערים בחברה ולקלוט בהצלחה עלייה ללא כלכלה חזקה ופורחת.

אהוד ברק: לא תהיה לנו כלכלה חזקה ופורחת ללא פריצה לשוקי העולם וללא זרם של השקעות זרות.

אהוד ברק: לא יבואו לכאן כוחות השוק הבין-לאומי הללו אם לא נכונן פה רגיעה מדינית וצפי של יציבות.

אהוד ברק: לא נוכל לכונן פה רגיעה מדינית בלי להמשיך בתהליך המדיני שהחלו בו יצחק רבין, זיכרונו לברכה, ושמעון פרס, ייבדל לחיים ארוכים.

אהוד ברק: לא נוכל לפעול בראש פתוח וביד יציבה בתהליך המדיני בלי שנכיר בעוצמתנו, נפעל מתוך ביטחון עצמי, ללא הפחדה עצמית, ונהיה מוכנים לשקול סיכונים מחושבים על מנת להשיג את השלום.

אהוד ברק: לא נוכל לעשות את כל אלה – וכאן נסגר המעגל – בלי שנשתית את ביטחון ישראל לא רק על כלי המלחמה שלה אלא על כל מרכיבי העוצמה: התשתית הכלכלית, לכידות המרקם החברתי, הקשרים המדיניים, קומתה הזקופה ודרכה הצודקת של ישראל; דרכה הצודקת, קרי הדרך שלא תוותר לעולם על אינטרסים ביטחוניים חיוניים שלנו, אך בה בעת לא תתעלם מהפרספקטיבה והצרכים האמיתיים של הצד השני, מהתחייבויותינו המדיניות הקיימות, מהאינטרס שלנו לשלום ומהאינטרס שלנו להיפרדות משליטה בעם הפלשתיני.

אהוד ברק: וכאן עצתי השנייה, למד היטב את הדברים לפרטי פרטיהם ואת עומק קשריהם לפני שאתה מקבל החלטות ולפני שאתה מגבש ובפרט מכריז על מדיניות.

אהוד ברק: יש הרבה מה ללמוד, ואתה יודע ללמוד, לא תצטער על כך.

אהוד ברק: ודבר שלישי, אתה מקבל את ההגה מידי אחת מהטובות בממשלות שהיו לישראל מעודה; ממשלה שהובילה לפריצות דרך חיוניות תחת ידם המנוסה, הנועזת והבוטחת של יצחק שנרצח ושמעון המסיים היום את תפקידו.

אהוד ברק: אנחנו גאים בהישגיה בתחום המדיני, בהסדרי הביניים עם הפלשתינים, בשלום עם ירדן, שלא יכול היה לבוא לעולם ללא ההסכם עם הפלשתינים, ובפריצה אל קשרים עם מדינות צפון-אפריקה והמפרץ.

אהוד ברק: אנחנו גאים בהישגיה בכלכלה, בחינוך, בתשתיות, בשילוב העלייה, בסגירת פערים בחברה.

אהוד ברק: אך יותר מכול אנחנו גאים בדרך הביטחון והשלום.

אהוד ברק: כמי שעשה כל ימיו בביטחון ישראל, הרשה לי לומר לך מפורשות: אין שתי דרכים.

אהוד ברק: לפניך ברירת חיים אכזרית: להמשיך בדרך השיתוק העצמי, הסירוב העיוור והחרדה הגלותית, ולמצוא את עצמך יחד עם כולנו, במקרה הטוב במבוי סתום, ובמקרה הגרוע – מתנגש אל סלעי המציאות במערבולת של אש ודם; או לפעול בהמשך דרכנו שלנו ומעמדה של כוח וביטחון עצמי להוביל בעיניים פקוחות, בשיקול דעת ותוך נטילת סיכונים מחושבים וכאובים בדרך הביטחון והשלום.

אהוד ברק: העם בישראל נכון לכך, תמיכת העולם החופשי, ובראשו ארצות-הברית, מובטחת, והדבר בידיך.

אהוד ברק: בני-השיח אינם פשוטים.

אהוד ברק: לא חלומותיהם ולא משאלותיהם השתנו.

אהוד ברק: אבל מצעם הפוליטי ופעולתם לריסון הטרור עוברים שינוי עמוק, והשינוי הזה הוא פרי עוצמתה הכוללת של ישראל, שנצברה בימי קודמיך, ופרי העזתם המדינית של קודמיך בתפקיד, לדורותיהם.

אהוד ברק: עד כאן לנושא הביטחוני-המדיני.

אהוד ברק: הערה אחרונה – על שלטון החוק.

אהוד ברק: אדוני ראש הממשלה, שיכרון הכוח הביא כבר יותר מפעם אחת בחיינו הציבוריים לחציית גבולות החוק.

אהוד ברק: שלטון החוק איננו רק ערך לעצמו, הוא המקור העמוק לאמונו של הציבור בשלטון.

אהוד ברק: עצתי לך: שמור עליו מכל משמר, גם ובעיקר כשזה קשה.

אהוד ברק: אל תשלה את עצמך, אדוני ראש הממשלה: בדרך לביטחון ולשלום אתה תלחץ את ידו של ערפאת, ואנשיך ידונו עם פייצל חוסייני, ואתה תיפגש ותדון על הסדרים עם אנשים שבעבר לחמנו נגדם יחד.

אהוד ברק: אם לא תשכיל לעשות זאת – לא תוכל להתקדם.

אהוד ברק: ואסור יהיה להטעות את העם לגבי טיבם של הדברים, שכן זהו, יותר מכל דבר אחר, מקור הפילוג בעם בהקשר המדיני.

אהוד ברק: גם אם תעמוד בכל הדברים האלה נהיה לממשלתך אופוזיציה קשה ונעשה הכול כדי לקצר את ימי ממשלתך ולחזור אל ההגה.

אהוד ברק: אבל אם אכן תעמוד בכל הדברים האלה, טובים הסיכויים שעם ישראל יצא נשכר.

אהוד ברק: והיום, ליום אחד, גם אנחנו מאחלים לך עם כל עם ישראל שתצליח.

אהוד ברק: תודה רבה.

רחבעם זאבי: תודה לשר אהוד ברק.

רחבעם זאבי: בזה תם סדר הדוברים, ואין מי שידבר אחרי השר ברק ויברך אותו, שכן זוהי הופעת הבכורה שלו כחבר כנסת.

רחבעם זאבי: אומנם הוא הופיע מעל הדוכן הזה כשר, אבל כחבר כנסת זוהי הופעתו הראשונה.

רחבעם זאבי: לפיכך, אני נוטל על עצמי את החובה הנעימה ואברך את השר ברק על הופעתו הראשונה כחבר כנסת.

רחבעם זאבי: אגיד לכם שהשר ברק הוא בן קיבוץ, מפקד סיירת מטכ"ל.

רחבעם זאבי: אני זוכר עוד את סגן-משנה ברוג, שמפקדו אמר לי: שים עליו עין, הוא יגיע רחוק.

רחבעם זאבי: והוא הגיע רחוק.

רחבעם זאבי: אהוד ברק הגיע להיות רמטכ"ל אחרי שהוא שימש בראש שלושה אגפים במטה הכללי: אגף התכנון, אגף המודיעין ואגף המטה הכללי.

רחבעם זאבי: אין לזה אח ורע בתולדות צה"ל שמישהו הגיע לתפקיד הזה, לתפקיד הרמטכ"ל, עם ניסיון לא רק מהשדה, לא רק מהמבצעים, לא רק מיחידות כפופות, אלא מראשות שלושה אגפים במטה הכללי.

רחבעם זאבי: אהוד ברק – והיום צריך להגיד, השר אהוד ברק – הוא עתיר קרבות ומבצעים, ובהם פעולות שעדיין לא נחשפו לציבור.

רחבעם זאבי: הוא נושא על המדים שלו שלושה אותות לשבח.

רחבעם זאבי: הוא נכנס כמטאור לפוליטיקה הישראלית, וכבר הספיק לעמוד בראש שני משרדים בממשלה.

רחבעם זאבי: אני מאחל לו בשמכם, בשם כולנו, הצלחה באשר יפנה.

רחבעם זאבי: עכשיו היינו צריכים לגשת להצבעה, אלא שיש בקשה מראש הממשלה הנבחר לקיים הפסקה של רבע שעה.

רחבעם זאבי: אנחנו ניפגש כאן בעוד 15 דקות.

אברהם יחזקאל: מה קרה?

רחבעם זאבי: אני אומר את מה שהוא ביקש.

רחבעם זאבי: הוא ביקש הפסקה לרבע שעה.

רחבעם זאבי: תודה.

רחבעם זאבי: (הישיבה נפסקה בשעה 20:25 ונתחדשה בשעה 21:20.

רחבעם זאבי: )

רחבעם זאבי: רבותי חברי הכנסת, אנחנו מחדשים את הישיבה.

רחבעם זאבי: ראשית, אני רוצה לקרוא בפניכם את חוות הדעת המשפטית שקיבלתי מהיועץ המשפטי של הכנסת, עורך-הדין צבי ענבר, ביחס לסוגיה שהתווכחנו עליה בתחילת הדיון.

רחבעם זאבי: הוא מציע – ואני מקבל את ההצעה שלו – שהנוסח הבא יהיה להצעת החלטה: בהתאם להוראות סעיף 3 לחוק-יסוד: הממשלה, מאשרת הכנסת את מינוים של השרים בהרכב שעליו הודיע ראש הממשלה.

רחבעם זאבי: על זה נצביע מאוחר יותר, וכעת אני צריך להסביר מה קורה לנו הלאה.

רחבעם זאבי: היתה לנו הפסקה של שעה כמעט, במקום של רבע שעה, וזאת לא מפני שממלא התפקיד של יושב-ראש הכנסת היה זקוק למנוחה אחרי ההתשה הארוכה של ארבע שעות – – –

חיים רמון: – – –

רחבעם זאבי: הייתי יכול להמשיך ברצף, אלא שיש התפתחויות שאחשוף אותן בפני הכנסת, ולפיהן רוצה ראש הממשלה הנבחר להוסיף שר על רשימת השרים שהוא הציג בפנינו – – –

חיים רמון: הוא לא יכול.

רחבעם זאבי: אני יודע – – –

חיים רמון: הוא לא יכול אלא אם – – –

רחבעם זאבי: השר רמון, תן לי לגמור לגמגם ותראה שהכול יהיה ברור.

רחבעם זאבי: ראש הממשלה הנבחר רוצה להוסיף שר; זה יגרע אחד מארבעת התיקים שהוא נטל על עצמו כשהוא הציג כאן את הממשלה שלו אחר-הצהריים.

רחבעם זאבי: מתוך הנחה שהדבר יגרור את מה שאמר לנו כרגע השר חיים רמון, יש בירורים בין הקואליציה לבין האופוזיציה, בהתייעצות עם היועץ המשפטי ועם מזכיר הכנסת.

רחבעם זאבי: כל זה מחייב אותנו להפסקה נוספת.

רחבעם זאבי: אני מתנצל בפניכם בשמם – – –

חגי מירום: אדוני היושב-ראש – – –

רחבעם זאבי: תיכף אתן לך.

רחבעם זאבי: אני מתנצל בשמם של כל אלה שגרמו לכך, אבל זה הכרח בל יגונה.

דליה איציק: תנעל את הישיבה, נבוא מחר.

דליה איציק: למה לא?

רחבעם זאבי: אם תצעקו – אף אחד לא ידבר, אם תתנהגו כמו ילדים טובים – תדברו.

רחבעם זאבי: חבר הכנסת חגי מירום, בבקשה.

חגי מירום: אדוני היושב-ראש, חברי הכנסת – – –

רחבעם זאבי: חבר הכנסת מירום, חכה רגע.

רחבעם זאבי: אני מציע שנשמע זה את דברי זה, תנו לחבר הכנסת מירום לדבר בכנסת שקטה.

חגי מירום: אדוני היושב-ראש, חברי, חברי הכנסת, כלל נהוג בבית הזה, שכשמתחיל דיון הוא צריך להגיע לסיומו, וסיומו הוא בסוף הדיון, כאשר מסתיימים דברי הנואמים ואז הולכים להצבעה.

חגי מירום: זה דבר מאוד נדיר שהיושב-ראש מקבל החלטה לעשות הפסקה, וזה מעוגן.

חגי מירום: יגעתי ומצאתי באמצעות המזכיר החכם של הכנסת, שבעבר, בשנת 1960, היה תקדים שקבעה – –

רחבעם זאבי: שם כתוב לגבי הצורך הטבעי של היושב-ראש.

חגי מירום: – – ועדת הכנסת, שמסמכותו של יושב-ראש הישיבה להפסיק ישיבה לפני ההצבעה, או לקבוע מועד להצבעה שאינו בסמיכות רצופה לדיון.

חגי מירום: אדוני היושב-ראש, אתה קיבלת קודם החלטה ברוח זו והודעת כאן לכנסת על הפסקה של רבע שעה וקבעת שלאחר מכן תהיה הצבעה.

חגי מירום: יצאנו להפסקה וחלפה לה שעה תמימה, והנה עכשיו אנחנו עומדים בפני מצב שאדוני מודיע לכנסת שהוא ממשיך להאריך את ההפסקה.

חיים רמון: זה מה שהודעת?

חגי מירום: זה נראה לי חריג מאוד ביחס לחריג שכבר היה פעם אחת, בשנת 1960.

חגי מירום: אני רוצה לומר, שלפני הכנסת הונחה בקשה שראש הממשלה הנבחר הניח אותה, ולפיה צפויה לנו עוד הלילה הודעה על העברת סמכויות משר לשר.

חגי מירום: אני מבין שמאחורי הקלעים תופרים עכשיו משרד חדש ולכן הוא רוצה להעביר סמכויות משר לשר חדש, שכנראה לא נכלל.

חגי מירום: עכשיו אתה מודיע לנו, אדוני היושב-ראש, שלא רק זה מצפה לנו, אלא שמתכוונים גם לצרף שר; לא רק להעביר סמכויות משר לשר, אלא נוסף על זה שמעבירים אליו סמכויות, אנחנו גם עומדים בפני צירוף שר.

חגי מירום: ראשית, אני מבקש להבהיר שזה בלתי תקין לחלוטין.

חגי מירום: זו לא בושה.

חגי מירום: אם לא עולה בידו של ראש הממשלה להרכיב ממשלה, מותר להודות שזה לא עלה בידו; אפשר לדחות את הצגת הממשלה.

חגי מירום: נתאסף פה מחר, מחרתיים, יש לו 45 יום להצגת הממשלה.

חגי מירום: אומנם השר חיים רמון כבר רוצה לצאת מהכיסא שלו; אנחנו נחזיק אותך בממשלת מעבר עד – – –

אברהם-בייגה שוחט: – – –

חגי מירום: אבל, אדוני היושב-ראש, לא ייתכן כדבר הזה, שכנסת תשב כאן ותצפה להצבעה שהדיון בה כבר הסתיים.

חגי מירום: אדוני האריך את ההפסקה פעם אחת, עכשיו היא תוארך פעם שנייה, ואחר כך רק נתחיל שני דיונים חדשים: האחד על העברת סמכויות משר לשר; האחר, כפי שאדוני גילה לנו עכשיו, גם על מינוי שר חדש.

חגי מירום: זה נראה לי מצב שמחייב את הממשלה החדשה להחליט שהיא מתפזרת אתנו כרגע, וניפגש ביום חדש שאני מקווה שראש הממשלה יוכל להציג בו את ממשלתו.

חגי מירום: תודה רבה.

רחבעם זאבי: חבר הכנסת מיכאל איתן, בבקשה.

רחבעם זאבי: אגיע גם אליך, אדוני השר.

מיכאל איתן: אדוני היושב-ראש, אני מבין את דאגותיו של חבר הכנסת חגי מירום, שהיה שמח מאוד אילו היינו מתפזרים עכשיו וחוזרים לכאן, מצדו אולי בעוד שבוע, אולי בעוד שבועיים, אולי יותר, לא בוער לו – – –

קריאות: מה בוער?

אברהם יחזקאל: תקנון.

מיכאל איתן: אבל, ידידי היקרים, אני מבקש להביא לתשומת לבכם.

מיכאל איתן: אכן, כפי שציין חבר הכנסת חגי מירום, ראש הממשלה הנבחר מבקש לצרף לממשלה שר נוסף, ועלתה הסוגיה האם זה מחייב דיון חדש.

מיכאל איתן: במסגרת הדיון עלה גם תקדים: כאשר ראש הממשלה מנחם בגין, בדברי התשובה שלו, כאשר הציג את ממשלתו, הביא שם של שר נוסף, זה היה אז השר דוד לוי – – –

חגי מירום: היה מצב שונה, אבל זה בניגוד לכללים.

מיכאל איתן: נכון, נכון, אני מצטט.

מיכאל איתן: נכון, אשלים.

מיכאל איתן: היתה לי סבלנות לשמוע אותך, תשמע בסבלנות.

מיכאל איתן: היועץ המשפטי של הכנסת הגיב על התקדים הזה ואמר: בינתיים השתנה החוק, ומאחר שעכשיו יש הצגה אישית של שרי הממשלה – לא של הממשלה אלא של שרי הממשלה – על-פי פסיקתו, הוא אמר שצריך לקיים דיון כפי שתובעת האופוזיציה.

מיכאל איתן: בינתיים, ברגע שיצאנו היה ערעור על החלטתו של היועץ המשפטי לכנסת, ושמעתי אותו אומר:

מיכאל איתן: נקיים התייעצות נוספת עם היועץ המשפטי לממשלה מיכאל בן-יאיר.

מיכאל איתן: אני מציע לכולנו – – –

דליה איציק: הכול בסדר, יש ראש ממשלה, הוא הגיע.

מיכאל איתן: אני מציע לכולנו, כפי שהצעתי קודם לכן, לקבל את הכרעתו של היועץ המשפטי לכנסת.

מיכאל איתן: אנחנו מכבדים הכרעות של יועצים משפטיים, יש לנו יועץ משפטי לכנסת, וכפי שהוא יורה כך ננהג.

מיכאל איתן: אני מבקש רק דבר אחד.

מיכאל איתן: העיכוב עכשיו אינו נובע מעניין אחר, אלא מהרצון של היועץ המשפטי לכנסת להגיע לחוות דעת מנומקת, והוא מקיים ברגעים אלה התייעצות עם משפטנים.

מיכאל איתן: לכשתוכן חוות דעתו ננהג בהתאם.

מיכאל איתן: לכן אינני רואה שום מוצא – –

רחבעם זאבי: לא, לא נקוטות בבית הזה מחיאות כפיים.

מיכאל איתן: – – אלא לצאת להפסקה על מנת לקבל את חוות דעתו, אלא אם כן היא כבר מוכנה ואפשר לשמוע אותה, ועל-פיה אנחנו נחליט.

רחבעם זאבי: תודה.

רחבעם זאבי: השר חיים רמון, בבקשה.

חיים רמון: אני רוצה לדעת מה קרה בינתיים.

רחבעם זאבי: אתה לא רוצה להשתתף?

רחבעם זאבי: – ביקש אחריך השר יוסי שריד.

יוסי שריד: מוותר.

רחבעם זאבי: מוותר.

רחבעם זאבי: השר דוד ליבאי, בבקשה.

תמר גוז'נסקי: אולי יש משהו חדש?

אברהם יחזקאל: אולי יש משהו חדש?

חיים רמון: – – –

רחבעם זאבי: אם הוא יבקש.

רחבעם זאבי: אני לא יכול לבקש.

רחבעם זאבי: אני מבקש מהעוזרים הפרלמנטרים ומעובדי הכנסת שיושבים באגפים להיות קצת יותר בשקט.

רחבעם זאבי: השר ליבאי, בבקשה.

דוד ליבאי: תודה רבה.

דוד ליבאי: נכבדי היושב-ראש, חברי הכנסת, אני, כמובן, אינני שותף סוד לדיונים ואינני יודע מה נרקם ומה עומדים להציג.

רחבעם זאבי: אני לא מצליח לשמוע אותך.

רחבעם זאבי: בבקשה.

דוד ליבאי: אני רוצה להסב תשומת לב לשתי הוראות בחוק-יסוד: הממשלה החדש.

דוד ליבאי: הוראה אחת מבהירה, שלפני שמציגים ממשלה חדשה חייבים להניח או להביא לידיעת הכנסת 24 שעות קודם לכן את ההסכמים הכרוכים בכך.

דוד ליבאי: ואומנם, נטען שכך נעשה.

דוד ליבאי: אותו סעיף מוסיף ואומר בסעיף קטן (ג): לאחר המועד האמור בסעיף קטן (א), לא ייחתם הסכם בקשר לעניינים האמורים בו, דהיינו בקשר להצעת הממשלה, הצגת הממשלה או ביחס להרכבה, אלא אם נקבע מועד חדש לאותו עניין המאפשר פרסום ההסכם כאמור לסעיף זה.

דוד ליבאי: דהיינו, אם מבקשים להכניס שינוי שמחייב הסכם והסכם בכתב, יש לדחות את ההצבעה ל-24 שעות, כדי לאפשר לנו לקבל את ההסכם, להסביר לנו את המצג החדש, ורק אז, על-פי החוק, אפשר להצביע.

דוד ליבאי: אדוני היושב-ראש, ממה שהונח בפנינו עד עכשיו מבחינת ההסכמים, נראה לי שמתחייב מהם שאם רוצים להוסיף שר או אם רוצים להעביר עניינים או לעשות חלוקה אחרת של נושאים, אין מנוס מלהוציא תיקון להסכמים שכבר הונחו ולהניח בפנינו הסכם סופי, שנדע על מה אנחנו מצביעים.

דוד ליבאי: אני מבקש להביא לתשומת לב היושב-ראש וחברי הכנסת, שבהסכם עם יהדות התורה, ההסכם הקואליציוני, נאמר שראש הממשלה יחזיק בתיק הבינוי והשיכון במהלך כל הקדנציה.

דוד ליבאי: נציג יהדות התורה יכהן כסגן השר היחידי במשרד זה, וראש הממשלה יסמיך את סגן השר לפעול בשמו בכנסת ובמשרד הבינוי והשיכון בכל ענייני המשרד הנמצאים בתחום סמכותו וטיפולו וכו'.

רחבעם זאבי: יש פה שגיאה.

רחבעם זאבי: אין יחידי, זה יחיד.

דוד ליבאי: אדוני, אני לא מדבר על שגיאות כתיב, אני מדבר על מה שכתוב.

רחבעם זאבי: אני דואג לעברית, הלוא אין לי סמכויות אחרות.

דוד ליבאי: אדוני בוודאי לא יתפלא לשמוע, שאף שהונח בפנינו הסכם אחד, שיהיה סגן שר אחד במשרד הבינוי והשיכון, נציג יהדות התורה יכהן כסגן השר היחידי במשרד זה, הונח בפנינו גם מסמך שני, ההסכם עם סיעת ש"ס, שבו נקבע שלסיעת ש"ס יהיו בממשלה שני סגנים, והשני במשרד הבינוי והשיכון, וסגן השר במשרד הבינוי והשיכון יהיה ממונה על שיקום השכונות.

דוד ליבאי: אדוני ייתן דעתו לכך, שבהסכמים יש הוראות מפורשות באשר לכך, שסיעות הקואליציה תתמוכנה בחקיקה שתאפשר העברת מינהל מקרקעי ישראל לתחום פעולתו של משרד ראש הממשלה, ואדוני יראה שהוראות באשר למשרד האנרגיה והתשתית ישנן גם בהסכם עם המפד"ל, ושם הנושאים הללו הובטחו להם.

דוד ליבאי: כך שדי בלבול ומבוכה יש לנו בהסכמים שכבר הוגשו.

דוד ליבאי: אני מבקש לדעת מהיושב-ראש, מראש הממשלה הנבחר, על מה אנחנו מצביעים.

דוד ליבאי: אם עד עכשיו עברנו על הסתירות ואפשרנו לו להציג ממשלה חדשה, ואמרנו: נכבד את האירוע הזה ולא נציג לכם את הסתירות ונקיים את ההצבעה – ניחא.

דוד ליבאי: אבל עכשיו, לבוא ולהגיד שאנחנו משנים את הרכב הממשלה?

דוד ליבאי: אני מוכרח להפנות את תשומת הלב לסעיף 2 של החוק, אדוני היושב-ראש, חברי הכנסת.

דוד ליבאי: על מה אנחנו נתבקשנו להצביע?

דוד ליבאי: אנחנו מתבקשים להצביע על המינוי של השרים.

דוד ליבאי: לא ביקשנו להצביע שר שר, אלא הבינונו שהשרים – זה הרכב הממשלה.

דוד ליבאי: מדוע הבינונו זאת?

דוד ליבאי: כי פסקה (3)(ד) של חוק-היסוד החדש קובעת: דחתה הכנסת את הצעת ראש הממשלה בדבר הרכב הממשלה, רואים כאילו הביעה הכנסת אי-אמון.

דוד ליבאי: ברור מלשון החוק שאנחנו מצביעים על הרכב ממשלה.

דוד ליבאי: איך אפשר להציג לנו הרכב ממשלה א', ובסוף הדיון לבוא ולומר: שינינו את ההרכב, ועכשיו אנחנו מוסיפים עוד שר ואולי עוד שני שרים.

דוד ליבאי: אינני יודע – לא רק שינוי במהות ובחלוקת העניינים, אלא גם בהרכב הממשלה.

דוד ליבאי: לכן, לא ייתכן להצביע על שינוי.

דוד ליבאי: נדמה לי שראש הממשלה הנבחר יכול, או לבקש הצבעה על מה שהוא הציג בפנינו עד עכשיו – יפה, אבל אם כך אנחנו מתבקשים להתפזר היום, לאור מה שקראתי, ואין להשאיר אותנו פה, כביכול עוד היום יכולים לבוא בפנינו שינויים נוספים אם בהרכב ואם בהסכמים קואליציוניים.

דוד ליבאי: זה מחייב דחייה של 24 שעות לפחות.

דוד ליבאי: אני מבקש מאוד מראש הממשלה הנבחר שיכבד את החוק כרוחו, כפי שאנחנו ניסינו לכבד את המעמד הזה, ולעבור לסדר-היום בהתייחסות לסתירות הקיימות.

דוד ליבאי: תודה רבה.

רחבעם זאבי: בבקשה, חבר הכנסת איתן.

מיכאל איתן: אדוני היושב-ראש, ראש הממשלה הנבחר הציג ממשלה, התקיים דיון, ואנחנו מבקשים לעבור להצבעה.

רחבעם זאבי: חברי הכנסת, להלן החלטותי.

רחבעם זאבי: אתם לא שומעים?

רחבעם זאבי: לא תבינו מה קורה פה.

רחבעם זאבי: ראשית, נצביע כעת על הצהרת האמונים של חברי הממשלה.

רחבעם זאבי: תיקון: נצביע על מינוים של חברי הממשלה, כפי שהוצגו על-ידי ראש הממשלה הנבחר.

רחבעם זאבי: נוסיף על סדר-היום סעיף: צירוף חבר ממשלה נוסף.

רחבעם זאבי: נקיים על זה דיון, כפי שתחליט הוועדה המסדרת.

חגי מירום: לא, לא, לא.

רחבעם זאבי: כן, כן, כן.

רחבעם זאבי: אתם לא יושבי-ראש.

רחבעם זאבי: ליום אחד אני היושב-ראש, ואני אומר לכם מה יהיה.

רחבעם זאבי: ובכן, יהיה סעיף בסדר-היום שאומר: צירוף שר נוסף.

רחבעם זאבי: יקוים על זה דיון.

רחבעם זאבי: בסוף הדיון תהיה הצבעה, אם יש צירוף או אין צירוף.

רחבעם זאבי: והיה ויהיה צירוף, הוא יושבע.

קריאות: – – –

רחבעם זאבי: על-פי סעיף 14 לחוק-יסוד: הממשלה, אני מתכבד להזמין את ראש הממשלה.

בנימין נתניהו: הצבעה.

רחבעם זאבי: אתה צודק.

רחבעם זאבי: אני מצביע על זה: בהתאם להוראות סעיף 3 לחוק-יסוד: הממשלה, מאשרת הכנסת את מינוים של השרים בהרכב שעליו הודיע ראש הממשלה.

רחבעם זאבי: אני ממנה שני מונים לספור, כי לא נוכל לספור בדרך אלקטרונית, היות שאנחנו לא יושבים במקומות הקבועים.

רחבעם זאבי: אני מציע שחבר הכנסת משה פלד יהיה מונה אחד; חבר הכנסת רפי אלול יהיה מונה שני.

רחבעם זאבי: אנחנו מצביעים על מה שאני קראתי.

רענן כהן: הצבעה אישית.

רחבעם זאבי: מי בעד אישור הנוסח של הצעת ההחלטה שאני קראתי?

רחבעם זאבי: אלה שתומכים, נא להרים את היד.

רחבעם זאבי: המונים, סיימתם את המניין?

רחבעם זאבי: תגידו למזכיר.

רחבעם זאבי: מי מתנגד להצעה – ירים את ידו.

רחבעם זאבי: המונים, לעבודה.

רחבעם זאבי: בעד הודעת הנבחר לראש הממשלה ב' נתניהו על כינון הממשלה והרכבה – 62

רחבעם זאבי: רבותי חברי הכנסת, להלן תוצאות ההצבעה: בעד – 62, נגד – 50.

רחבעם זאבי: לפיכך אני קובע שההצעה אושרה.

רחבעם זאבי: אנחנו ממשיכים.

רחבעם זאבי: הצטרפו אלינו כאן שני חברי כנסת שלא היו נוכחים בזמן הצהרת האמונים, ולפי הצעת מזכיר הכנסת, אנחנו נקרא להם עכשיו לבמה כדי שיצהירו אמונים.

רחבעם זאבי: הראשון, חבר הכנסת הרב אברהם רביץ.

רחבעם זאבי: התקנון אומר, שאם הדבר לא נעשה בעת הצהרת האמונים הכללית, יעלה חבר הכנסת לדוכן.

רחבעם זאבי: אין לך ברירה, חבר הכנסת רביץ.

רחבעם זאבי: מאחר שחבר הכנסת אברהם רביץ טרם הצהיר אמונים לכנסת, אקרא עתה, בהתאם לסעיף 14 לחוק-יסוד: הכנסת, את נוסח הצהרת האמונים, וחבר הכנסת יצהיר: מתחייב אני.

רחבעם זאבי: הנוסח הוא: אני מתחייב לשמור אמונים למדינת ישראל ולמלא באמונה את שליחותי בכנסת.

אברהם רביץ: מתחייב אני, בעזרת השם.

רחבעם זאבי: תודה, הרב רביץ.

רחבעם זאבי: עכשיו אתה יכול להצביע.

רחבעם זאבי: אני מזמין את חבר הכנסת דן תיכון.

רחבעם זאבי: חבר הכנסת דן תיכון, אני קורא בפניך את נוסח ההצהרה, ואתה תשיב: מתחייב אני.

רחבעם זאבי: אני מתחייב – – –

דן תיכון: אולי תושיב את ראש העיר?

רחבעם זאבי: אני לא יכול להושיב אף אחד.

אהוד אולמרט: קשה לו.

דן תיכון: שכחתי, אני מתנצל.

רחבעם זאבי: אני לא קורא לך להצהיר אמונים, אני מוותר.

דן תיכון: תודה.

רחבעם זאבי: נו באמת, כל האומה רואה אותך, ואתה מציע לי הצעות.

דן תיכון: הבנתי, הבנתי שטעיתי.

רחבעם זאבי: אדוני, אתה ישבת על הכיסא הזה ארבע שנים והיית תקיף מאוד.

דן תיכון: תשע שנים.

רחבעם זאבי: תשע שנים, ולמדתי ממך.

דן תיכון: אני יודע.

דן תיכון: תודה.

רחבעם זאבי: אני מתחייב לשמור אמונים למדינת ישראל ולמלא באמונה את שליחותי בכנסת.

דן תיכון: מתחייב אני.

רחבעם זאבי: תודה רבה, חבר הכנסת תיכון.

אברהם יחזקאל: לשמור אמונים לביבי נתניהו.

רחבעם זאבי: חבר הכנסת אבי יחזקאל, אני קורא אותך לסדר פעם ראשונה.

רחבעם זאבי: מספיק.

רחבעם זאבי: חברי הכנסת, על-פי סעיף 14 לחוק-יסוד: הממשלה, אני מתכבד להזמין את ראש הממשלה ואת חברי הממשלה בזה אחר זה לעלות לדוכן ולהצהיר אמונים כחברי הממשלה.

רחבעם זאבי: אני מזמין את ראש הממשלה מר בנימין נתניהו להצהיר אמונים כראש הממשלה.

יוסי שריד: אדוני היושב-ראש, מאחר שאתה מקפיד מאוד מאוד בעברית – – –

רחבעם זאבי: ממך אני מוכן ללמוד.

יוסי שריד: – – –

רחבעם זאבי: אחרי שווא נח בא דגש באותיות בג"ד-כפ"ת.

רחבעם זאבי: את התיאוריה אני יודע, אבל הפרקטיקה עושה את שלה.

רחבעם זאבי: אדוני ראש הממשלה, סליחה.

רחבעם זאבי: בבקשה.

בנימין נתניהו: אני, בנימין בן צילה ובן-ציון נתניהו, מתחייב כראש הממשלה לשמור אמונים למדינת ישראל ולחוקיה, למלא באמונה את תפקידי כראש הממשלה ולקיים את החלטות הכנסת.

בנימין נתניהו: (חותם על ההצהרה)

רחבעם זאבי: עתה, אני מזמין את השרים בזה אחר זה, בסדר שקרא אותם היום ראש הממשלה בהצגת הממשלה שלו בכנסת.

רחבעם זאבי: חבר הכנסת רפאל איתן.

רפאל איתן: אני, רפאל בן אליהו ומרים איתן, זיכרונם לברכה, מתחייב כחבר הממשלה לשמור אמונים למדינת ישראל ולחוקיה ולמלא באמונה את תפקידי כחבר הממשלה ולקיים את החלטות הכנסת.

רפאל איתן: (חותם על ההצהרה)

רחבעם זאבי: חבר הכנסת זבולון המר.

זבולון המר: אני, זבולון בן מנחם, זיכרונו לברכה, ומלכה, זיכרונה לברכה, המר, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

זבולון המר: (חותם על ההצהרה)

רחבעם זאבי: חבר הכנסת משה קצב.

משה קצב: אני, משה בן שמואל, זיכרונו לברכה, וגובהר, תיבדל לחיים ארוכים, קצב, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

משה קצב: (חותם על ההצהרה)

רחבעם זאבי: חבר הכנסת יצחק מרדכי.

יצחק מרדכי: אני, יצחק בן משה, זכר צדיק לברכה, ושמחה מרדכי, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יצחק מרדכי: (חותם על ההצהרה)

רחבעם זאבי: חבר הכנסת דן מרידור.

דן מרידור: אני, דן בן אליהו, זיכרונו לברכה, ורעננה מרידור, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

דן מרידור: (חותם על ההצהרה)

רחבעם זאבי: מר יעקב נאמן.

3261: אני, יעקב ישראל בן מנחם, זיכרונו לברכה, ומלכה, זיכרונה לברכה, נאמן, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

3261: (חותם על ההצהרה)

רחבעם זאבי: הרב אליהו סויסה.

500: אני, אליהו בן יוסף, זיכרונו לברכה, ורחל, תיבדל לחיים ארוכים, סויסה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

500: (חותם על ההצהרה)

רחבעם זאבי: חבר הכנסת נתן שרנסקי.

נתן שרנסקי: אני, נתן בן בוריס, זיכרונו לברכה, ואידה מילגרום, תיבדל לחיים ארוכים, שרנסקי, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

נתן שרנסקי: (חותם על ההצהרה)

רחבעם זאבי: חבר הכנסת אביגדור קהלני.

אביגדור קהלני: אני, אביגדור בן משה ושרה קהלני, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אביגדור קהלני: (חותם על ההצהרה)

רחבעם זאבי: חבר הכנסת זאב בנימין בגין.

זאב בנימין בגין: אני, זאב בנימין בן עליזה ומנחם בגין, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

זאב בנימין בגין: (חותם על ההצהרה)

רחבעם זאבי: חבר הכנסת הרב יצחק לוי.

יצחק לוי: אני, יצחק בן דניאל, זיכרונו לברכה, ותיבדל לחיים ארוכים אורה לוי, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יצחק לוי: (חותם על ההצהרה)

רחבעם זאבי: חבר הכנסת צחי הנגבי.

צחי הנגבי: אני, צחי הנגבי בן עמנואל הנגבי, זכרו לברכה, וגאולה כהן, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

צחי הנגבי: (חותם על ההצהרה)

רחבעם זאבי: חברת הכנסת לימור לבנת.

לימור לבנת: אני, לימור לבנת הניג, בת שולמית ועזריאל הלוי, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

לימור לבנת: (חותמת על ההצהרה)

רחבעם זאבי: חבר הכנסת אליהו ישי.

אליהו ישי: אני, אליהו בן פורטונה וציון ישי, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אליהו ישי: (חותם על ההצהרה)

רחבעם זאבי: אחרון, חבר הכנסת יולי אדלשטיין.

יולי יואל אדלשטיין: אני, יולי בן יורי ואניטה אדלשטיין לבית רוזנצוויג, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יולי יואל אדלשטיין: (חותם על ההצהרה)

רחבעם זאבי: רבותי חברי הכנסת, דומני שאני רשאי, בשם כל הבית על כל מפלגותיו וסיעותיו, לברך את הממשלה הנכנסת בעבודה פורייה, שתביא קידום ושגשוג לעם בישראל, למדינת ישראל ולשלום המיוחל.

רחבעם זאבי: לכל השרים, כקבוצה, ולכל אחד מכם בנפרד, יישר כוח וברכה בתחילת הדרך.

רחבעם זאבי: ראש הממשלה החדש, הנבחר, ימסור כעת הודעה על העברת סמכויות משר לשר.

רחבעם זאבי: אייהו?

קריאות: – – –

רחבעם זאבי: ובכן, ראש הממשלה ביקש להוסיף שר נוסף, וסיעות בכנסת, שתי סיעות – המפד"ל והליכוד – ביקשו לקיים על זה דיון סיעתי.

רחבעם זאבי: זה על-פי התקנון.

רחבעם זאבי: התקנון אומר: או עשרה חברי כנסת או צירוף של שתי סיעות.

קריאה: הוגש מכתב?

רחבעם זאבי: מזכיר הכנסת אומר לי שמספיקה הודעה בעל-פה.

מיכאל איתן: אתה רוצה, אכתוב לך על פתק.

מיכאל איתן: אל תהיה קטנוני, באמת.

רחבעם זאבי: מיקי, אני נשען על ניסיונו הרב ועל תבונתו של מזכיר הכנסת, שאומר לי שההודעה בעל-פה מספיקה.

רחבעם זאבי: אבל אם מישהו זקוק לאישור בכתב – הוא יסופק בתוך עשר הדקות הבאות.

רחבעם זאבי: יהיה גם אישור בכתב.

רחבעם זאבי: כדי שנוכל לקיים דיון סיעתי, צריכה להחליט על זה ועדת הכנסת.

רחבעם זאבי: היות שעדיין אין ועדת כנסת, תעסוק בזה עכשיו הוועדה המסדרת.

רחבעם זאבי: לכן נקיים הפסקה – של כמה זמן, אדוני המזכיר?

קריאות: – – –

רחבעם זאבי: אם אתם חושבים שכשמדברים יחד אנחנו שומעים, אז מהכיוון הזה יש לי ניסיון חדש: לא שומעים.

רחבעם זאבי: האם צריכה להימסר קודם ההודעה?

רחבעם זאבי: לא.

רחבעם זאבי: חבר הכנסת חיים אורון, לטענתך, עונה לי מזכיר הכנסת שלא צריכה להימסר.

רחבעם זאבי: ההודעה של ראש הממשלה כפי שנמסרה בכתב לממלא-מקום יושב-ראש הכנסת מספיקה.

רחבעם זאבי: ובכן, אנו מזמינים את הוועדה המסדרת לדיון בחדר של ועדת הכנסת – – –

קריאות: – – –

רחבעם זאבי: אם תצעקו, אני לא אשמע דבר.

רחבעם זאבי: אם מישהו רוצה לדבר, ירים את היד ויקבל את זכות הדיבור.

רחבעם זאבי: בבקשה, חברת הכנסת תמר גוז'נסקי, גשי למיקרופון.

רחבעם זאבי: המזכיר, תן לה מיקרופון.

תמר גוז'נסקי: אדוני היושב-ראש, אם אתה מכריז על דיון, אנחנו צריכים לדעת על מה הדיון.

תמר גוז'נסקי: לא הונח לפנינו שום מסמך.

תמר גוז'נסקי: לא נאמר אילו סמכויות מועברות מאיזה משרד לאיזה משרד.

תמר גוז'נסקי: כבוד ראש הממשלה לא הודיע לנו איזה סמכויות מועברות.

תמר גוז'נסקי: זה דיון בעלמא, זה דיון על מישהו שמעביר סמכויות ממשרד למשרד.

תמר גוז'נסקי: כל ההליך הזה הוא לא תקין.

תמר גוז'נסקי: או שיניחו על שולחן הכנסת מסמך, או שיעלה ראש הממשלה ויסביר אילו סמכויות מועברות.

תמר גוז'נסקי: לכן אין פה בעיה טכנית, יש פה בעיה מהותית.

רחבעם זאבי: חברת הכנסת גוז'נסקי, הצעתך התקבלה, וראש הממשלה מוזמן למסור את ההודעה.

אברהם יחזקאל: לא.

אברהם יחזקאל: אחרי הדיון בוועדה המסדרת.

קריאות: – – –

רחבעם זאבי: רבותי, אני מבקש לכבד את ראש הממשלה ולהפסיק להסתובב.

רחבעם זאבי: אגודת המשוטטים, מספיק.

רחבעם זאבי: אדוני ראש הממשלה, בבקשה.

בנימין נתניהו: אדוני היושב-ראש, על-פי סעיף 33(ה) לחוק-יסוד: הממשלה, אני מבקש למסור את ההודעה הבאה: בהמשך להודעתי בראשית הישיבה על הרכב הממשלה, אני מוסיף ששר החוץ בממשלה יהיה חבר הכנסת דוד לוי, סגן ראש הממשלה בתואר והמיועד לשמש ממלא-מקום.

בנימין נתניהו: נוסף על כך ברצוני להודיע, כי יוקם משרד לתשתיות לאומיות, שיכלול, בין היתר, את הסעיפים הבאים: מינהל מקרקעי ישראל; העניינים הנוגעים לרכבות על-פי חוק רשות הנמלים והרכבות; תשתיות בתחום האנרגיה, אשר תימסר עליהן הודעה בנפרד; פיתוח כבישים עוקפים ביש"ע; תעשיות ביטחוניות.

בנימין נתניהו: נוסף על האמור יועברו למשרד לתשתיות לאומיות תחומים נוספים, שיוגדרו בהמשך.

קריאות: – – –

רחבעם זאבי: הלוא ראיתם במשך כל היום, שמי שביקש הבהרה ורצה לדבר קיבל את רשות הדיבור.

אברהם יחזקאל: זה משרד לענייני שאריות.

קריאות: – – –

רחבעם זאבי: אם תצעקו, לא תקבלו רשות דיבור.

רחבעם זאבי: חבר הכנסת חגי מירום, בבקשה.

אברהם יחזקאל: – – –

רחבעם זאבי: מי שיצעק לא יקבל רשות דיבור.

רחבעם זאבי: כלל חדש בכנסת: הצועקים, צועקים בחוץ.

חגי מירום: אדוני היושב-ראש, חברי, חברי הכנסת, ראש הממשלה בנימין נתניהו – ואני מנצל את ההזדמנות לברך אותו על בחירתו – הציג כאן שני עניינים.

חגי מירום: הוא עדיין לא יכול להציג שני עניינים, כי לפנינו על סדר-היום רק בקשה להעברת סמכויות משר לשר.

חגי מירום: לכן, העניין השני, של צירוף שר נוסף, עדיין לא נמצא על סדר-יומה של הכנסת ואי-אפשר לדון בו ברגע זה.

קריאות: – – –

חגי מירום: לא, לא נמצא.

חגי מירום: אדוני היושב-ראש, לא הונח נייר המראה על כך שבסדר-היום יש בקשה לצירוף שר.

קריאות: – – –

חגי מירום: או.

חגי מירום: קיי.

חגי מירום: , רגע אחד, זה עדיין לא הגיע לכיסא שלי.

חגי מירום: גם אם הדבר כבר חולק, אין מדובר בדיון אחד, אלא מדובר בשני דיונים נפרדים.

קריאות: – – –

חגי מירום: אין דיון משולב.

חגי מירום: אין דבר כזה דיון משולב.

חגי מירום: חבר הכנסת דן תיכון, אני למדתי את זה ממך, אלא אם יש הסכמה של כל חלקי הבית.

חגי מירום: אני מודיע כאן שאין הסכמה.

קריאה: ועדה מסדרת.

חגי מירום: לא, ועדה מסדרת לא יכולה לכפות את זה.

חגי מירום: דיון משולב יכול להיות רק בהסכמת כל סיעות הבית.

חגי מירום: לכן אני מבקש להודיע, שהוועדה המסדרת שתרד עכשיו לישיבה תקבע את סדר הדיון להעברת סמכויות משר לשר.

חגי מירום: אנחנו נקיים על זה דיון והצבעה, ואחר כך נדון במה שחולק עכשיו – צירוף שר, לרבות דיון, ואחר כך נקיים על זה הצבעה.

מיכאל איתן: אדוני היושב-ראש, אני מבקש.

רחבעם זאבי: חבר הכנסת מיכאל איתן, בבקשה.

מיכאל איתן: ידידי ועמיתי חבר הכנסת חגי מירום, נערים היינו וגם זקנו, היינו בוועדת הכנסת ואישרנו מסגרות לדיון על נושאים רבים, זה אחר זה, ואין שום הכרח שתיקבע מסגרת, יתקיים דיון ואחר כך תיקבע מסגרת נוספת.

מיכאל איתן: על מנת לקיים אותו כלל אני מציע, ואני מקבל את הערתך, תתכנס הוועדה המסדרת, אנחנו נקבע את המסגרות לדיון, נשוב לכאן ויתקיימו שני דיונים, כפי שאתה הצעת.

מיכאל איתן: מקובל עלי.

מיכאל איתן: אני רק מבקש מאדוני היושב-ראש לתת לנו פסק זמן של רבע שעה, על מנת שנוכל לקיים את הדיון בקביעת המסגרת בוועדה המסדרת.

מיכאל איתן: תודה.

רחבעם זאבי: חבר הכנסת דוד ליבאי.

דוד ליבאי: נכבדי היושב-ראש, חברי הכנסת – – –

רחבעם זאבי: חבר הכנסת ליבאי, חכה עד שהקהל יירגע.

רחבעם זאבי: חבר הכנסת משה פלד, נא לשבת.

רחבעם זאבי: חבר הכנסת פנחסי, נא לשבת.

רחבעם זאבי: חבר הכנסת משה פלד, פעם שנייה, נא לשבת.

רחבעם זאבי: חבר הכנסת עוזי לנדאו, נא לשבת.

רחבעם זאבי: חבר הכנסת פורת, מפגש חברים בחוץ.

רחבעם זאבי: כאן מכבדים את דברי החברים.

רחבעם זאבי: זכותו של חבר הכנסת דוד ליבאי לדבר בלי הפרעות, גם של חבר הכנסת מיכאל איתן.

רחבעם זאבי: תנו כבוד לחבר הכנסת ליבאי.

רחבעם זאבי: חבר הכנסת ליבאי, בבקשה.

דוד ליבאי: אדוני היושב-ראש, חברי הכנסת, עד כמה שניתן היה לעקוב אחרי ההודעה שקרא ראש הממשלה, שבפנייה ראשונה זו אני גם מברך אותו – – –

רחבעם זאבי: המתן עוד רגע.

רחבעם זאבי: סדרנים, נא לסגור את הדלתות, שלא נשמע את הרעש הנוסף מבחוץ.

דוד ליבאי: אני מברך את ראש הממשלה ואת חברי הממשלה על בחירתם ומאחל להם הצלחה.

דוד ליבאי: עד כמה שניתן היה לעקוב אחר ההודעה שמסר ראש הממשלה הנכבד, שני חלקים היו בהודעה: החלק האחד התייחס לצירופו של שר לממשלה, ואני מבין שהכוונה לצרף את דוד לוי כשר החוץ.

דוד ליבאי: אם כך הדבר, אינני סבור שיש על מה לדון, משום שלפי הוראות סעיף 33(ה) לחוק, משהודיע ראש הממשלה על כוונתו לצרף שר, במקרה זה את שר החוץ, לממשלה, זה שר נוסף, והוא מודיע זאת לאחר כינונה של הממשלה, כתוב: "תחילת כהונתו של שר שצורף תהא עם מסירת הודעה מאת ראש הממשלה לכנסת על מינויו".

דוד ליבאי: לכן, עם מסירת ההודעה השר דוד לוי מכהן כשר החוץ.

דוד ליבאי: אין על מה לכנס ועדה מסדרת ואין על מה לדון.

דוד ליבאי: יש, לעניות דעתי, לקרוא לחבר הכנסת דוד לוי כדי שימסור בכנסת הצהרת אמונים בנוסח המקובל.

דוד ליבאי: אשר לחלק השני, שבו קשורה העברת סמכויות ממשרד למשרד וכיוצא בזה, אני חוזר על הודעתי מקודם, אי-אפשר לבקש דבר כזה בלי לשנות הסכמים קואליציוניים שנחתמו.

דוד ליבאי: הסתירה בולטת ומשוועת.

דוד ליבאי: זה לא עניינים של מה-בכך.

דוד ליבאי: אם רוצים לנהוג כבוד בכנסת ולתת תוקף לדברים, צריך לכבד את הוראות סעיף 17(ג), וצריך בעניין זה להתפזר עכשיו ולהגיש לנו הסכמים חדשים ולבקש מה שביקש ראש הממשלה כעבור 24 שעות או בשבוע הבא.

דוד ליבאי: אני מאוד מבקש לכבד את החוק.

רחבעם זאבי: חבר הכנסת מיכאל איתן, אחרון בסוגיה הזאת.

מיכאל איתן: אדוני היושב-ראש, כנסת נכבדה, שמחתי מאוד לשמוע את עמדתו של שר המשפטים לשעבר פרופסור חבר הכנסת דוד ליבאי, שתואמת במאה אחוז את עמדתנו.

מיכאל איתן: אלא מאי?

מיכאל איתן: נציגיה המוסמכים של מפלגתו טענו בהתייעצויות הקודמות טענות אחרות לחלוטין.

מיכאל איתן: אשמח מאוד אם חוות דעתו תתקבל וכך תהיה הפרשנות הנכונה לחוק, ועל-פיה חבר הכנסת דוד לוי יושבע מייד לתפקיד שר בממשלה.

מיכאל איתן: אשר לחלק השני של הדברים, אדוני היושב-ראש – – –

רחבעם זאבי: אני שומע.

מיכאל איתן: אשר לחלק השני של הדברים, אני מודה ומתוודה, שכאשר ביקשתי והסכמתי שהוועדה המסדרת תקבע שתי מסגרות לשני דיונים, צפיתי אפשרות שייתכן שבעקבות חוות דעת משפטית ניאלץ לקיים את הדיון בהעברת הסמכויות לא עכשיו אלא בחלוף 24 שעות.

מיכאל איתן: אני מוכן לקבל את הצעתו-המלצתו כמקשה אחת, ונגיע לכך שכרגע יושבע שר החוץ, השר דוד לוי, ואנחנו בהסכמה נדחה את הדיון בעניין העברת הסמכויות ב-24 שעות לפחות.

תמר גוז'נסקי: מחר בעשר בלילה?

מיכאל איתן: לפחות אמרתי.

מיכאל איתן: אם לא יהיה נוח נמצא את המועד.

רחבעם זאבי: רבותי חברי הכנסת, אני מזמין את חבר הכנסת דוד לוי להצהיר אמונים כשר החוץ.

יוסי כץ: אדוני, יש לי הצעה לסדר.

רחבעם זאבי: חבר הכנסת דוד ליבאי נחשב בעיני כאורים ותומים, ואני מקבל את חוות דעתו המקצועית-המשפטית והחלטתי.

רחבעם זאבי: תפנה אחר כך לוועדת הפירושים.

רחבעם זאבי: כבר עלה לדוכן שר מיועד, ולא נפריע לו.

רחבעם זאבי: בבקשה.

דוד לוי: אני, דוד בן משה וסימי לוי, זיכרונם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

דוד לוי: (חותם על ההצהרה)

רחבעם זאבי: רבותי חברי הכנסת, חברי הוועדה המסדרת ירדו כעת לחדר ועדת הכנסת.

רחבעם זאבי: לחברי הכנסת האחרים – הפסקה של רבע שעה.

רחבעם זאבי: (הישיבה נפסקה בשעה 22:18 ונתחדשה בשעה 23:07.)

רחבעם זאבי: חברי הכנסת, אנחנו ממשיכים בישיבה.

רחבעם זאבי: אני קורא לחבר הכנסת מודי זנדברג לדווח על הסיכומים שנתקבלו בוועדה המסדרת.

אליעזר זנדברג: אדוני היושב-ראש, רבותי חברי הכנסת, הוועדה המסדרת קבעה מסגרת לדיון הסיעתי ביום שני, בעניין הודעת הממשלה על העברת סמכויות במשרדי הממשלה.

אליעזר זנדברג: נקבע כי מסגרת הדיון תהיה 20 דקות לסיעות הגדולות, עשר דקות לסיעות הבינוניות ושבע דקות לסיעות הקטנות.

אליעזר זנדברג: כמו-כן נקבע, כי בחירת יושב-ראש הכנסת תתקיים גם כן בישיבת הכנסת אשר תתקיים ביום שני.

אליעזר זנדברג: תודה.

רחבעם זאבי: רבותי חברי הכנסת, הישיבה הבאה תהיה ביום שני, ז' בתמוז, 24 ביוני.

רחבעם זאבי: בעזרת השם ניפגש פה בשעה 16:00, ובסדר-היום יהיו שני הסעיפים: 1.

רחבעם זאבי: בחירת יושב-ראש לכנסת הארבע-עשרה; 2.

רחבעם זאבי: דיון בהודעת ראש הממשלה על העברת סמכויות.

רחבעם זאבי: אני נועל את הישיבה.